REDE MISSIONÁRIA: Matiu: Uganda\n1.1 Yiisa Masia yeejamm piinue na: u din tee Defid yaaboonne, ki Defid mun tee Abraham yaaboonn. 1.2 Abraham din mar Aisak, ki Aisak mar Jakɔb, ki Jakɔb mun mar Juda nan u waarii. 1.3 Juda din mar Peres nan Sera, ki bi naa tee Tamar; ki Peres din mar Hesronn, ki Hesronn mar Ram. 1.4 Ram din mar Aminadab, ki Aminadab mar Nasonn, ki Nasonn mun mar Salmonn. 1.5 Salmonn din mar Boas, wunba naa din tee Rahab na; ki Boas mar Obed, wunba naa din tee Ruf na; ki Obed mun mar Jese. 1.6 Jese din mar Kpanbar Defid; ki Defid mun mar Solomonn, ki u naa din tee Yuraya pakɔɔk. 1.7 Solomonn din mar Rehoboam, ki Rehoboam mar Abia, ki Abia mun mar Asa. 1.8 Asa din mar Jehosafat, ki Jehosafat mar Joram, ki Joram mun mar Yusaya. 1.9 Yusaya din mar Jotam, ki Jotam mar Ahas, ki Ahas mun mar Hesekaya. 1.10 Hesekaya din mar Manase, ki Manase mar Amonn, ki Amonn mun mar Josaya, 1.11 ki Josaya mar Jekonaya nan u waarii, baa din soor Israel teeb ki saan namm Babilɔnn yoo nba na. 1.12 Baa din soorib ki saan namm Babilɔnn na poorpo, ki Jekonaya mar Salatiel, ki Salatiel mun mar Serubabel. 1.13 Serubabel din mar Abiud, ki Abiud mar Elayakim, ki Elayakim mun mar Asor. 1.14 Asor din mar Sadok, ki Sadok mar Akim, ki Akim mun mar Eliud. 1.15 Eliud din mar Eleasar, ki Eleasar mar Matann ki Matann mun mar Jakɔb. 1.16 Jakɔb din mar Joosef, ki Joosef mun tee Meeri sɔrɔ, ki Meeri mar Yiisa nba ki bi yiu Yennu Niganntɔɔ Masia na. 1.17 Laa din nyii Abraham yoo ki tan tuu Defid yoo din tee yeejamm piik nan bannae. Ki Defid yoo ki tan tuu yoo nba ki bi din soor niib maŋ ki saan namm Babilɔnn na, din tee yeejamm piik nan banna. Laa din nyii li yoo ki tan tuu Masia maaru yoo, mun din tee yeejamm piik nan bannae. 1.18 Baa din mar Yiisa Masia biaŋinbae na: u naa Meeri din tee Joosef sarkpeŋe, ki bi daa ki kɔɔn leeb, ŋaan ki bi din tan la ki u mɔk poor, Yennu Seyeeŋ paŋ nie ki u soor poor maŋ. 1.19 Joosef nba ki u din yaa wun kunɔ na din tee Yennu nipeemɔe. Li paak, u din ki loon wun nyinnir paanu ki lin dinn Meeri fei, ŋaan u din lor u par nie nan u ji kan kɔɔnɔ. 1.20 Waa ji din dukii linba na po nae, ki Yennu malaka baar u boor, damiit ni, ki tan betɔ a "Fin Joosef nba tee Defid yaaboonn, daa yeen a sarkpeŋ Meeri kɔɔnu, kimaan waa mɔk poor nba na, Yennu Seyeeŋ paŋe te ki u soor poor maŋ. 1.21 U tan saa mar bonjake, ki a saa purɔ Yiisa a, kimaan u tan saa nyinn u niib bi biit ni." 1.22 Linba na kur din tun, a lin gbeen linba ki ti Yomdaanɔ Yennu din te ki u sɔkiniisɔɔ pak li po nae a, 1.23 "Sapaammunn tan saa soor poor ki mar bonjak, ki bi saa purɔ Emmanuel." (Li paak tee a "Yennu be nant.") 1.24 Joosef nba din tan fiir gɔɔn ni yoo nba, ki u tun nan Yennu malaka na nba betɔ biaŋinba na, ki ji sak ki gaar u sarkpeŋ Meeri, 1.25 ŋaan u din ki kɔɔnɔ nan waa din tan mar u sapaammar, bonjak na. Ki Joosef din pur u sann Yiisa.\n2.1 Bi din mar Yiisa dosau nna ni, ki bi yir Betlehem, ki li be Judea tingbouŋ ni. Bi din marɔ Bat Herod yooe. Li yoo na ki banntesiab nyii yondopo ki baar Jerusalem ki tan boi niib a 2.2 "Israel teeb kpanbar saakɔɔ nba ki bi marɔ na, u be lee? Ti daan la u ŋmaabire yondopo ki baar a ti tan jiantɔ." 2.3 Bat Herod nba din gbat nna maŋ, ki li biir ŋɔɔ nan Jerusalem teeb kur para, ki bi ji ki fit kari. 2.4 Ki u yiin Yennu jiantu yudamm nan sennu wannteeb ki tan boib a "Lee ki bi saa mar Yennu Niganntɔɔ Masia na?" 2.5 Ki bi jiinɔ a "Betlehem doo nba be Judea tingbouŋ ni na; kimaan Yennu sɔkinii na din sɔb ki yaa Yennu yet a: 2.6 'Fin Betlehem nba be Juda tingbouŋ ni na, a ki tee tinbik kaa Juda yiar ni, kimaan batsɔɔ tan saa nyi a nie, ki ŋɔɔe tan sii yen n niib Israel teeb.'" 2.7 Linba na poorpoe ki Bat Herod yiin bannteeb maŋ woonin ni, ki tan boib, ki fiitib fanu a wun bann yoo nba ki ŋmaabir na daan nyii; 2.8 ki yetib a, "I saa man Betlehem ki saa lon bik maŋ fanu; yoo nba ki i lau, yin jenna ki tan betin ki n mun saan ki jiantɔ." 2.9 Bat na nba din pak nna ki gbenn yoo nba, ki bi nyii soor sɔnu; baa saa maŋ, ki bi la ŋmaabir nba daan nyii yondopo na. Baa la ŋmaabir maŋ na ki bi para penn bonchiann. Ki li gar bi tɔɔnn, ki saan set bik maŋ nba be ŋaak nba na ni, sanpaapo. 2.11 Ki bi kɔɔ ŋaak maŋ ni, ki la bik na nan u naa Meeri; ŋanne ki bi gbaan ki jiant bik maŋ, ŋaan biit bi paka ki nyinn piinii ki turɔ; piinii maŋ din tee salima nan tulaari nba ki bi yir frankinsens nan tulaarleer nba ki bi yir mir. 2.12 Tɔn, ki Yennu pak ki turib damiit ni, a bi ji daa ŋmat Bat Herod boor; li paak, ki bi ji din tɔkin sanjogauŋ ki ŋmat kun bi doo ni. 2.13 Bannteeb na nba din kun na poorpoe ki Yennu malaka baar Joosef boor damiit ni, ki betɔ a "Fiit ki jii sanpantik maŋ nan u naa kii tiin kii saa Ijipt tingbouŋ ni, ki saa kar leŋ nan yoo nba ki n tan saa tura mɔb, kimaan Bat Herod saa lon bik na boore a wun kpiu." 2.14 Ki u din fiir nyiɔk ki jii bik na nan u naa ki chiar saan namm Ijipt tingbouŋ ni. 2.15 U din be leŋe nan yoo nba ki Bat Herod tan kpo. Linba na kur din tun ki gbeen linba ki Yennu te ki u sɔkiniisɔɔ pak li po na a "N din yiin n bija maŋ Ijipt tingbouŋ nie." 2.16 Herod nba din tan bann nan bannteeb maŋ kparɔe na, ki li gbatɔ bonchiann, ki u tun kunkɔnkɔnna a bin saan Betlehem nan li digbanbis ni ki saa kpi bonjabis kur; ki bi din kpii sanpantii nan binba tee bina ŋanlelee, nan waa daan boi bannteeb maŋ ki bann yoo nba ki ŋmaabir na daan nyii na. 2.17 Waa kpii waas na biaŋinba na ki li din gbeen linba ki Yennu sɔkinii Jeremaya din pak na po a: 2.18 "Rama tiŋ nɔɔk nie ki bi gbia fuut nba tee kpemɔnii nan fabinii, ki Rachel mɔ u waas paak, ki bi barimɔ ki tan goo, kimaan u waas kpowa." 2.19 Tɔn, ki Bat Herod tan kpo; ki u kuun poorpo ki Yennu malaka bia saan Joosef boor damiit ni, Ijipt tingbouŋ ni, 2.20 ki yetɔ a, "Fiit ki jii bik maŋ nan u naa, ki ŋmat saan Israel tingbouŋ ni, kimaan binba din lor a bin kpi bik maŋ na kpowa." 2.21 Ki Joosef fiir ki jii bik maŋ nan u naa ki ŋmat saan Israel tingbouŋ ni. 2.22 Waa din tan gbat a Akelaus dii naan ki kar u baa Herod naangbant paak Judea tiŋ ni na, ki jaŋmaanii soorɔ nan wun kun leŋ; ki Yennu bia wannɔ damiit ni a wun ŋmat saan Galilii tingbouŋ ni. 2.23 Ki u din saan ki saa kar doo nba ki bi yi Nasaref na ni, ki li gbeen maan nba ki Yennu sɔkiniinba din sɔb na a, "Bi tan sii yiu Nasaref nirɔe."\n3.1 Li poor po, Jɔɔnn nba wuur niib Yennu nyunwuru na be muuk ni, Judea tingbouŋ ni, ki mɔɔntir Yennu barŋanii ki yeen a 3.2 "Nyikin man i biit, kimaan Yennu ŋaanaan dinu per na." 3.3 Yennu sɔkinii Aisaya din poŋ sɔb ŋɔɔ Jɔɔnn poewa a "Nisɔɔ tan sii be muuk ni ki hoot ki yaa 'Ŋammit man ti Yomdaanɔ baaru sɔnu ki turɔ, ki bia ŋamm u sɔnii ki lii took.'" 3.4 Jɔɔnn din lia laagumii kobit liatire, ki bia boob gbann u siak ni, ki u jeet tee naasuut nan siat. 3.5 Li yoo ki Jerusalem doo ni teeb, nan Judea tingbouŋ ni kur teeb, nan Jɔɔdann mɔkir tingbouŋ ni kur teeb, saan u boor, 3.6 ki fiit bi toonbiit, ki u wurib Yennu nyunwuru Jɔɔdann mɔkir na ni. 3.7 Waa din tan la ki Farisiinba nan Sajusiinba b bonchiann mun baat u boor ni a wun wurib Yennu nyunwuru na, ki u yetib a, "Yimm waalabirii na! Ŋmee kpaani a yin tin nyi Yennu wutoor nba yaa lin baar i paak na ni? 3.8 Yii tuun linba saa wann nan i set nyik i biita. 3.9 I daa mɔk parbifaant nan Abraham tee i yeeja. N beerie nan Yennu saa fit fiin tana nba na ki lin kpant Abraham yaaboonawa. 3.10 Pajar poŋ teen siira a wun chɔɔ tiinii; ki tiik nba kur ki loon lɔɔnŋana, bi saa chɔɔre ki lur muu ni. 3.11 Min ŋarin wuuri nyun ki li want nan i nyik i biita, ŋaan wunba yaa wun baar n poor po na cheen; ki n poŋ ki jaŋ nan ki n jii u taasaati; ŋɔɔe saa jii Yennu Seyeeŋ nan muu ki wuur i para. 3.12 U dia u dilenn ŋmaniie ki yaa wun lenn fanu, ki nyinn dibin ki wuun u bɔɔr ni, ŋaan joo fouŋ na muu nba kan mi kpeenni." 3.13 Li yoo maŋ ki Yiisa nyii Galilii ki saan Jɔɔdann mɔkir po, ki baar Jɔɔnn boor a wun wurɔ Yennu nyunwuru. 3.14 Ki Jɔɔnn ki saki, ki yetɔ a "Mine bo saa baar a boor ki a wurin, ŋaan ki a mun tan baat n boor ni-i?" 3.15 Ŋaan ki Yiisa yetɔ a "Ŋaant ki lin tun nna mɔtana, kimaan nnae ŋan nan tin tun toonŋana kura." Li yoo na ki Jɔɔnn sak. 3.16 Waa wur Yiisa Yennu nyunwuru ki gbenn yoo nba, ki Yiisa nyii nyun na ni; li taakpaak ni ki sanpagbouŋ loot, ki u la ki Yennu Seyeeŋ siik u paak ki naan ŋmann, ki tan jakin u paak. 3.17 Ki kunkɔr nyii sanpaapo ki yet a "N Bilonkake na, ŋɔɔe ki n numm gboou."\n4.1 Ki Yennu Seyeeŋ te ki Yiisa kɔɔ muuk ni a Sintaanii n saa jammɔ. 4.2 U din be leŋ ki ki dii siar dapiinna yonnu ni nan nyiɔk, ki kon tan soorɔ. 4.3 Ki Sintaanii baar u boor ki yetɔ a "Li-i tee ki a set tee Yennu Bijaie, fan yet tana na ki lin kpant jeet ki a di." 4.4 Ki Yiisa jiin a, "Li sɔb Yennu gbouŋ ni a 'Jeet kuukɔɔ paak kaa te ki nirɔ be, ŋaan maan nba kur ki Yennu pak na paake.'" 4.5 Li tonton na ki Sintaanii jiiu ki saan nanɔ Jerusalem, ki saa donnɔ Yennu jiantu ŋasaakak mɔpinyerik paak, ŋaan betɔ a 4.6 "Li-i tee ki a set tee Yennu Bijaie, fan yukir mɔb nna na, kimaan li sɔb Yennu gbouŋ ni a 'U saa te ki u malakanba-ii guua; bi sii dia-a nan bi nii, ki a taar kan gbiat tann gbaa ki a la daŋi.'" 4.7 Ki Yiisa yetɔ a, "Li bia sɔb Yennu gbouŋ ni a 'Sɔɔ daa bikii u Yomdaanɔ Yennu.'" 4.8 Ki Sintaanii bia jiiu ki saan nanɔ jɔɔr nba fɔk bonchiann paak ki saa wannɔ tingbouŋ na yent kur nan li mɔkint, 4.9 ŋaan betɔ a, "Li-i tee ki a bo saa gbaan ki jiantin, n bo saa tura yent maŋ kura." 4.10 Ki Yiisa betɔ a, "Seetir nna Sintaanii. Li sɔb Yennu gbouŋ ni a 'Nirɔ-ii jiantir u Yomdaanɔ Yennu kuukɔɔ, kii bia kii waa ŋɔɔ kuukɔɔe.'" 4.11 Ŋanne ki Sintaanii ji yaat ŋaan nyikɔ, ki Yennu malakanba sik ki tan teenɔ saauŋ. 4.12 Yiisa nba din tan gbat nan bi kɔɔn Jɔɔnn dansarik na, ki u saan Galilii. 4.13 Waa din baar Nasaref na u din ki yukir leŋi, ŋaan gar saan Kapenaum doo nba be mɔk-kpiŋ, Sebulunn nan Naftali tiŋ ni na. 4.14 Linba na din tun a lin gbeen Yennu sɔkinii Aisaya nba din pak linba na poe a, 4.15 "Sebulunn tiŋ nan Naftali tiŋ nba be Jɔɔdann mɔk-pootir po, ki bia be mɔkgbeŋŋir boor: Galilii tiŋ nba ki binba ki tee Juu teeb kar na; 4.16 yimm nba be bunbɔnn ni na la yentjaann; binba kar kuun bunbɔnn yent ni na la ki yentu na yentir ki baatib." 4.17 Li yoo maŋ ki Yiisa piin ki mɔɔntir a, "Nyikin i toonbiit man, kimaan Yennu ŋaanaan dinu per na." 4.18 Yiisa nba din somm Galilii mɔkgbeŋŋir kpiŋ na, ki u tan la nirɔ nba ki bi yiu Simonn ki bia yiu Piita na, nan u waarɔ Andru, ki bi lubin janlaauŋ mɔkgbiɔŋ, kimaan bi din tee jansoorae. 4.19 Ki u yetib a "I waan man, ki n saa te ki yii daak niib kii teenin." 4.20 Ki bi set nyik bi janlaant yiama ŋaan waau. 4.21 Waa din nyii leŋ ki saan tɔɔnn waaminna, ki u la Sebedii nan u waas banlee, Jeems nan u waarɔ Jɔɔnn, ki bi be burgbetir ni, ki lik bi janlaant; ki u yiimm. 4.22 Li taakpaak ni, ki bi nyik burgbetir na nan bi baa, ŋaan waa Yiisa. 4.23 Yiisa din lin Galilii tiŋ kur po, ki want niib Yennu maan, jiantu diit ni, ki mɔɔntir Yennu naan barŋanii mɔɔntii ki teemm, ki te ki binba mɔk yiarboorii boorii nan binba mɔk gbanantont kur paak. 4.24 Ki bi din lin mɔɔnt u sann Siria tingbouŋ kur po. Ki bi din jikit baatbooru booru kur, ki baat namm u boor: binba din yiar yiarbooru nba kur, li gbanantont, nan binba din gbee nan narinbiit, nan binba baa gbitgbiia, nan gbanankpeena damm, ki u te ki bi paak. 4.25 Ki nibur nyii Galilii, nan Doi-piik, nan Jerusalem, nan Judea, nan Jɔɔdann mɔk-pootir ki bit waau.\n5.1 Yiisa nba din la nibur maŋ na, ki u doo kunkonn paak ki kar; ki u poorpoweiteeb lakin u boor. 5.2 Ki u piin ki wantib Yennu maan ki yeen a, 5.3 "Binba mi bi mɔŋ nan bi tee tarie seek ni na, parpeenn tee bi yare, ŋamme tee Yennu naan ni yab. 5.4 "Binba mɔ ki fabin, parpeenn tee bi yare, kimaan Yennu saa maan bi parawa. 5.5 "Binba sikin bi mɔŋ, parpeenn tee bi yare, kimaan ŋamme tan sii yen tingbouŋ na. 5.6 "Binba ninbina mɔn ki bi para lakib nan Yennu toona, parpeenn tee bi yare, kimaan Yennu saa gboomm bi para nba lakib linba paaka. 5.7 "Binba mɔk ninbatinu nan bi leeb, parpeenn tee bi yare, ŋamme ki Yennu mun saa timm ninbaauk. 5.8 "Binba para yeen, parpeenn tee bi yare, kimaan ŋamme saa la Yennu. 5.9 "Binba tee sindantinna nan kunkɔnpat teeb, parpeenn tee bi yare, kimaan ŋamme ki Yennu yib u waas. 5.10 "Binba jiantir Yennu ki bi mukisib na, parpeenn tee bi yare, ŋamme tee Yennu naan yab. 5.11 "Niib-i sukii-i, ki mukisi, ki fa fabooru kur ki biiri, kimaan yaa tee n poorpoweiteeb na paak, parpeenn tee i yare. 5.12 Bi-i taŋŋi teei nna, yii mɔk parpeenn bonchiann man, kimaan i nyɔɔt tan sii yab Yendɔuŋ ni; nnae ki bi din mukis Yennu sɔkiniinba nba din be yaayoo ni na. 5.13 "I tee nan yaarin nae tingbouŋ na ni. Yaarim-i taŋŋi biir ki ji ki mani, a saa teen nlee ki lin maŋi? Li ji kaa nyɔɔti; see ki bi kpaar mɔɔn tiŋ ni, ki niib somm li paak. 5.14 "Yimme tee tingbouŋ na yentu; doo nba ki bi maa ki senn kunkonn paak, kan fit bɔri. 5.15 Sɔɔ mun kan joo fitir ŋaan jii ŋmaŋ ki chibini; see ki u jiir ki tɔɔn linba fɔk paak ki lin tur ŋaak na niib kur yentu. 5.16 Yii mun-ii be nna; ŋaant ki i yentu n yent tur nisaarii, ki bii laat i toonŋana kii dont i Baa Yennu nba be Yendɔuŋ ni na. 5.17 "I daa dukii nan n baar maa n tan kpeen Yennu sennu nan u sɔkiniinba maan na; n ki baar maa n tan kpeenn kaa, ŋaan n baar maa n sakir nan barmɔniie; 5.18 kimaan barmɔniie ki n beeri na, sanpaak nan tingbouŋ na tan saa gbenn, ŋaan Yennu sennu na nan li bonmintika kan mi bot, see ki li kur tan tun gbenn. 5.19 Li paak, wunba y‡t Yennu sennu maŋ yennkɔɔ gbaa, ki bia wann leeb nna maŋ, u tan sii tee tarike Yennu naan ni; ŋaan wunba waa sennu maŋ fanu, ki bia want u leeb fanu, ŋɔɔe tan sii tee nijaann Yennu naan na ni. 5.20 Kimaan mine beeri nan see ki i toonŋana yab ki gar sennu wannteeb nan Farisiinba c yar, li-i kii tee nnai kaa, i kan mi kɔɔ Yennu naan ni. 5.21 "I poŋ gbat ki bi din yeen yaayoo ni niib a 'Daa kpi nirɔ, kimaan wunba kpii nirɔ tan sii be barii ni barbudaar;' 5.22 ŋaan min ŋarin beerie nan wunba dont wutoor u naa bik paak (yann yann, ki li kaa paaki,) u tan sii be barii ni barbudaar; ki wunba sukir u naa bik a 'Bon-yann na,' u tan sii be barii ni; ki wunba bia sukir u naa bik a 'Bonjatir na,' u tan sii be barii ni ki kɔɔ muu nba kan mi kpeen na ni. 5.23 Li paak, wunba kɔɔ Yennu diiuk ni a wun pi Yennu piinii, ŋaan tiar nan u mɔk biit nan u naa bik, 5.24 wun nyik u piinii maŋ leŋ, ŋaan ŋmat saan u naa bik na boor ki bin saa ŋamm bi barii ki gbenna, ki wun jen ki jii u piinii maŋ ki tur Yennu. 5.25 "Fin nan sɔɔ-i mɔk maan, ki saa barii maŋ buut, fan ŋaan ki yin taan mɔb ki ŋamm i barii maŋ yoo nba ki i daa be sɔnu ni na; li-i kii tee nnai kaa, daanɔ maŋ saa jiia ki saan nana barbuurɔ boor, ki barbuurɔ na n mun jiia ki teena dansarguurɔ nuu ni, ki wun kɔɔna dansarik. 5.26 Barmɔniie ki n beera na, a kan mi nyi leŋi, see ki a tan pa pann kur nba kur ki bi jiiara, ki kobu kan tenni. 5.27 "I poŋ din gbia ki bi yeen a 'I mi ki a baa joonn;' 5.28 ŋaan min ŋarin beerie nan wunba got poo ki u niɔŋ kɔɔu, u baa joonn u par niwa. 5.29 Li-i tee ki a diitu po ninbinnie te ki a yaa tun toonbiit, fan kpakirɔ lu, kimaan li-i tee ki a kɔŋ a ninbinn yennkɔɔ, li chee nan Yennu n tan kɔɔn a gbanant kur muu nba kan mi kpeen na ni. 5.30 Li-i tee ki a niidiitue te ki a yaa tun toonbiit, fan potɔ lu, kimaan li-i tee ki a kɔŋ a nuu yennkɔɔ, li chee nan a gbanant kur n tan kɔɔ muu ni. 5.31 "Bi bia din yeen a 'Wunba loon ki wun y‡t u ŋaapoo, wun turɔ pooy‡tu gbouŋ;' 5.32 ŋaan min ŋarin beerie nan wunba kur y‡t u ŋaapoo, ki li ki tee u tun bonchonchontoonn kaa, ŋɔɔe saa te ki u poo maŋ n tun bonchonchontoonn, li-i tee ki u kun jɔɔ, ki wunba kɔɔn poo nba ki bi y‡tɔ maŋ mun bia tun bonchonchontoonna. 5.33 "I poŋ gbia ki bi yeen yaayoo ni niib a 'I mi ki a por faak mɔpor, ŋaan li-i tee ki a por mɔpor Yennu sann ni, li ŋan ki a tun gbeen a mɔpor maŋ;' 5.34 ŋaan min ŋarin beerie, nan i mi ki a por mɔpor gbaa; daa yeen a 'N por sanpaapo,' kimaan li tee Yennu naangbouŋo; 5.35 daa yeen a 'N por tingbouŋ,' kimaan li tee Yennu taapaŋŋmaatire; a bia daa yeen a 'N por Jerusalemi,' kimaan li tee yabint Yennu dooe; 5.36 a bia daa yeen a 'N por n yuri,' kimaan a kan fit te ki a yukobuk yennkɔɔ n penn koo ki bɔnni; 5.37 ŋaan ŋaant man ki i jiinu-ii tee, 'Nn,' koo 'Aaii,' kimaan li-i tee ki a por siar ki pukin linba na paak, li ji nyii sintaani boore. 5.38 "I poŋ din gbia ki bi yeen a 'Sɔɔ-i kpakir a ninbinn, fan mun kpakir u yar ki jiin pann; sɔɔ-i faa-a ki fokit a nyann, fan mun faau ki fokit u yar ki jiin pann;' 5.39 ŋaan min ŋarin beerie nan i daa jiint leeb pana; sɔɔ-i peba tanpak a niidiitu po kpianu, fan ŋmant a gaŋ po biak ki wun peb; 5.40 sɔɔ-i saa nana buut boor a wun gaar a soot, fan sak ki wun tont a liatgbakitir biak kii saa; 5.41 sɔɔ-i mia-a a fan jii u jik-kpiatir ki saan nann maar yennkɔɔ, fan jii ki saan nann maar ŋanlee. 5.42 Wunba miara siar, fan turɔ; ki wunba mun bia loon ki a kpentɔ siar, fan kpentɔ ki daa miinɔ. 5.43 "I poŋ din gbia ki bi yeen a, 'I loon a naa waas ŋaan kii nan a datai;' 5.44 ŋaan min ŋarin beerie nan yii loon i datai man, kii yeen wunba sukii-i na a 'Yennu mɔsoŋŋann-ii be a paak;' kii tuun linba ŋan kii teen binba nami; kii mei Yennu kii teen binba dinti biak na. 5.45 Ŋanne saa te ki i set tee ti Baa Yennu nba be sanpaapo na waas, kimaan ŋɔɔe te ki yonnu do nibiit nan niŋamm paak, ki bia te saak baa nibiit nan niŋamm doi ni. 5.46 Li-i tee ki i loon binba looni na kɔɔie, nyɔlantpoe ki i saa la Yennu boori? Li ki tee nna kaa ki nibiit na mun tuumii? 5.47 Ki li-i tee ki i foont i naa waas kɔɔie, toonŋanlannpoe ki i tun ki gar leebi? Nna kaa ki binba ki waa Yennu sɔnu na mun tuumii? 5.48 Li paak, yii be man fanu nan i Baa Yennu nba be sanpaapo na.\n6.1 "I daa tuun toonŋana a niib n la ki pakii kaa, kimaan i-i tuun nna, i kan la nyɔɔt i Baa Yennu nba be sanpaapo na boori. 6.2 "Li-i tee ki a yaa a tur talasdaanɔ piiniie, faa daa mɔɔntir nan kpinkpannii damm nba tuun biaŋinba Yennu jiantu diit ni, nan doi ni, a niib n la bi toonŋana ki pakib na. Barmɔniie ki n beeri na, bi poŋ gaar bi nyɔɔta. 6.3 Ŋaan li-i tee ki a yaa a pi talasdaanɔe, fan piu, ki daa te ki a yɔɔnimɔŋ gbaa mi li po. 6.4 Tumin woonin ni, ki a Baa Yennu nba laat woonin ni na saa pa-a [paanu ni.] 6.5 "Li-i tee ki a yaa a miar Yennu, faa daa tuun nan kpinkpannii damm nba tuun biaŋinba na, kimaan bi loon bii see Yennu jiantu diit nie, nan sɔnpaataa nba be doi ni, kii mei Yennu a niib-ii laatib. Barmɔniie ki n beeri na, bi poŋ gaar bi nyɔɔta. 6.6 Ŋaan li-i tee ki a yaa a miar Yennuie, fan kɔɔ a diiuk ni ki loon gann, ŋaan miar a Baa Yennu nba be woonin ni na, ki a Baa Yennu nba laat linba ki a tuun woonin ni na saa pa-a [paanu ni.] 6.7 "Li-i tee ki a mei Yennuie, faa daa mantik mei mɔbona nba yab nan patmannteeb nba mei biaŋinba na; bi dukii nan bi miaru bonchiann na paake ki bi pata saa gbat. 6.8 I daa tee nan ŋamm na, kimaan i Baa Yennu poŋ mi linba ki i loon ki i daa ki miarɔ. 6.9 Yaa sii mei Yennu biaŋinbae na: 'Ti Baa Yennu nba be sanpaapo, ŋaant ki a sann n la baakir; 6.10 ŋaant ki a naan n baar; ŋaant ki a loomm n tun tingbouŋ nna, nan laa tuun Yendɔuŋ ni biaŋinba na. 6.11 Luunt dinna mann. 6.12 Nyikin chab ti toonbiit nan taa mun nyikit ki chabit binba tuumit biit biaŋinba na. 6.13 A daa te ki ti kɔɔ jinjammii ni, ŋaan a nyinnit bonbiir d ni. [Kimaan fine yen naan nan yiikoo nan baakir mɔkmɔk nan mɔkmɔk.]' 6.14 "Li-i tee ki i nyikit i leeb biit ki chabitibi, i Baa Yennu nba be sanpaapo na mun saa nyik chabiiwa; 6.15 ŋaan i-i kii nyikit chabit i leeb biiti, i Baa Yennu mun kan nyik chab i biiti. 6.16 "Li-i tee ki i yaa i lor mɔiie, yaa daa biir i nunii po nan kpinkpannii damm na, kimaan bi tuu biir bi nunii po, a sɔɔ kur n la ki bann nan bi lor mɔiie. Barmɔniie ki n beeri na, bi poŋ gaar bi nyɔɔta. 6.17 Li-i tee ki a lor mɔbie, fan yibir a numm po ki saat a yut fanu; 6.18 linba nae saa te ki leeb kan bann nan a lor mɔbi, ŋaan a Baa Yennu nba be woonin ni na kuukɔɔe sii mi; ki a Baa Yennu nba laat linba ki a tuun woonin ni ki teenɔ na saa pa-a [paanu ni.] 6.19 "Daa bɔrii a mɔkint tingbouŋ na ni, siaminba ki bonŋmiŋmabit nan tintanii saa biirir; ki nanyukib bia saa kɔɔ ki jami; 6.20 ŋaan bɔrin a mɔkint Yendɔuŋ ni, siaminba ki bonŋmiŋmabit nan tintanii kan fit biirir, ki nanyukib bia kan fit kɔɔ jami; 6.21 siaminba ki a mɔkint be na, a dudukit mun be leŋe. 6.22 "A ninbinae tee a gbanant fitir. Li paak, a ninbina-i ŋani, a gbanant kur po sii mɔk yentu; 6.23 ŋaan a ninbina-i kii ŋani, a gbanant kur sii bɔne. Li paak, li-i tee ki yentu nba be a ni na tan bɔni, li sii tee bunbɔnchiɔŋo. 6.24 "Sɔɔ kan fit tun ki tur yomdamm banlee; u sii nan yenɔe ŋaan loon lɔɔ; koo u sii nian yenɔe, ŋaan sian lɔɔ na. I kan fit kii waa Yennu ki bia waa mɔkinti. 6.25 "Li paake te ki n beeri a i daa te ki li mukisi i binbeŋ po nan yaa saa di linba koo ki nyu linba; ki bia daa te ki li mukisi i gbanant po nan yaa saa lia linba. Manfoor ki gar jeetii? ki gbanant mun bia ki gar tiatii? 6.26 Gotir nɔɔnii nba yuuk ki lin na; bi ki buuri; bi bia ki jaan ki wuu suka nan naapaat ni, ŋaan ki i Baa Yennu nba be sanpaapo na dintib. I ki mɔk nyɔɔt ki gar nɔɔnii-i? 6.27 I manfoor paak daamii kan fit fɔkin i manfoor. 6.28 "Bee ki i mukis i mɔŋ liant paaki? Gotir man puuk nan li ŋant; ŋaan bi ki tuun koo ki luu bi mɔŋ tiati, 6.29 ŋaan n beerie, Kpanbar Solomonn nba lek din mɔk taŋana biaŋinba, ŋaan u din ki mi lia liant ki li ŋan nan puut na gbaa. 6.30 Yennu-i faŋŋit mɔɔt nba be dinna, ŋaan wonn ki bi joo muuwa na, u kan lannini? Yimm yadkanpɔɔna damm na! 6.31 "Li paak, i daa te ki li mukisi ki i dukii a 'N saa di bee?' koo 'N saa nyu bee?' koo 'N saa lia bee?' 6.32 Binba ki mi Yennu na tuu mukis bi dudukit linba na kur paake; ŋaan i Baa Yennu nba be sanpaapo na set mi nan i loon linba na kura. 6.33 Ŋaant man ki i baka-ii be Yennu naan ni nan yentinu labaar ni, ki u saa jii bona nba na kur ki turi. 6.34 Li paak, daa te ki wonn barii mukisiini, kimaan wonne saa dukin u mɔŋ po; daar kur mɔk daamii nba jaŋitɔe.\n7.1 "I daa bu leeb buuti, ki Yennu mun kan bu i buuti, 7.2 kimaan yaa bu leeb buut biaŋinba na, nnae ki Yennu mun tan saa bu i buut; biaŋinba ki i bikii teen i leeb na, nnae ki Yennu mun saa bikin turi. 7.3 Bee ki a laat mɔɔnu nba be a lɔɔ ninbinn ni, ŋaan ki la jaantarik nba be a mɔŋ mɔŋ ninbinn ni na? 7.4 Nlee ki a saa bet a lɔɔ a, 'N yɔɔk, ŋaant ki n nyinn mɔɔnu nba be a ninbinn ni na,' ŋaan ki ki laat jaantarik nba be a mɔŋ ninbinn ni na. 7.5 Fin kpinkpannii daanɔ na, nyint jaantarik nba be a ninbinn ni na sinsinn, ki ji fit la fanu ki nyinn mɔɔnu nba be a lɔɔ ninbinn ni na. 7.6 "I daa jikit linba tee Yennu yar ki teen bɔi, kimaan bi saa ŋmat juntie; i daa jikit linba mɔk nyɔɔt ki teen doorii, kimaan bi saa ŋmat ŋmat nan tante. 7.7 "Miat Yennu, ki u saa turi; lomin man, ki i saa la; kpaan gann, ki u saa loot ki turiwa, 7.8 kimaan wunba kur mei Yennu gaane; ki wunba mun loon, u laate; ki wunba kpaan gann, ki bi lootir teenɔ. 7.9 Ki yimm baanba, i ŋmee ki u bik saa miarɔ jeet ki wun jii tann ki turɔ? 7.10 koo ŋmee ki u bik saa miarɔ jaŋ ki wun turɔ waauku? 7.11 Ki li-i tee yimm nba tee biitdamm na mi biaŋinba ki i saa tur i waas bonŋana, i Baa Yennu nba be sanpaapo nae mantik saa tur binba meiɔ na bonŋana. 7.12 "Biaŋinba ki a loon sɔɔ-ii tuun kii teena na, i mun-ii tuun nna kii teen leeb; kimaan Yennu sennu nan u sɔkiniinba wannu na ni want nnae. 7.13 "Kɔɔn man tammɔyebik na ni; kimaan tammɔb nba kɔɔ muu nba kan mi kpeen na ni na yarin hei, ki li sɔnu bia man nan sommir; ki niib bonchianne kɔɔ tammɔb maŋ ni. 7.14 Ki manfoor tammɔb na ŋarin tee bonyebike, ki li sɔnu bia paar nan tɔkinu; ki niib waaminnae kɔɔ tammɔb maŋ ni. 7.15 "I mi man faak sɔkiniinba na po, binba baat i boor ki naan pei, ŋaan tee kinkata nan barmɔnii na. 7.16 Bi toona nie ki i saa bann baa tee binba; kunkoŋ ki loon gaa; ki pɔɔna mun ki loon kinkana-a. 7.17 Tiŋaŋ kur loon lɔɔnŋanae; ki tikpeeuŋ kur loon lɔɔnbiit. 7.18 Tiŋaŋ kan lon lɔɔnbiiti; tikpeeuŋ mun kan lon lɔɔnŋana. 7.19 Tiik kur nba ki loon lɔɔnŋana, bi saa chɔɔre ki lu muu ni. 7.20 Li paak, faak sɔkiniinba toona nie ki i saa bannib. 7.21 "Li ki tee binba yin 'N Yomdaanɔ, n Yomdaanɔ' na kur kaa tan saa kɔɔ Yennu naan ni, see binba sak n Baa Yennu nba be sanpaapo na mɔb. 7.22 Daar maŋ-i taŋŋi baar, niib bonchianne tan sii yin ki yeen a 'Ti Yomdaanɔ, ti Yomdaanɔ, ti din ki sɔkint Yennu maan a sann ni-i? A sann nie ki ti din nyint narinbiit niib ni, a sann nie ki ti bia tun bakitnauŋ toonjaana.' 7.23 Li yoo ki n mun tan saa jiin ki yetib a, 'N ki miini, yimm toonbiit damm na, seetir nna man!' 7.24 "Li paak, wunba kur gbia n maan na ki waa-r fanu, n saa nannɔ nan yandaansɔɔ nba din maa u ŋaak tanpiiuk paak nae; 7.25 ki saak tan baa, ki nyun gbee ki yat nan doo, ki wouŋ da, ki nyunpana koon ki liat ŋaak maŋ dikpina, ŋaan ki li lek see ken ken ki ki baa, kimaan u maar tanpiiuk paake. 7.26 "Wunba kur gbia n maan na, ŋaan y‡t li weiu, n saa nannɔ nan jajatuk nba din maa u ŋaak tanbiinii ni nae; 7.27 ki saak tan baa, ki nyun gbee yat nan doo, ki wouŋ da, ki nyunpana koon ki liat ŋaak maŋ dikpina, ki li bet baa wamm, ho, baa biiuk jiakii!" 7.28 Yiisa nba din pak mɔbona na ki gbenn yoo nba, ki u wannu maŋ bakit nibur na bonchiann, 7.29 kimaan u wannib nan daanɔ nba yen yiikoo nae, ki li ki tee nan sennu wannteeb nba wantib biaŋinba na.\n8.1 Yiisa nba din nyii kunkonn maŋ paak ki sik yoo nba, ki niib bonchiann wei u poor. 8.2 Ŋanne ki gbaatsɔɔ baar ki tan gbaan u tɔɔnn ki yeen a "N Yomdaanɔ, li-i tee ki a loon, a saa fit te ki n ŋaauk na n gbenna." 8.3 Ki Yiisa tant nuu ki siiu ki yetɔ a "N loon nna. A ŋaauk maŋ n gbenn!" Li taakpaak ni ki u ŋaauk na set gbenn. 8.4 Ŋaan ki Yiisa kpaanɔ a "I mi ki a bet sɔɔ barii na, ŋaan i saa Yennu manntɔɔ boor ki jii a mɔŋ ki wannɔ, ki bia mann maruŋ ki tur Yennu nan u sɔkinii Moses nba din senn ki jiin gbaata tebu po na, ki sɔɔ kur n bann nan a ŋaauk maŋ set gbenna." 8.5 Yiisa nba din kɔɔ Kapenaum yoo nba, ki Rom e tiŋ kunkɔnkɔnna yudaansɔɔ chetɔ sɔnu ni ki barimɔ ki yeen a 8.6 "N Yomdaanɔ, n toontunnɔ yiar; u gbanant kpowa, ki li mukisɔ bonchiann, ki u dɔɔ diiuk ni." 8.7 Ki Yiisa betɔ a "N saa saan ki te wun paaka." 8.8 Ki u jiin a "N Yomdaanɔ, daa bakint a mɔŋ ki baati; kimaan, n ki ŋan nan fan baar kɔɔ n ŋaak ni; ŋaan pakin mɔbonne, ki n toontunnɔ na n la laafia. 8.9 Kimaan n mɔk binba garin ki yenin, ki n mun dia kunkɔnkɔnna ki yemm, ki fit tian yenɔ paak a 'Baat,' ki u baat; ki tian lɔɔ paak a 'Saant,' ki u saa; ki bia te ki n daabir tuun maa loon biaŋinba." 8.10 Yiisa nba din gbat linba na, ki li yaarlitɔ; ki u jiant got niib nba waa u poor po na ki betib a "Barmɔniie ki n beeri na, n daa ki mi la sɔɔ ki u teenin yada na booru yimm Israel teeb ni gbaa. 8.11 N beerie, niib bonchiann tan saa nyi yondo po nan yonbaa po, ki ŋamm nan Abraham, nan Aisak, nan Jakɔb tan saa lakin kar ki di jeet Yennu naan ni; 8.12 ŋaan ki yimm nba tee naan maŋ niib na, bin jii-i ki lu-i nanyer po, bunbɔnn ni; leŋ maŋe ki i tan sii fabin mɔ ki ŋman nyana." 8.13 Ki Yiisa ŋmant ki yet kunkɔnkɔnna yudaanɔ maŋ a "I kun! Faa teen yada biaŋinba na, lin tun nna ki tura." Ki u toontunnɔ na set din paak li yoo na. 8.14 Tɔn, ki Yiisa saan kɔɔ Piita ŋaak ki la Piita dianpook dɔɔ yiar gbanantouŋ. 8.15 Ki Yiisa sii u nuu; ki u gbanantouŋ na gbenn, ki u fiir ki teemm saauŋ. 8.16 Li daar maŋ daajoouk, bi din jii niib bonchiann nba ki narinbiit be bi ni na, ki baar namm Yiisa boor; ki u kpan pak mɔbonn ki nyinn narinbiit na; ki bia tur binba yiar na kur laafia. 8.17 Waa din tuun biaŋinba na tee nan Yennu sɔkinii Aisaya nba din pak nae a, "U mɔŋ mɔŋe gaar ti gbanantouŋ nan ti yiarbooru booru ki jii yaat nann." 8.18 Yiisa nba din la ki nibur lintɔ yoo nba, ki u yet u poorpoweiteeb na a bin fiir ki bin saan mɔkgbeŋŋir na pootir po. 8.19 Ki Yennu sennu wanntɔsɔɔ baar ki tan yetɔ a, "Wanntɔɔ, n saa weia siaminba kur ki a saa." 8.20 Ki Yiisa yetɔ a, "Lunlona mɔk fɔrii, ki nɔɔnii mun bia mɔk tiat, ŋaan min nisaarik Bik ki mɔk dindɔɔboori." 8.21 Tɔn, ki u poorpoweiteeb yenɔ mun tan yetɔ a, "N Yomdaanɔ, ŋaant ki n saan pii n baa sinsinna." 8.22 Ki Yiisa jiinɔ a, "I waan, ŋaan nyik ki kpeemm-ii f pii bi leeb." 8.23 Yiisa nba din kɔɔ burgbetir ni yoo nba, ki u poorpoweiteeb na mun wei kɔɔ. 8.24 Ki wounpaaruk fikit ki da mɔkgbeŋŋir maŋ paak, ki nyunpana pir kɔɔ burgbetir na ni ki tan yaa lin gbee; ŋaan ki Yiisa dɔɔ gɔɔnt. 8.25 Ki u poorpoweiteeb na baar ki fiinɔ, ki betɔ a "Ti Yomdaanɔ, tintit, ti be kuun nie." 8.26 Ki Yiisa yetib a "Yimm yadkanpɔɔna damm na, bee ki i tiin jaŋmaanii?" ŋaan fiir ki tian wouŋ nan nyunpana na paak a bin ŋmin, ki bi set ŋmin soon. 8.27 Ki li yaar litib, ki bi ji boi leeb a "Nirɔ na tee niboor bee? ki wouŋ nan nyunpana saak u mɔb gbaa." 8.28 Yiisa nba din poot Galilii mɔkgbeŋŋir ki kɔɔ Gerasa tiŋ ni na, ki jab banlee nba gbee nan narinbiit na nyii kaat ni ki chetɔ; bi din mɔk jaŋmaansooruk hei, ki sɔɔ ki fit gaar baa be siami. 8.29 Ki bi din yikin sanpaapowa ki yeen a, "Fin Yennu Bija, timm nan fin, nlee mantiki? A baar nna a fan dinnit farae-e? ŋaan ki li yoo daa ki baari." 8.30 Tɔn, doorii bonchiann din see kpiŋ po nna, ki di, ki ki fɔk nammi. 8.31 Ki narinbiit maŋ din barin Yiisa bonchiann ki yetɔ a, "Li-i tee ki a nyinnitie, fan chabit ki tin saan kɔɔ doorii na ni." 8.32 Ki Yiisa betib a "I saa man." Ki bi nyii jab maŋ ni, ki saan kɔɔ doorii na ni; ki doorii na kur tin birrr, ki sik jɔɔr na ki saan baa mɔkgbeŋŋir na ni ki dii nyun. 8.33 Ki binba guu doorii maŋ fiir ki chiar saan doo ni, ki saa mɔɔnt linba kur teen, nan biaŋinba ki narinbiit nyii jab na ni. 8.34 Ki doo na niib kur bit ki saan ki saa took Yiisa; baa din lau yoo nba, ki bi barimɔ a wun nyi bi tiŋ ni.\n9.1 Ŋanne ki Yiisa ŋmat kɔɔ burgbetir na ni ki poot mɔkgbeŋŋir na gbingbanleer ki kun u doo ni. 9.2 Nisiab din tan jii jasɔɔ nna ki u gbanant kpowa; ki bi paanɔ liaŋ paak ki baar nanɔ Yiisa boor. Yiisa nba la baa teenɔ yada biaŋinba na, ki u yet baatɔɔ na a "N bik, i mɔk parcheenn; n nyik chab a biita." 9.3 Ki sennu wanntesiab ji dukii bi para ni a "Jɔɔ na yekint u mɔŋ nan Yennue." 9.4 Yiisa ŋarin din bann bi dudukit maŋa, ki boib a "Bee teen ki i dukii dudukbiit na i para ni? 9.5 Maa yet baatɔɔ na a 'N nyik chab a biit' koo maa saa yetɔ a 'Fiit kii somm na,' maan munlee na lannpoe paari? 9.6 N ji saa wanni nan min nisaarik Bik mɔk yiikoo tingbouŋ na ni ki saa nyik chab niib bi biit;" ŋaan jiant bet jɔɔ nba ki u gbanant kpo na a "Fiit ki jii a liaŋ kii kun a ŋaak ni." 9.7 Ki jɔɔ maŋ fiir ki kun. 9.8 Nibur na nba la nna maŋ ki jaŋmaanii soorib; ki bi piak dont Yennu nan waa tur nisaarik yiikoo na booru. 9.9 Ki Yiisa nyii leŋ ki saa, ki saa la jasɔɔ nna, ki bi yiu Matiu, ki u kar u toonn paak lampogaar diiuk ni; ki Yiisa betɔ a "Fiit kii waan." Ki u fiir ki waau. 9.10 Yiisa nba din saan Matiu maŋ ŋaak ki saa kar di jeet yoo nba ki lampogaarteeb nan biitdamm bonchiann kɔɔ ki tan kar pukin Yiisa nan u poorpoweiteeb po ki di namm. 9.11 Farisiinba na nba din la nna maŋ, ki bi boi u poorpoweiteeb na a "Bee ki i wanntɔɔ maŋ di nan nibooru na?" 9.12 Ki Yiisa gbat bi pinpauk maŋ ki yetib a "Binba mɔk laafia ki loon tebtɔɔ; binba yiar, ŋamme loon tebtɔɔ. 9.13 Li sɔb Yennu gbouŋ ni a 'Yennu loon ninbatinue ki gar maruŋ.' I saa man ki saa tumii ki bann linba na paak. N ki baar a n yiin popeendamm kaa; ŋaan n baar a n yiin biitdamme, ki bin nyik bi biit." 9.14 Ki Jɔɔnn nba wuur niib Yennu nyunwuru na poor-poweiteeb tan baar Yiisa boor ki boiɔ a "Timm nan Farisiinba lorin mɔi yoo kura; bee teen ki a poorpoweiteeb ki lorimi?" 9.15 Ki Yiisa jiin ki boib a "Poochiann-i be, saamm sii mɔk parbiir yoo nba ki pooyookir sɔrɔ daa be bi boor ni nawa-a? Aaii. Ŋaan yoo baat, ki bi tan saa nyinn pooyookir sɔrɔ na bi boor; li yooe ki bi saa lor mɔi. 9.16 "Sɔɔ kan jii chabpaann ki lik takperi; li-i tee ki u teen nnaie, chabpaann na saa pat takper nae, ki li patimin saa ŋamm pukin. 9.17 Sɔɔ bia kan sak liak dapaanin dalenkper ni; wunba tun nna, dapaanin na-i taŋŋi mɔ, li saa put dalenkper nae, ki daan na n mɔɔn; ŋaan bi tuu jii dapaanin ki liak lenpaann nie, a li kura daa biiri." 9.18 Yiisa nba din daa piak ki teemm yoo nba na, ki yudaansɔɔ nna baar ki tan gbaan u tɔɔnn, ki yetɔ a "N bipoo dɔɔ ki kpowa; li paak, baat ki tan jii a nuu ki yii u paak, ki wun la manfoor." 9.19 Ki Yiisa fiir jii u poorpoweiteeb, ki bi saan. 9.20 Poosɔɔ nna mun din be, ki siik fabouŋ ki tan jaŋ bina piik nan ŋanlee; ki din tan baar ki bar lint Yiisa poorpo ki sii u liatir mɔgbann; 9.21 kimaan u poŋ din dukin u par niewa a, "Mi-i lekii sii u liatir gbaa, n saa la laafiawa." 9.22 Ki Yiisa jiant ki la poo na, ki betɔ a, "N niipoo, i mɔk parcheenn. Faa teenin yada na paake te ki a la laafia." Li taakpaak ni, ki u set la laafia. 9.23 Yiisa nba din saa baar yudaanɔ maŋ ŋaak ni yoo nba, ki u la yerpebira peeb yerii, ki nibur bia bui kpemɔnii ki fabin. 9.24 Ki u betib a "Yii nyi man; bonpobik na ki kpo kaa, ŋaan u gɔɔnte." Ki bi laau. 9.25 Ŋanne ki bi ber niib maŋ ki nyinnib; li yoo na ki Yiisa kɔɔ ki soor bonpobik na nuu, ki u yeent ki fiir. 9.26 Ki bi din mɔɔnt li labaar tingbouŋ maŋ kur po. 9.27 Yiisa nba din nyii leŋ ki gaar saa tɔɔnn po na, ki jab nna banlee tee jɔɔnii ki waa u poorpo, ki yikin yeen a "Fin Defid yaaboonn, a tint ninbaauk." 9.28 Yiisa nba din saan ki saa kɔɔ ŋasiak nna ni yoo nba, ki jɔɔnii na baar ki kɔɔ leŋ. Ŋanne ki u boib a "I teen yada nan n saa fit tun nnawa?" Ki bi jiin a "Ti Yomdaanɔ, nn." 9.29 Ŋanne ki u jii u nuu ki sii bi ninbina, ki betib a "Yaa teen yada biaŋinba na, lin tun nnae ki turi." 9.30 Ki bi ninbina maŋ nyɔɔnt; ki u kpaamm fanu a bii mi ki bin bet sɔɔ li po. 9.31 Ŋaan ki bi nyii ki mɔɔnt u labaar tiŋ maŋ ni kura. 9.32 Baa din fiir ki nyii yoo nba, ki siab mun baar nan jasɔɔ, wunba ki narinbimuuk be u ni na, Yiisa boor. 9.33 Ki Yiisa nyinn narinbimuuk na jɔɔ na ni, ki u ji piin ki piak li yoo. Li din yaar lit nibur maŋ, ki bi ji yeen a "Ti daa ki mi la bonbooru na timm Israel teeb tiŋ ni na." 9.34 Ŋaan ki Farisiinba na daan nyatuk a "Narinbiit bate teenɔ yiikoo a wuu nyint narinbiit niib ni." 9.35 Tɔn, Yiisa din kak lin doi nan digbanbis kur ni, ki kɔɔ Yennu jiantu diit ni, ki mɔɔntir Yennu naan barŋanii ki want niib, ki te ki binba yiar yiarboorii boorii nan binba yiar yiarbiit kur paak. 9.36 Waa din tan la nibur maŋ ki ninbaauk soorɔ, kimaan bi din tee tatimme ki kaa sommtɔɔ, ki naan pei nba kaa pekpaarik. 9.37 Ŋanne ki u bet u poorpoweiteeb a "Dii na beer ki bia yaba, ŋaan ki dijaara waar. 9.38 Li paak, yii mei man dii maŋ daanɔ ki wun ŋamm pukin dijaara ki te ki bin saan jaan u dii maŋ."\n10.1 Yiisa tan yiin u poorpoweiteeb piik nan banlee na, ki chabib yiikoo a bii nyint narinbiit niib ni; ki te ki yiarboorii damm kur n paak, nan binba ki yiarbiit diab na kura. 10.2 U toomiinba g piik nan banlee maŋ sanae na: Sinsinn yɔɔe tee Simonn, wunba sann bia tee Piita na; nan u waarɔ Andru; nan Jeems nan u waarɔ Jɔɔnn, binba din tee Sebedii waas na; 10.3 nan Filip nan Batolomiu; nan Tomas, nan Matiu wunba din tee lampogaartɔɔ na; nan Jeems nba din tee Alfeus bija na, nan Tadeus; 10.4 nan Simonn nba din loon ŋamm Juu teeb-ii yen bi mɔŋ na nan Judas Iskariot wunba din tan nyii Yiisa poor na. 10.5 Ki Yiisa tun u poorpoweiteeb piik nan banlee maŋ, ŋaan kpaamm a bii mi ki bin saan binba ki tee ŋamm Israel teeb na boor, a bii mi ki bin kɔɔ Samaria teeb doi ni, 10.6 a ŋaan bin saan Israel teeb nba tee nan pei nba bot na boor kuukɔɔ; 10.7 ki yetib a, "Yaa saa na, yii mɔɔntir Yennu naan barŋanii na, kii yeen a 'Yennu naan dinu per na,' 10.8 ki te ki baatib i paakit, kii fiint kpeemm, ki bia te ki gbaata i paakit, kii bia kii nyint narinbiit niib ni. I gaar yanne, i mun-ii teen man yann. 10.9 I daa jikit likirii. I mi man ki yin jii kobu gbaa ki teen i likbɔɔrii ni. 10.10 I mi man ki yin jii paka ki saan i sɔnu maŋ koo liata ŋanlelee, koo taasaati, koo kii dia patii; kimaan li ŋan ki toontunnɔ n di u toona ni. 10.11 "Ŋaan digbangbeŋŋa koo digbanbis nba ni ki i saa kɔɔ, yin boi ki la popeendaanɔ ŋaaka, ki kɔɔ kii be leŋ nan i fiiru daar. 10.12 Ki yoo nba ki i yaa i kɔɔ ŋaak nba ni, yin foont ŋaak maŋ ni teeb fanu. 10.13 Ŋaak maŋ teeb-i tee burchimm, i parmaasir n biar ŋaak maŋ teeb paak; ŋaan burchimm-i kaa leŋi, i parmaasir maŋ n jen i paak. 10.14 Wunba saa y‡t i gaaru, ki bia y‡t wun gbat i barŋanii mɔɔntii maŋi, yoo nba ki i nyi ŋaak maŋ ni koo doo maŋ ni, yin pit pit i taapant ni tant ki lu bi doo ni. 10.15 Barmɔniie ki n beeri na, daar nba ki Yennu tan saa bu niib buut na, doo maŋ niib tubdatu tan saa gar Sodom nan Gomora teeb yarawa. 10.16 "Gotir man, n tuumie ki i sii tee nan pei nba be kinkata sinsuuk ni na. Yii sub man nan wai h na, ŋaan kii be soon nna nan ŋmana na. 10.17 I mi man niib po, kimaan bi tan saa soori ki saan nani barbuteeb boor, ki bia booi bi jiantii diit ni. 10.18 Bi tan saa saan nani tiŋ yudamm nan kpanbara boor ki bin bu i buut, kimaan yaa waan na paak; ŋaan i tan saa bet ŋamm nan binba ki tee Juu teeb na n barŋanii. 10.19 Ŋaan bi-i taŋŋi saan nani buut damm boor, i daa te ki li daamii-i nan yaa saa pak linba nan biaŋinba ki i saa pak, kimaan li yooe ki Yennu Seyeeŋ saa turi mɔbona nba ki i saa pak jiinib, 10.20 kimaan li ki tee yimm kaa tan saa paki, ŋaan i Baa Yennu Seyeeŋe tan sii be i ni ki piak. 10.21 "Li yoo maŋ, nirɔ tuu tan saa fikis u mɔŋ mɔŋ ninja ki bin kpiu; ki baanba mun tan saa fikis bi waas ki bin kpib; ki waas mun bia tan saa kɔn nan bi damm ki chabib nan kuun. 10.22 Ki sɔɔ kur tan sii namii kimaan yaa waan na paak; ŋaan wunba tan gubin nan biak yoo na joontu tan saa la tinnuwa. 10.23 Bi-i taŋŋi mukisi digban-yenn ni, yin nyi leŋ ki lɔɔr digbanleer ni; ŋaan barmɔniie ki n beeri na, i kan fit lin ki gbenn Juu teeb digbana kur kaawa, ki min nisaarik Bik jenna. 10.24 "Tɔn, tumiitɔɔ ki gar u wanntɔɔ; daabir mun bia ki gar u yomdaanɔ. 10.25 Li ŋan ki tumiitɔɔ binbeŋ-ii tee nan u wanntɔɔ binbeŋ na; ki daabir binbeŋ-ii munii tee nan u yomdaanɔ binbeŋ na. Bi-i taŋŋi pur ŋaadaanɔ narinbiit bat Beelsebuli, ki bi ji sii yi u ŋaateeb bia? 10.26 "I daa tiin niib jaŋmaanii, kimaan barsai kaa ki be woonin ni ki tan kan wooti, koo ki bɔr ki tan kan nyi paanu. 10.27 Linba ki n beeri bunbɔnn ni na, ŋaan nyintir man yeenin ni; ki linba ki n lɔkinii na, nyintir man paanu ni. 10.28 I daa tiin binba saa fit kpi i gbanant, ŋaan kan fit kpi i sei; i tiin man Yennu, wunba saa fit biir i gbanant nan i sei kura muu ni na. 10.29 Bi kɔi jinjera banlee jinjen kuukɔɔe, ŋaan li-i kii tee ti Baa Yennu loommi, bi yenɔkɔɔ gbaa kan baa tiŋ ni. 10.30 Yimm ŋarin, Yennu mi i yut kann. 10.31 Li paak, i daa tiin jaŋmaanii, kimaan i mɔk nyɔɔt ki gar jinjera bonchiann. 10.32 "Wunba nyint u mɔŋ paanu niib boor ni nan u tee n weirɔe, nnae ki n mun tan saa nyinnɔ paanu n Baa Yennu nba be sanpaapo na boor. 10.33 Wunba yaa u ki tee n weirɔ niib ni, nnae ki n mun tan saa yet a n ki miu n Baa nba be sanpaapo na boor. 10.34 "I daa dukii nan n baar nan parmaasire tingbouŋ na teeb paak; n ki baar nan parmaasir kaa, ŋaan n baar nan bɔkitue. 10.35 N baar maa n tan tukin bonjake nan u baa, bonpook nan u naa, poo nan u siponaa. 10.36 Nirɔ mɔŋ mɔŋ ŋaateebe tan sii tee u datai. 10.37 "Wunba loon u naa koo u baa ki garin, u ki ŋan nan wun teen n poorpoweitɔɔ; wunba mun bia loon u bija koo u bipoo ki garin, u ki ŋan nan wun teen n poorpoweitɔɔ. 10.38 Wunba ki jii u kuun dapunpunn ki waami, u ki ŋan nan wun teen n poorpo-weitɔɔ. 10.39 Wunba dekii u manfoor tan saa kɔŋŋira, ŋaan wunba likin u saaŋmaŋ n paak, u tan saa la u manfoora. 10.40 "Wunba gaari saauŋ, u gaar mine; ki wunba mun gaarin saauŋ, u gaar Yennu nba tumin nae. 10.41 Wunba gaar Yennu sɔkinii saauŋ nan waa tee Yennu sɔkinii na paaki, u tan saa gaar Yennu sɔkinii nyɔɔte. Wunba gaar popeendaanɔ saauŋ nan waa tee popeendaanɔ na paaki, u tan saa gaar popeendaanɔ nyɔɔte. 10.42 Wunba finn nyummaasin waaminna ki tur n poorpoweitɔɔ yenɔ nba pɔ i ni gbaa, nan waa tee n poorpoweitɔɔ na paak, barmɔniie ki n beeri na, u kan mi kɔŋ li nyɔɔti."\n11.1 Yiisa nba din wann u poorpoweiteeb piik nan banlee na ki gbenn yoo nba, ki u nyii leŋ ki saan bi doi ni ki mɔɔntir Yennu maan ki want niib. 11.2 Tɔn, Jɔɔnn nba din wuur niib Yennu nyunwuru na din be dansarik ni, ki tan gbat Yiisa Masia toona po; ki tun u poorpoweiteeb Yiisa boor 11.3 a bin saa boiɔ a "Fine tee wunba yaa wun tan baar na koo tii daa kii guu sɔɔ?" 11.4 Ki Yiisa bet Jɔɔnn toomiinba maŋ a "I ŋmat man ki saa bet Jɔɔnn linba ki i gbat ki bia la na, 11.5 a i la ki jɔɔnii nyɔɔntir, ki wɔbii taa naatir ki bi somm, ki gbaata ŋaat gbent, ki tuukpaa ji gbia, ki kpeemm fi kuun ni, ki talasdamm gbiintir barŋanii na mɔɔntii. 11.6 Parpeenn be wunba ki birisin na paak." 11.7 Tɔn, Jɔɔnn toomiinba na nba nyii leŋ ki ŋmat kun yoo nba, ki Yiisa ji piin ki boi niib maŋ buboit ki jiin Jɔɔnn po a "Yaa daan saan Jɔɔnn peŋ muuk ni na, i daan dukii a i saa la bee? I daan mi a i saa la muuk nba ki wouŋ damm nae-e? 11.8 I mantik jia daan saan a i la bee? Nirɔ ki u lia taŋant amii? Binba lia taŋant be kpanbara ŋei nie. 11.9 Ŋaan i mantik jia daan saan a i la bee? I daan dukii a i saa la Yennu sɔkiniie-e? Barmɔniie ki n beeri na, Jɔɔnn ŋarin gar sɔkiniiwa. 11.10 U poe ki Yennu gbouŋ poŋ din sɔb ki want na a, 'N saa tun toomu ki wun liit ki ŋamm a baaru sɔnu.'" 11.11 Ki Yiisa bia yetib a "Barmɔniie ki n beeri na, bi daa ki mi mar sɔɔ ki u chee Jɔɔnn nba daan wuur niib Yennu nyunwuru na, ŋaan wunba joont tarik Yennu naan ni chee Jɔɔnn. 11.12 Laa nyii Jɔɔnn maŋ yoo ki tan tuu mɔtana, binba ninbina mɔn nan bin tan kɔɔ Yennu naan ni na, dia nan nimmɔnne a bin tan kɔɔ nan paŋ. 11.13 Yennu sennu nan u sɔkiniinba maan na poŋ din pak ŋɔɔ Yennu naan poewa, ki Jɔɔnn tan baar. 11.14 Li-i tee ki i loon yin teen linba na yadaie, ŋɔɔ Jɔɔnne tee sɔkinii Elaija, wunba yaa wun tan baar na. 11.15 Wunba mɔk tuba, wun gbiint." 11.16 Ki Yiisa bia yet a "Yimm, mɔtana nigbouŋ na, n saa bikini nan bee na? I naan nan waas nba tuu tikir kar daak ni ki tian leeb paak nae a 11.17 'Ti peeb yerii ki teeni, ŋaan ki i ki waa. Ti mɔ kpemɔnii ki teeni, ŋaan ki i ki fabini.' 11.18 Yimm mɔtana nigbouŋ na naan waas maŋe, kimaan Jɔɔnn din baar ki ki di jemɔnt, ki bia ki nyu daamii, ki i yaa u waate; 11.19 ki min nisaarik Bik mun tan baar ki di ki nyu, ki i bia yaa 'Gotir man, a u tee podaanɔ nan danyuuruko, ki bia tee lampogaarteeb nan biitdamm yɔɔk.' Tɔn, Yennu toona nie want nan u bannu na tee barmɔnii." 11.20 Li yooe ki Yiisa piin ki piak biir doi nba daan la u bakitnauŋ toonjaana nba ki u tun leŋ, ŋaan y‡t bin nyik bi toonbiit na. 11.21 Ki u yet a, "Li tan sii bi yimm Korasinn teeb paak; li tan sii bi yimm Befsaida teeb paak mun; kimaan mi-i bonni tun bakitnauŋ toonjaana Taya nan Saidonn doi ni nan maa daan tun i doi ni na, bi daan bo saa nyik bi toonbiite yiama, ki puk bi mɔŋ tanpent ki ŋak faauk ki lin wann nan bi dii sindanta. 11.22 Ŋaan n beerie, daar nba ki Yennu tan saa bu niib buut na, i tubdatu tan saa gar Taya nan Saidonn teeb yarawa. 11.23 Ki yimm Kapenaum teeb, Yennu tan saa donni sanpaapowa-a? Aaii. U tan saa sikini kpeen tiŋe, kimaan mi-i bonni tun bakitnauŋ toonjaana Sodom doo ni nan maa daan tun i doo ni na, Sodom doo maŋ bo daa be man. 11.24 Ŋaan n beerie, barbuut daar maŋ, i tubdatu tan saa gar Sodom teeb yarawa." 11.25 Li yoo maŋ ki Yiisa yet a "N Baa Yennu nba tee sanpaapo nan tingbouŋ na Yomdaanɔ, n piaka, kimaan a bɔr a maan na subindamm nan miteebe, ŋaan fiit wann waas; 11.26 kimaan nnae ki a tuun a toona ki li mana. 11.27 "Tɔn, n Baa Yennue wannin barii na kura; ki sɔɔ ki mi maa tee wunba, see n Baa maŋ; ki sɔɔ mun bia ki mi n Baa maŋi, see min, u Bija na, nan binba ki n loon ki n fiit wannib na. 11.28 "Yimm nba tun toona ki jii jik-kpiata ki bak na, baat n boor man, ki n turi foon. 11.29 Yi sak n weiu man, kii tumii n wannu, ki i saa la foon ki tur i sei, kimaan n tee sikin-n-mɔŋ daanɔe, ki n par mei. 11.30 N weiu ki paari; ki n jikir bia ki kpai."\n12.1 Li yoo maŋ ki Yiisa nan u poorpoweiteeb gaar dii kpaab ni foon daar; ki kon mɔk u poorpoweiteeb na, ki bi kɔnii dikara ki pinii ŋman. 12.2 Farisiinba na nba la nna maŋ, ki bi bet Yiisa a "Gotir, a poorpoweiteeb na tuun linba ki ti sennu ki chab nan tii tuun foon daari." 12.3 Ki Yiisa jiin ki boib a "I ki karin Yennu gbouŋ ni Defid nba din tun biaŋinba-a? Kon nba din soor ŋɔɔ nan u jɔɔmu, 12.4 ki u kɔɔ Yennu ŋaak ni ki saa jii Yennu boroboro, ki ŋɔɔ nan u jɔɔmu na ŋman; ŋaan ki sennu na din ki chab nan bi sɔɔ n di Yennu boroboro maŋi, see Yennu mannteeb kuukɔɔ. 12.5 Koo i ki karin Yennu sennu gbouŋ ni, mannteeb nba din tuun biaŋinba-a? Bi din tuu yɔɔ tuun toona Yennu jiantu ŋasaakak ni foon daar kura ki biir sennu na, ŋaan kaa biiti. 12.6 Ŋaan n beerie, wunba chee Yennu jiantu ŋasaakak na be nna. 12.7 Li sɔb Yennu gbouŋ ni a 'Yennu loon ninbatinue ki gar maruŋ;' li-i tee ki i bo bann linba na paaki, i bo kii piak ki biir binba kaa biiti; 12.8 kimaan min nisaarik Bike yen foon daar." 12.9 Ki Yiisa nyii leŋ ki saan kɔɔ bi jiantu diiuk ni. 12.10 Ki jasɔɔ nna mun din be leŋ, ki u nuu kpo. Ki siab din loon bin la Yiisa biit ki biirɔ; li paak, ki bi boiɔ a "Ti sennu sak a nirɔ n te ki baatɔɔ n paak foon daarii?" 12.11 Ki u mun ŋmant boib a "I yenɔ-i mɔk peyenɔkɔɔ, ki peeuk maŋ tan baa bunbunn ni foon daar, u kan donnɔ foon daar na-a? 12.12 I ki mi nan nisaarik mɔk nyɔɔt ki gar peeuku? Li paak, sennu na chab a tii tuun toonŋana foon daar." 12.13 Ŋanne ki u ŋmant bet nuukpeenn daanɔ na a "Tantir a nuu na." Ki u tant ki li la paŋ ki tee nan leer na. 12.14 Ki Farisiinba na nyii nanyer ki lor nan leeb baa saa teen biaŋinba ki kpi Yiisa. 12.15 Ki Yiisa bann bi lor maŋ po, ki din nyii leŋ. Ki niib bonchiann waa u poor; ki u te ki baatib kura paak; 12.16 ŋaan kpaamm nan ninmɔnn a bi daa mɔɔntirɔ. 12.17 U din tun nnae a linba ki Yennu sɔkinii Aisaya din sɔkin na n gbee a, 12.18 "Gotir, maa gann n bik nbae na, ŋɔɔe ki n mantik loonɔ; n numm mantik gboouwa. N saa jii n Seyeeŋ ki teen u ni. U tan saa mɔɔnt buut nba took ki tur binba ki tee Juu teeb. 12.19 U tan kii mɔk mɔniɔk; ki bia tan kii tee kpayɔk daanɔ, ki bia tan kii mɔk fuut yann yann sanjot ni. 12.20 U tan kan kɔnn lanbankɔɔnn ki tonti, ki bia tan kan kpeen fitir nba ki di fanu. U tan saa te ki barbuut nba took n la nyannu. 12.21 U sann paake, ki binba ki tee Juu teeb na tan sii mɔk dindann." 12.22 Li yoo na ki nisiab baar nan jasɔɔ ki narinbiit be u ni, ki teenɔ muuk ki bia teenɔ jɔɔŋ; ki Yiisa te ki u paak, ki u ninbina nyɔɔnt, ki u ji laat, ki bia muut ki ji piak. 12.23 Ki li yaar lit niib na kur bonchiann, ki bi boi bi leeb Yiisa po a "Jɔɔ nae nɔk tee Defid yaaboonn na-a?" 12.24 Ŋaan Farisiinba na nba gbat nna maŋ, ki bi yet a "Narinbiit bat Beelsebule i teen jɔɔ maŋ yiikoo, a wuu nyint narinbiit niib ni." 12.25 Ki Yiisa bann baa dukii linba, ki betib a "Naan niib-i ŋmat kɔn ki tookit bi leeb, bi naan maŋ saa biira. Ki doyennkɔɔ niib koo ŋayeŋkɔɔ niib-i ŋmat kɔn nan leeb, li kan seti. 12.26 Li-i tee ki Sintaanii nyint Sintaanii, li want nan u kɔn ki bɔkitir u mɔŋe; nlee ki u naan na saa seti? 12.27 Ki li-i tee Beelsebul teenin yiikoo a mii nyint narinbiit niib ni, ki yimm muni, ŋmee chab i niib a bii nyint narinbiiti? I mɔŋ niib maŋ toonae want nan i ki mɔk mɔnii. 12.28 Ŋaan min ŋarin, Yennu Seyeeŋ paake ki n nyint narinbiit niib ni; ŋanne mun bia want nan Yennu naan be i boor ni. 12.29 "Sɔɔ kan fit kɔɔ jawakitir j ŋaak ni ki bakir u bona ki nyi nann, li-i kii tee li yɔɔ dɔŋ lorɔ ŋmiiti kaawa, ŋaan fit kɔɔ ki bakir u bona maŋi. 12.30 "Wunba ki see n poor, u kɔn nanime; ki wunba mun ki tikii niib ki teenimi, u yatibe. 12.31 Li paake ki n beeri na, Yennu saa nyik chab nisaarik u biit nan barbiit kura; ŋaan wunba sukii Yennu Seyeeŋ, Yennu kan mi nyik chab li daanɔ. 12.32 Wunba piak barbiit ki teen min nisaarik Bik, Yennu saa nyik chabɔ; ŋaan wunba piak barbiit ki teen Yennu Seyeeŋi, Yennu kan mi nyik chab li daanɔ durinya na ni, koo durinya nba tan saa baar na ni." 12.33 Ki Yiisa bia yet a "Li-i tee ki tiik ŋan, u loon lɔɔnŋanae; ŋaan li-i tee ki tiik ki ŋani, u loon lɔɔnbiite, kimaan tiik lɔɔna nie ki bi bantɔ. 12.34 Yimm waalabirii booru na, yaa tee nifobiit biaŋinba na, nlee ki barŋanii saa nyi i mɔi ni? Kimaan linba ki nisaarik dukii u par ni, ŋanne bia nyi u mɔb ni. 12.35 Niŋanɔe tuun toonŋana, kimaan u par ni ŋan; ki nibiiuk mun tuun toonbiit, kimaan u par ni bi. 12.36 "N beerie, barbuut daar Yennu tan saa bu niib buut nan baa pak baryana kur nba paak, 12.37 kimaan sɔɔ kur pinpako tan saa nyinnɔ koo ki kɔɔnɔ daar maŋ ni." 12.38 Ŋanne ki sennu wannteeb nan Farisiinba na bet Yiisa a "Wanntɔɔ, ti loon ki a tun bakitnauŋ nyinne ki wannit." 12.39 Ki u jiin a, "Mɔtana nigbouŋ nba tee biitdamm ki bia ki waa Yennu na loon bin la bakitnauŋ nyinae; ŋaan n kan mi tun nyinsiar ki turibi; Yennu sɔkinii Jona nyinbooru na kɔɔe ki n saa wannib; 12.40 kimaan Jona nba din be jangbeŋŋir poor ni yonnu nan nyiɔk ki saan jaŋ daa ŋantaa na, nnae ki min nisaarik Bik mun sii be tiŋ ni yonnu nan nyiɔk ki saa jaŋ daa ŋantaa. 12.41 Buut daar, Ninefa teeb tan saa set wann nan mɔtana nigbouŋ na mɔk biit; kimaan Jona nba din mɔɔnt Yennu maan ki turib na, bi din nyik bi biite; gotir man, wunba chee Jona be nna. 12.42 Buut daar, poobat nba din nyii niidiitu po na mun bia tan saa set wann nan mɔtana nigbouŋ na mɔk biit, kimaan u din nyii digbann banfɔkirewa ki tan baar a wun gbiint Bat Solomonn yanfoon na pinpauk; gotir man, wunba chee Solomonn be nna. 12.43 "Li-i tee narinbiiuk tan nyii nirɔ ni, u tuu yeeke ki lin mɔkooŋ ni, ki loon foon boor, ŋaan ki ki laati; 12.44 li paak, u tuu tan yet u mɔŋe a 'N saa ŋmat saan ŋaak nba ki n daan nyii na nie;' wu ji kii ŋmat baar, ki la ki li dɔɔ yann, ki bi piar ŋamma, 12.45 u ji saa ŋmat nyie ki saa yiin narinbileeb banlore, binba bi ki chee u, ki baar namm, ki bin kɔɔ ki lakin be; nirɔ maŋ binbeŋ ji sii bi bonchiann ki gar waa daan tuu be sinsinn biaŋinba na. Linba nae tan saa baar mɔtana nigbouŋ nba tee biitdamm na paak." 12.46 Yiisa nba din daa piak ki teen niib na yoo nba, ki u naa nan u waarii baar ki see nanyer po, ki tun sɔɔ a wun yiinɔ ki bin pak nanɔ. 12.47 Ŋanne ki sɔɔ betɔ a "Gotir, a naa nan a waarii see nanyer po ki loon bin pak nana." 12.48 Ŋanne ki Yiisa boi nirɔ nba betɔ na a "Ŋmee tee n naa? ki lamme tee n waarii?" 12.49 ŋaan tant u nuu ki wann u poorpoweiteeb ki yet a "Gotirii, n naa nan n waariie na; 12.50 wunba kur tuun n Baa Yennu nba be sanpaapo na loommu, ŋɔɔe tee n ninja, nan n niipoo nan n naa."\n13.1 Li daar maŋ ki Yiisa nyii ŋaak na ni ki saan kar mɔkgbeŋŋir kpiŋ. 13.2 Ki nibur lakin u boor; ŋanne ki u saan kɔɔ kar burgbetir ni, ŋaan ki nibur na see gbingbann. 13.3 Ki u yimm barjokit bonchiann ki yet a "Jasɔɔ din doo kpaab a wun saa bur tan. 13.4 Waa din buur na ki bonboorii na yenninba yat baa sanjouk ni, ki nɔɔnii baar ki dii. 13.5 Ki leer mun baa tanpuut paak, siaminba ki tant ki yabi, ki pia ki kpaat yiama, kimaan tant ki yab leŋi, 13.6 ŋaan yonnu nba din tan toŋ yoo nba, ki li jɔɔk. Laa din ki fit sikin jiina na paak, li kur din kpoe. 13.7 Ki leer mun bia baa kunkonii jiina ni, ki tan lakin pia ki kpaat nan kunkonii na, ŋaan ki kunkonii na ŋmabirir. 13.8 Ki leer mun baa tinŋaŋ ni, ki nan naaŋŋauŋ; ki siab nan kobik kobik, siab piinloob loob, ki siab mun piintataa. 13.9 "Wunba mɔk tuba, wun gbiint!" 13.10 Ŋanne ki Yiisa poorpoweiteeb na baar u boor ki tan boiɔ a "Bee ki a piak barjokit kuukɔɔ ki teen niib na?" 13.11 Ki u jiin ki betib a "Yimm ŋarin, Yennu chabii a yin bann woonin ni barii ki jiin u naan po, ŋaan ŋamm ŋarin, u ki chabibi. 13.12 Tɔn, wunba mɔk Yennu bannu, ŋɔɔe sii laat pukii ki mɔk bonchiann, ŋaan wunba ki mɔki, u saa kɔŋ linba ki u mɔk na gbaa. 13.13 Li paake te ki n yiimm barjokit, kimaan bi goriie, ŋaan ki ki laati, ki bia gbia, ŋaan ki ki bant li paaki. 13.14 Bi binbeŋ na paake te ki Yennu sɔkinii Aisaya nba din sɔkin linba na set tan gbee nan mɔnii. U din yaa Yennu yet a 'Niib maŋ set saa gbat, ŋaan bi kan bann li paaki. Bi set saa la, ŋaan bi kan bann baa la linba maŋ paaki. 13.15 Kimaan niib na yan dɔkine, bi tuba mun paar, bi bia mun bi ninbinae, kimaan bi ki loon bin la siari, ki bia ki loon bin gbati, ki bia ki loon bi yan n dɔkiti, ki bia ki loon bin nyik bi toonbiit, ki man tinnibi.' 13.16 "Tɔn, yimm ŋarin, parpeenn tee i yare, kimaan i ninbina laat; ki i tuba bia gbia maan. 13.17 Ŋaan barmɔniie ki n beeri, Yennu sɔkiniinba nan yentinna bonchiann din loon bin la linba ki i laat na, ŋaan din ki la, ki bia din loon bin gbat labaar nba ki i gbia na, ŋaan din ki gbati." 13.18 Ki Yiisa yet u poorpoweiteeb a "Gbiintir man ki bann tanburtɔɔ barjouk na paak. 13.19 Nirɔ-i gbat Yennu naan barŋanii, ŋaan ki bann li paaki, Sintaanii tuu baare ki tan nyinn linba bo kɔɔ li daanɔ par ni na; ŋanne tee bonboorii nba baa sanjouk na paak. 13.20 Bonboorii nba mun baa tanpuut paak na tee nan wunba gbat Yennu maan ki gaar yiama nan parpeenn; 13.21 ŋaan ki li daa ki sik u par ni fanu, u tuu yabir waaminna; ŋaan biak nan mukisuku baarɔ Yennu maan na paak, u tuu foke lu yiama. 13.22 Bonboorii nba baa kunkonii jiina ni na mun tee nan wunba gbat Yennu maan na, ŋaan ki tingbouŋ na daamii nan mɔkint lomm nyakin maan maŋ u par ni, li kan nami. 13.23 Ki bonboorii nba baa tinŋaŋ ni na tee nan wunba gbat Yennu maan na, ki bann li paak, ki li tan kpaat ki nan; ki siab nan kobik kobik, siab mun nan piinloob loob, ki siab mun bia nan piintataa nae." 13.24 Ki Yiisa bia yimm barjouk na ki pukin a "Yennu naan tee nan jasɔɔ nba din doo u kpaab ni ki saa bur diboorŋanii, ŋaan ŋmat kun. 13.25 Ki niib tan dɔɔr, ki u dataak saan bur dinatimii ki kɔɔn diboorŋanii na ni, ŋaan yaat. 13.26 Dii na nba din tan puk ki ji maar yoo nba, ki bi ji bann nan dinatimii be leŋ. 13.27 Ŋanne ki u ŋaatoontunna baar ki boiɔ a 'Chanbaa, diboorŋanii kuukɔɔ kaa ki a daan bur a kpaab na ni-i? Ŋaan li teen nlee ki dinatimii tan be leŋi?' 13.28 Ki u betib a, 'Datasɔɔe tun nna.' Ki bi boiɔ a 'Ki a loon tin saan ki ŋabir dinatimii maŋii?' 13.29 Ŋanne ki u jiin a 'Aaii, kimaan i-i yaa yin ŋabiri, i tan saa kpet ŋabir dimɔniie. 13.30 Li paak, nyikin man ki lii be nan dijaan yoo; ki dijaan yooe ki n tan saa bet dijaan teeb na ki bin chɔɔ dinatimii na sinsinn ki poon ki joo muu; ŋaan kpen nan diŋanii na ki tan wuun, n dii sinsoŋ ni.'" 13.31 Ki Yiisa bia yimm barjouk na ki pukin a "Yennu naan tee nan kanpɔtik binn nba ki nirɔ din jii ki bur u kpaab ni, 13.32 ki li waar ki gar bonboorii kur, ŋaan ki li tan pia ki kpaat ki yab tiinii kura, ki tan teen tiwakutuk, ki nɔɔnii baat ki jak li yiinii paak nae." 13.33 Ki Yiisa bia yimm barjouk na ki pukin a "Yennu naan tee nan datiŋ nba ki poo tuu jii ki ŋmat nan boroboro yon nba yab, ki lin tan miik ki ji fuut do nae." 13.34 Yiisa din yiin barjokite ki piak linba na kur ki teen nibur na. U din ki pak siar ki turib ki li ki tee barjouk ni kaa. 13.35 U tun nnae a linba ki Yennu sɔkiniisɔɔ din sɔkin na n gbee a, "N tan saa yaat n mɔb ki yet barjokite, ki pak fiit wann woonin ni bona nba din woon ki ki nyii paanu durinya piinu niwa ki tan tuu mɔtana na." 13.36 Ŋanne ki Yiisa nyik nibur maŋ leŋ, ŋaan saan kɔɔ u ŋadɔɔtik ni. Ki u poorpoweiteeb baar u boor ki tan yetɔ a "Betirit dinatimii barjouk na paak." 13.37 Ki u betib a "Min nisaarik Bike tee wunba bur diboorŋanii na. 13.38 Tingbouŋ nae tee kpaab na; ki diboorŋanii na tee Yennu naan ni niib; ŋaan ki dinatimii na mun tee Sintaanii niib. 13.39 Dataak nba bur dinatimii na mun tee Sintaanii; ki dijaan yoo na tee durinya na gbennu; ki dijaanteeb na mun tee Yennu malakanba. 13.40 Biaŋinba ki bi tikir dinatimii ki joo muu na, nnae ki li tan sii tee durinya na gbennu daar. 13.41 Min nisaarik Bik tan saa tun n malakanba ki bin gann nibiit kur nba te ki leeb tuun toonbiit, nan biitdamm kur nba be n yent ni, 13.42 ki lub musaakau ni; leŋe ki niib tan sii mɔ fabin ki ŋman bi nyana. 13.43 Ŋaan li yoo maŋ, yentinna kur tan sii be bi Baa Yennu ŋaanaan niewa, ki nyirii nan yonnu nba nyirii na. Wunba mɔk tuba, wun gbiint. 13.44 "Yennu naan tee nan mɔkint nba din pii tiŋ ni sɔɔ kpaab ni nae; ki jasɔɔ tan baar ki la ki ŋamm gbiir tant piinir, ŋaan saan nan parpeenn ki saa kɔi waa mɔk linba kura, ki jen tan daa kpaab maŋ. 13.45 "Tɔn, Yennu naan bia tee nan daakɔɔrɔ nba din kak lin ki loon tuliat nba ŋan, a wun daa nae. 13.46 U din saa la yenn ki li daauk paar bonchiann; ki u ŋmat saa kɔi waa mɔk linba kur, ki saan daa tuliat maŋ. 13.47 "Yennu naan bia tee nan janlaauŋ nba ki bi lu nyun ni ki soor janbooru booru nae. 13.48 Laa din gbee yoo nba ki bi dat donn gbingbann, ki kar gann janŋanii ki teen chubit ni, ŋaan lu janbiit na. 13.49 Li tan sii tee nnae durinya na gbennu daar; Yennu malakanba tan saa baare ki gann niŋamm, ŋaan nyik nibiit. 13.50 Bi tan saa jii nibiit maŋ ki lub musaakau ni. Leŋewa, ki niib tan sii mɔ fabin ki ŋman bi nyana." 13.51 Ŋanne ki Yiisa boib a "I bann barjokit maŋ kur paaka?" Ki bi sak a "Nn." 13.52 Ki u betib a "Li paak, Yennu sennu wanntɔɔ nba kur tumii n wannu, ki jiin Yennu naan po ki bann li paak fanu, u tee nan ŋaadaanɔ nba nyint bonkpera nan bonpaana u mɔkint ni nae." 13.53 Yiisa nba din yin barjokit na ki gbenn yoo nba, ki u nyii leŋ, 13.54 ki kun u mɔŋ mɔŋ doo ni, ki saa want niib Yennu maan jiantu diiuk ni. U wannu maŋ din teen niib na bakitnauŋ bonchiann, ki bi boi bi leeb a "Lee ki jɔɔ na la yanbooru na? Lee ki u la paŋ ki tuun bakitnauŋ toonjaana na? 13.55 Waa, kanpinta bik na kaa na-a? U naa kaa tee Meeri na-a? U waarii kaa tee Jeems nan Joosef nan Simonn nan Judas na-a? 13.56 U niipoob kaa ki timm nan ŋamm lakin be doo na na-a? U la bannu na kur lee?" 13.57 Li paak, bi din ki teenɔ yada. Ŋanne ki u betib a "Yennu sɔkinii ki kɔŋŋit baakiri, see u mɔŋ mɔŋ doo ni, nan u ŋaateeb boor." 13.58 Li paak, u din ki tun bakitnauŋ toonjaana bonchiann leŋi, kimaan niib maŋ nba ki teenɔ yada na paak.\n14.1 Li yoo maŋ ki Galilii batsaakɔɔ Herod gbat Yiisa bakitnauŋ toonjaana na po, 14.2 ki yet u jiamm a "Jɔɔnn nba daan wuur niib Yennu nyunwuru na fiir kuun nie na, li paak te ki u mɔk paŋ ki tuun bakitnauŋ toonjaana na." 14.3 Ŋaan sɔɔ Herod maŋ poŋ kpii Jɔɔnn na. Biaŋinba ki u daan kpiiu na tee nnae: Herod din fat u mɔŋ mɔŋ waarɔ Filip ŋaapoo Herodiase ki kɔɔnɔ. Ki Jɔɔnn din tuu beerɔ a "Yennu sennu ki chaba nan fan fat a waarɔ ŋaapoo ki kɔɔni." Li paak, ki Herod soor Jɔɔnn ki kɔɔnɔ dansarik, ki baanɔ bant, 14.5 ki loon wun kpiu, ŋaan tiin niib jaŋmaanii, kimaan sɔɔ kur mantik din teen Jɔɔnn yada nan u tee Yennu sɔkiniie. 14.6 Ki Bat Herod maaru jaamm daar tan baar; ki Herodias maŋ bipoo baar ki waa siak bi tɔɔnn, ki li maŋ Bat Herod bonchiann. 14.7 Li paak, ki u por mɔpor a u saa tur bonpobik na linba kur ki u saa yet a u loon. 14.8 Ŋanne ki u naa Herodias wannɔ waa saa boi linba po, ki bonpobik maŋ bet Bat Herod a wun pot Jɔɔnn wunba wuur niib Yennu nyunwuru na yur ki kpeen tatilaauk ni ki turɔ. 14.9 Linba na din biir bat na par hei; ŋaan waa dɔŋ por mɔpor saamm na tɔɔnn na paak, u ji ki fit y‡ti; ki chab a bin saan tun nna, 14.10 ki tun siab a bin saan dansarik ni ki saa pot Jɔɔnn yur. 14.11 Ki bi saan ki saa pot u yur ki kpeen tatilaauk ni, ki tan tur bonpobik maŋ; ki u mun gaar saan tur u naa. 14.12 Ŋanne ki Jɔɔnn poorpoweiteeb baar ki tan jii u gbanant ki pii; ŋaan ji saan ki saa bet Yiisa. 14.13 Yiisa nba gbat Jɔɔnn kpinu po yoo nba, ki u fiir leŋ ki kɔɔ burgbetir, ki poot kɔɔ muuk. Nibur na nba la nna maŋ, ki bi somm taatiŋ ki kokin mɔkir na ki saa chetɔ muuk maŋ ni. 14.14 Yiisa nba nyii burgbetir ni ki la nibur maŋ na, ki ninbaauk soorɔ bonchiann, ki u te binba yiar ki be leŋ na kura paak. 14.15 Yonnu nba tan maakit yoo nba, ki u poorpoweiteeb baar u boor ni, ki yetɔ a "Nna na tee muuk nie, ki yonnu mun yaa lin baae; li paak, ŋaant ki niib na n saan digbanbis nba kpia na ki la jeet ki daa." 14.16 Ŋanne ki u betib a "Bi daa saa. I mɔŋ n turib jeet ki bin di." 14.17 Ki bi betɔ a "Boroboro kuna ŋaŋŋmu nan janbis ŋanlee kuukɔɔe be ti boor ni." 14.18 Ŋanne ki u betib a "Jiin turin man," 14.19 ŋaan bet nibur na a bin lakin kar mɔɔt paak; ki jii boroboro kuna ŋaŋŋmu nan janbis ŋanlee na, ki gokit got sanpaapo, ki tur Yennu niipoouk jeet na paak, ki ji ŋmit ŋmit boroboro na ki tur u poorpoweiteeb, ki bi tor nibur na. 14.20 Ki bi kur dii gboo ki tenn. Ki u poorpoweiteeb lakin jeet nba tenn na, ki li gbee kpanchubit piik nan ŋanlee. 14.21 Jab nba din dii maŋ teen nan tusaa ŋaŋŋmu nawa, ŋaan ki poob nan waas kann ki pukin leŋi. 14.22 Li poorpo ki Yiisa te ki u poorpoweiteeb kɔɔ burgbetir ni ki tɔk nyunpaanu saa u tɔɔnn po pootir, ŋaan ki u biar a wun chab nibur na. 14.23 Waa chab nibur na ki gbenn yoo nba ki u doo jɔɔr paak a wun miar Yennu. Ki nyiɔk tan baar ki u bia daa be leŋ u kɔɔ. 14.24 Li yoo ki u poorpoweiteeb ŋarin ji be burgbetir na nie nyun ni, ki fɔk nan gbingbana ki nyunpana dia ki labimm, kimaan bi din tookit wouŋo. 14.25 Li poorpoe ki Yiisa tan nyii jɔɔr na paak kojomɔɔk ki sik somm nyun paak, ki saa bi boor. 14.26 U poorpoweiteeb nba tan la ki u somm nyun paak ki baat na, ki jaŋmaanii soorib bon-chiann, ki bi yaa "Gotir man, kpeemɔe!" ŋaan yikin ja-ŋmaanwuyikinii. 14.27 Li taakpaak ni ki u betib a "Cheen i para man, li tee mine; i daa tiin jaŋmaanii." 14.28 Ki Piita jiin ki betɔ a "N Yomdaanɔ, li-i setikii tee finie, fan te ki n somm nyun na paak ki cheta." 14.29 Ki u jiin bet Piita a "Baat na." Ki Piita nyii burgbetir na ni ki sik nyun na paak, ki piin somm ki che Yiisa. 14.30 Waa la ki wouŋ pir nyunpana ki baat yoo nba, ki jaŋmaanii soorɔ, ki u piint kpii li yoo, ŋaan yikin a "N Yomdaanɔ, tintin!" 14.31 Ki Yiisa tant nuu yiama ki soorɔ, ŋaan boiɔ a "Fin yadkanpɔɔn daanɔ na, bee ki a birisimi?" 14.32 Baa ŋmat saan kɔɔ burgbetir na ni yoo nba, ki wouŋ na nyik danu. 14.33 Ki binba be burgbetir na ni baar ki tan gbaan jiantir Yiisa ŋaan yeen a "Barmɔniie, a set tee Yennu Bijae." 14.34 Baa saa baar mɔkgbeŋŋir na pootir yoo nba, ki bi nyii doo Genesaret. 14.35 Doo maŋ teeb nba bann Yiisa na paak, ki bi mɔɔnt tur leŋ niib kura, ki bi tikir bi baatib kur ki baar namm u boor ni, 14.36 ki tan barimɔ a wun sak ki baatib maŋ n sii u liatir mɔgbann. Ki binba siir na kura la laafia.\n15.1 Li yoo na ki Farisiinba nan sennu wannteeb nyii Jerusalem ki baar tan boi Yiisa a 15.2 "Bee ki a poorpoweiteeb ki waa ti yeejamm kaari? Kimaan bi ki waa ti kaar nba yaa ti tuu nit ti niiwa ki di na." 15.3 Ki u mun boib a "Bee ki yimm ki sak Yennu sennu weiu ŋaan waa i yeejamm kaari? 15.4 Yennue din senn u sennu a 'Turin a baa nan a naa baakir; ŋaan wunba tan sukir u naa koo u baa, bin kpiu;' 15.5 ŋaan yimm ŋarin yaa 'Nirɔ-i bet u naa koo u baa a Maa bo saa tura linba na, li kpant Yennu yara;' li ki tee miar kaa nan wun tur u damm siari. 15.6 Yaa tuun biaŋinba na, i ki dia Yennu sennu na, kimaan i yeejamm kaar weiu na paak. 15.7 Yimm kpinkpannii damm na, Yennu sɔkinii Aisaya nba din pak i po biaŋinba na set tee barmɔniie. U din yet a Yennu yaa, 15.8 'Niib na teenin baakir mɔi nie, ŋaan bi para fɔk nanin saama. 15.9 Bi jiantirin yanne, kimaan bi dia nisaarii kaare ki want niib, li ki tee min Yennu sennu kaa.'" 15.10 Ŋanne ki Yiisa yiin nibur na ki tan yetib a "Gbiintir man, ki bann linba ki n yaa n yeti na paak; 15.11 linba kɔɔ nisaarik mɔb ni ki fit tee jakint u par ni; ŋaan linba be nisaarik par ni ki nyi u mɔb nie teenɔ jakint." 15.12 Ŋanne ki u poorpoweiteeb baar u boor ki tan boiɔ a "A mi nan Farisiinba na nba gbat a maan maŋ, bi wutoa doo a paaka?" 15.13 Ki u jiin a "Tiik nba kur ki n Baa Yennu nba be sanpaapo na ki bur, see ki bi tan ŋabire ki lu. 15.14 Li paak, ŋaantib man ki bii saa, kimaan bi tee nan jɔɔnii nae ki daar bi jɔɔnlei; ki li-i tee ki jɔɔŋ daar u lɔɔ, see ki bi kur baa bootuk ni." 15.15 Ŋanne ki Piita betɔ a, "Wantit barjouk na paak." 15.16 Ki Yiisa jiin a "I mun bia lek daa ki bant n maan na paakii? 15.17 I ki mi nan linba kɔɔ mɔb ni, li yaa lin sik poor nie, ki kpant bint ki nyii-i? 15.18 Ŋaan barbiit nba ki nisaarik piak u mɔb ni, li nyii u par nie, ŋann mune teenɔ jakint. 15.19 Nirɔ par nie ki dudukbiit na nyi; nikpinu, nan bonchonchonn toona, nan nanyukin, nan faak siara, nan sanjaauŋ. 15.20 Linba na nbae teen nisaarik jakint, ŋaan niijakina dinu kan fit teen nirɔ jakinti." 15.21 Tɔn, ki Yiisa nyii leŋ ki saan Taya nan Saidonn bɔkir po. 15.22 Ŋanne ki Keenann tiŋ ni poosɔɔ nna mun be bɔkir maŋ po, ki tan baar Yiisa boor ki yet a "N Yomdaanɔ, Defid yaaboonn, tinimin ninbaauk! Narinbiiuk be n bipoo ni, ki mukisɔ bon-chiann." 15.23 Ki Yiisa ki jiin siari; ŋaan ki u poorpoweiteeb betɔ a, "Berin poo na, kimaan u waa-t ki mɔk fuut." 15.24 Ŋanne ki Yiisa jiin a, "Israel teeb nba tee nan pei nba bot na, ŋamm kuukɔɔe ki Yennu tumin a man saan bi boor." 15.25 Ki poo maŋ baar ki tan gbaan Yiisa tɔɔnn ŋaan yetɔ a "N Yomdaanɔ, sommitin." 15.26 Ki Yiisa jiinɔ a "Li ki ŋan ki nirɔ n jii waas jeet ki tur bɔi." 15.27 Ŋanne ki poo na jiin a "N Yomdaanɔ, li set tee mɔniie; ŋaan bɔi nba dɔɔ bi daamm saaŋmanii boor ki kɔŋŋit jebura nba baa tiŋ ni ki tɔkii di." 15.28 Ŋanne ki Yiisa ji yetɔ a "Poo, a teenin yada bonchiann. Linba ki a loon na, lin tun nna ki tura." Li taakpaak ni ki u bipoo maŋ la laafia. 15.29 Li poorpoe ki Yiisa nyii leŋ ki gar Galilii mɔkgbeŋŋir kpiŋ, ki saan doo jɔɔr paak ki kar. 15.30 Ki nibur baar u boor ki dia wɔbii, nan jɔɔnii, nan mui, nan dianii, nan binba yiar yiarbooru booru kur, ki tan birib u tɔɔnn; ki u te ki bi kura paak. 15.31 Ki nibur na nba la ki mui piak, ki dianii paak, ki wɔbii somm, ki jɔɔnii laat na; ki li yaar litib, ki bi piak dont ŋamm Israel teeb yabint Yennu na sann. 15.32 Ki Yiisa yiin u poorpoweiteeb ki tan yetib a "Ninbaauk mɔkin nan niib na, kimaan daa ŋantaae na ki bi be n boor nna, ki ki mɔk jeet ki di. N ki loon man kunnib komi, ki bi tan saa mann fib kon." 15.33 Ki u poorpoweiteeb boiɔ a "Lee ki ti saa la jeet muuk na ni ki tur nichiɔŋ na ki bin di gboo, kimaan baa yab biaŋinba na?" 15.34 Ki u boib a "I mɔk boroboro kuna ŋaŋŋae?" Ki bi jiin a "Ŋanlore, nan janbis waaminna." 15.35 Ki u bet niib na a bin kar tiŋ ni; 15.36 ŋaan jii boroboro kuna ŋanlore nan janbis na, ki tur Yennu niipoouk li paak, ŋaan ŋmit ŋmit tur u poorpoweiteeb, ki bi jii tor niib maŋ. 15.37 Ki niib na kur dii ki gboo ŋaan ki li tenn; ki u poorpoweiteeb lakin jeet nba tenn na, ki li gbee kpanchubit ŋanlore. 15.38 Ki jab nba dii jeet na din tee tusaa ŋanna, ki poob nan waas kann ki pukin leŋi. 15.39 Li poorpo ki Yiisa chab niib maŋ, ŋaan kɔɔ burgbetir ki poot kɔɔ Magadann tingbouŋ ni.\n16.1 Ŋanne ki Farisiinba nan Sajusiinba baar Yiisa boor. Baa loon ki bin jammɔ na paak, ki bi yetɔ a wun tun bakitnauŋ nyinn ki lin wann nan Yennu set mi u po. 16.2 Ki u jiin a "Li-i tee ki sanpagbant mɔn daajoouk, i tuu yet a 'Wonn ŋarin, daar won sii yeen.' 16.3 Ŋaan li-i tee ki sanyiɔk ni sanpagbant mɔn ŋaan tan bɔnt, i tuu yet a 'Dinna ŋarin, saak saa baawa.' I fit buntir sanpagbant nyina, ŋaan kan fit bukit mɔtana yoo na-a? 16.4 Mɔtana niib, biitdamm nba ki waa Yennu na loon bin la bakitnauŋ nyina; ŋaan n kan mi tun nyinsiar ki turibi; Yennu sɔkinii Jona nyinbooru na kɔɔe ki n saa wannib." U yet nnae, ŋaan seet ki nyikib. 16.5 Tɔn, Yiisa nan u poorpoweiteeb nba din saa poot mɔk-gbeŋŋir na pootir yoo nba, ki u poorpoweiteeb na ji tiar nan bi ki jii boroboro. 16.6 Ki u betib a "I mi man Farisiinba nan Sajusiinba datinii na po." 16.7 Ki bi ji piin ki beer bi leeb a "Taa ki baar nan boroboro na paake te ki u yeen nna." 16.8 Ŋanne ki u bann baa yeen linba maŋ, ki boib a "Yimm yadkanpɔɔna damm na, bee ki i beer i leeb nan yaa ki baar nan boroboro na paake? 16.9 I bia lek daa ki bann li paakii? I ki tian maa daan jii boroboro kuna ŋaŋŋmu ki dinn jab tusaa ŋaŋŋmu na-a? Kpanchubit ŋaŋŋae ki i daan lakin jeet nba tenn na? 16.10 Ki i bia ki tian jab tusaa ŋanna nba ki n daan jii boroboro kuna ŋanlore ki dinnib na-a? I daan lakin jeet nba tenn na ki gbeen chubit ŋaŋŋae? 16.11 Bee ki i ki bann nan li ki tee boroboro po kaa ki n piaki? I mi man Farisiinba nan Sajusiinba datinii na po." 16.12 Ŋanne ki u poorpoweiteeb ji bann nan li ki tee datinmɔŋ po kaa ki u piak a bii guu bi mɔŋi; ŋaan Farisiinba nan Sajusiinba wannu na poe. 16.13 Yiisa nba tan baar Siisarea Filipi tiŋ ni yoo nba, ki u boi u poorpoweiteeb a "Niib yaa min nisaarik Bik tee ŋmee?" 16.14 Ŋanne ki bi jiin a "Siab yaa a tee Jɔɔnn nba daan wuur niib Yennu nyunwuru nae, ki siab yaa a tee Elaijae, ki siab mun yaa a tee Jeremayae koo Yennu sɔkiniisɔɔ nba din be yaayoo niwa nae." 16.15 Ki u ji boib a "Ki yimm muni, i yaa n tee ŋmee?" 16.16 Ŋanne ki Simonn Piita yetɔ a "Fine tee manfodaanɔ Yennu Bija Masia, wunba ki u gannɔ na." 16.17 Ki Yiisa betɔ a "Fin Simonn, wunba tee Jona bija na, parpeenn be a paak, kimaan nisaarik kaa fiit barii na ki wannani, ŋaan n Baa Yennu nba be sanpaapo nae fiit ki wanna. 16.18 Fin Piita, min ŋarin beerae, a tee tanne; ki tanpiiuk k na paake ki n saa jii n niib ki senn; ki kuun kan fit nyannibi. 16.19 N saa tura Yennu naan tammɔb gann peenii; li paak, linba ki a tan lor ki yaa li kɔɔ tingbouŋ na ni, ŋanne mun bia poŋ kɔɔ Yendɔuŋ ni; ki linba ki a bia yaa li ki kɔɔ, ŋanne mun bia poŋ ki kɔɔ Yendɔuŋ ni." 16.20 Ŋanne ki Yiisa kpaan u poorpoweiteeb na nan ninmɔnn a bii mi ki bin bet sɔɔ nan ŋɔɔe tee Yennu Niganntɔɔ Masia na. 16.21 Laa din nyii li yoo maŋ ki jii saa, ki Yiisa piin ki beer u poorpoweiteeb a "See ki n fabir saan Jerusalem, ŋaan ti tiŋ saakab, nan Yennu mannteeb yudamm, nan sennu wannteeb saa dinnin biak bonchiann, ki bia tan saa kpima; ŋaan daa ŋantaa daar, Yennu saa fiinin kuun ni." 16.22 Ki Piita yiinɔ kpiŋ po, ki kpaanɔ a "N Yomdaanɔ, Yennu n bɔr bonbiir na ki li daa baat a paaki." 16.23 Ŋanne ki Yiisa jiant bet Piita a "Sintaanii na, seetir nna na. A tee tangbiatkare n sɔnu ni, kimaan a ki dukii linba tee Yennu yar po, ŋaan dukii linba tee nisaarik yar," 16.24 ŋaan bet u poorpoweiteeb a "Wunba-i loon wun wein, see ki u likin u saaŋmaŋ ki jii u kuun dapunpunn kii waan, 16.25 kimaan wunba ki sak wun jii u manfoor ki turin, ŋɔɔe tan saa kɔŋŋir, ŋaan wunba likin u saaŋmaŋ n paak, ŋɔɔe tan saa la u manfoor nan barmɔnii. 16.26 Li-i tee ki nirɔ yen tingbouŋ na mɔkint kura, ŋaan tan kɔŋ u manfoor, nyɔlantpoe ki u la-a? Sɔɔ kan fit jii siar ki daa u manfoori. 16.27 Kimaan min nisaarik Bik tan saa jen nan n Baa Yennu paŋ, nan n malakanba, li yoo maŋ n tan saa pa sɔɔ kur nan u toona nba tee biaŋinba. 16.28 Barmɔniie ki n beeri na, siab be nna, ki kan kpo see ki bi tan la min nisaarik Bik naan dinu."\n17.1 Li daa ŋanloob daar, ki Yiisa jii Piita, nan Jeems nan u naa bik Jɔɔnn, ki doo namm jɔɔr nba fɔk bonchiann paak, bi kuukɔɔ. 17.2 Li yoo na ki bi la ki u lebit; ki u numm po kpint nyirii nan yonnu na; ki u liant penn ki nyirik nan yentu na. 17.3 Ki bi la Moses nan Elaija lekit yomm, ki see piak nanɔ. 17.4 Ŋanne ki Piita yetɔ a, "N Yomdaanɔ, li ŋan nan taa be nna na. Li-i tee ki a bo saa saki, n bo saa faa lanbont ŋantaae, ki yenn-ii tee a yar, ki leer-ii tee Moses yar, ki leer-ii munii tee Elaija yar." 17.5 Ki Piita mɔb daa ki baa tiŋi, ki sanpagbanpeeuŋ sik bakin bi paak; ki bi gbat kunkɔsiar nyii sanpagbann na ni, ki yet a "N Bilonkake na, wunba ki n numm gboou, gbiintir u mɔb man." 17.6 Ki Yiisa poorpoweiteeb na nba gbat kunkɔr maŋ, ki jaŋmaanii soorib, ki bi gbaan tiŋ ni. 17.7 Ki Yiisa baar ki tan yii yiib, ŋaan betib a "Fiit man. I daa tiin jaŋmaanii." 17.8 Ki bi gokit bi yura, ŋaan ji ki la sɔɔ bi boor, see Yiisa kuukɔɔ. 17.9 Baa nyii jɔɔr na paak ki siik yoo nba, ki Yiisa kpaamm a "I daa beer sɔɔ linba ki i la na, ki saa tuu yoo nba ki min nisaarik Bik tan saa fiir kuun ni." 17.10 Ŋanne ki u poorpoweiteeb boiɔ a "Bee ki sennu wannteeb yaa see ki Yennu sɔkinii Elaija baar Masia sinsinni?" 17.11 Ki u jiin betib a "Li set tee mɔniie nan see ki Elaija maŋ baar sinsinn ki tan ŋamm bonsiar kur ki sennir li sɔnu ni. 17.12 Ŋaan mine beeri na, Elaija poŋ din baara, ŋaan bi din ki bannɔ, ki diau gbaka gbaka nna, nan baa loon biaŋinba. Nnae ki bi mun bia saa teen min nisaarik Bik na, ki dinnin biak." 17.13 Ŋanne ki u poorpoweiteeb na ji bann nan u piak Jɔɔnn wunba din wuur niib Yennu nyunwuru na poe. 17.14 Ki Yiisa nan u poorpoweiteeb bantaa maŋ tan baar nibur na boor; ki jasɔɔ baar ki tan gbaan Yiisa tɔɔnn, ŋaan yetɔ a 17.15 "N Yomdaanɔ, tinin n bija na ninbaauk, kimaan u baa gbitgbiire; li daamɔ bonchiann ki u baa muu ni, ki bia baa nyun ni yoo kur. 17.16 Ki n baar nanɔ a poorpoweiteeb boor ni, ki bi gbar u tebu." 17.17 Ki Yiisa jiin boib a "Yimm mɔtana niib nba mantik kaa yada, ki bia ki waa Yennu fanu na, n saa yukir nani nlee? Yoo nlee ki n saa di sukuru nani mantiki? Baat nan bik maŋ nna." Ki bi baar nanɔ. 17.18 Ki Yiisa tian narinbiiuk na paak, ki u chiar nyii ŋaan nyik bik na. Li yoo na ki u paak ken ken. 17.19 Li poorpo, ki Yiisa poorpoweiteeb baar u boor, bi kuukɔɔ, ki tan boiɔ a "Bee ki timm ŋarin bo ki fit nyinn narinbiiuk maŋi?" 17.20 Ki u jiin a, "I yada kaarin paak. Barmɔniie ki n beeri na, li-i tee ki i teen Yennu yada ki li yab nan kanpɔtik binn na, i saa fit yet jɔɔr na a 'Fiit ki saa baa nawa,' ki li set saa fiire; i bo saa fit tun bonsiar kura. 17.21 Ŋaan narinbiiuk na booru ŋanimi, i kan fit nyinn see ki i lor mɔi ki mei Yennu." 17.22 Tɔn, Yiisa poorpoweiteeb nba tan lakin leeb Galilii tiŋ ni na, ki u betib a "Bi tan saa jii min nisaarik Bik ki kubin niib nuu ni 17.23 ki bin kpin, ŋaan daa ŋantaa daar ki n saa fiir kuun ni." Ki li ji biir u poorpoweiteeb para bonchiann. 17.24 Yiisa nan u poorpoweiteeb nba baar Kapenaum yoo nba, ki Yennu jiantu ŋasaakak likgaarteeb baar ki tan boi Simonn Piita a "A wanntɔɔ ki pa likirii maŋi?" 17.25 Ki Piita jiin a "U pa," ŋaan kɔɔ ŋaak ni. Li yoo na ki Yiisa dɔŋ piin li barii ki boiɔ a "Simonn, a dukii nlee? Lamme tuu pa lampo ki teen tingbouŋ na kpanbara. Bi mɔŋ booru ni niib amii saamme?" 17.26 Ki u jiin a "Saamme." Ki Yiisa yetɔ a "Tɔn, li-i tee nnaie, li want nan bi mɔŋ booru nuu kaa li ni. 17.27 Ŋaan taa ki loon ki tin biir bi para na paak, i saa mɔkgbeŋŋir na ni, ki saa lu janpeenu ki dat jaŋ nba ki a soorɔ sinsinn na ki donn; li-i tee ki a yaat u mɔb, a saa la likirii nba saa fit pa min nan fin paak; ki fan jii ki pa."\n18.1 Li yoo na ki u poorpoweiteeb baar u boor ni ki tan boiɔ a "Ŋmee tee nijaann Yennu naan ni?" 18.2 Ki u yiin bik nna ki tan sennɔ bi sinsuuk ni, 18.3 ŋaan betib a "Barmɔniie ki n beeri na, wunba ki lebit u binbeŋ ki li tee nan bik binbeŋ na, u kan kɔɔ Yennu naan ni kaawa. 18.4 Wunba sikint u mɔŋ ki u binbeŋ tee nan bik na binbeŋ na, ŋɔɔe tan sii tee nijaann Yennu naan ni. 18.5 Wunba gaar bik na booru n sann paak, mine ki u gaarin." 18.6 "Waas nba teenin yada na ŋarin, wunba te ki bi yenɔkɔɔ tun toonbiit, bi-i bonni lann naar li daanɔ turu ni ki tut lu-u mɔkgbeŋŋir ni ki u dii nyun gbaa, li bo sii sɔ ki turɔ. 18.7 Bonbiir sii be tingbouŋ na teeb nba kpann bi leeb ki bi tuun toonbiit na paak. Jinjammii set saa baara, ŋaan li sii bi ki tur wunba te ki jinjammii maŋ baat niib paak. 18.8 "Li-i tee ki a niipauŋ koo a taapauŋ te ki a yaa tun toonbiit, fan potir lu. Li-i tee ki a mɔk niipauŋ yennkɔɔ, koo taapan-yennkɔɔ, ki la manfoor nba kaa gbennu, li chee fii mɔk a niipant kur nan a taapant kur ŋaan Yennu n tan kɔɔna muu nba kan mi kpeen na ni. 18.9 A ninbinn-i te ki a yaa tun toonbiit, fan kpakirɔ lu. Li-i tee ki a mɔk ninbin-yenn ki la manfoor maŋ, li chee fii mɔk ninbina ŋanlee ŋaan Yennu n tan kɔɔna muu maŋ ni. 18.10 "I mi man ki sɔɔ n sian waas maŋ yenɔkɔɔ; kimaan li tee barmɔniie, bi malakanba nba be sanpaapo na be Yennu tɔɔnne yoo kur. 18.11 Tɔn, min nisaarik Bik baar a n tan tinn binba bote. 18.12 "Li-i tee ki nirɔ mɔk pei kobik, ŋaan ki yenɔkɔɔ tan boti, i dukii u saa teen nlee? See ki u nyik pei piinyia nan banyia na jɔɔr paak, ŋaan saan ki saa lon pebotikauk na. 18.13 U lau yoo nba, barmɔniie ki n beeri na, u sii mɔk parpeenn nan mɔnii pebotikauk nba ki u lau na paak, ki gar pei piinyia nan banyia nba ki bot na. 18.14 Nnae mun ki i Baa Yennu nba be sanpaapo na ki loon waas na ni yenɔ n boti. 18.15 "A naa bik-i tun siar ki biira, fan saan u boor ni yoo nba ki u be u kuukɔɔ na, ki pak wannɔ u biit; ki li-i tee ki u bann u biiti, i bia ŋamm teen naa waase na. 18.16 Ŋaan li-i tee ki u ki sak wun gbat turani, fan yiin niyenɔ koo niib banlee ki pukin a paak, ki yin saan u boor ki niib banlee koo bantaa maŋ n gbat barii maŋ ki teen a siara damm. 18.17 Li-i tee ki u bia ki sak wun gbat ki turibi, fan wann Yennu niib kura; ki li-i tee ki u bia ki sak wun gbat ki tur Yennu niibi, yin ji ŋaan ki wuu tee nan wunba ki tee Yenweirɔ na, koo lampogaartɔɔ na. 18.18 "Barmɔniie ki n beeri na, linba ki i tan lor ki yaa li kɔɔ tingbouŋ na ni, ŋanne mun poŋ kɔɔ Yendɔuŋ ni; ki linba ki i bia yaa li ki kɔɔ, ŋanne mun poŋ ki kɔɔ Yendɔuŋ ni. 18.19 "N bia beerie, i ni banlee-i taan mɔb tingbouŋ na ni ki mei n Baa Yennu nba be sanpaapo na siar paak, u saa tun yaa loon biaŋinba ki turiiwa. 18.20 Kimaan siaminba ki niib banlee koo bantaa taan leeb n sann ni, leŋe ki n mun be bi sinsuuk ni." 18.21 Ŋanne ki Piita baar Yiisa boor ki tan boiɔ a "N Yomdaanɔ, li-i tee ki n naa bik tumin biit, taar muŋŋae ki n saa nyik chabɔ? Taar munloree-e?" 18.22 Ki Yiisa jiin a "Aaii, taar munlore kuukɔɔ kaa, ŋaan taar piinlore ki saa jaŋ taar munlore. 18.23 Li paak, Yennu naan tee nan batsɔɔ nba din tan yiin u ŋaadaaba a wun kan bi likirii pana nae. 18.24 Waa piin kanu yoo nba ki bi kɔɔ nan jasɔɔ nna, ki u dia bat na pann bɔtook tusbamm bonchiann. 18.25 Ki u kan fit la pa; ki bat na tur mɔb a bin kɔi ŋɔɔ nan u ŋaapoo nan u waas, nan waa mɔk linba kur, ki tan pa pann maŋ. 18.26 Ŋanne ki jɔɔ maŋ gbaan bat na tɔɔnn nan baruŋ, ki yeen a 'Chanbaa, n saa pa li kura; lek din sukuru.' 18.27 Ki ninbaauk soor bat na bonchiann, ki u chabɔ pann maŋ, a wuu saa. 18.28 "Jɔɔ maŋ nba ŋarin nyii yoo nba ki chet u daabilɔɔ, ki u mun dia u pann likirii waaminna; ki u soor u turu ni, ki faa birintɔ, ŋaan beerɔ a 'Pan n pann na mɔtana.' 18.29 Ki u lɔɔ na mun gbaan u tɔɔnn nan baruŋ, ki yeen a 'Din sukuru, ki n saa paawa.' 18.30 Ki jɔɔ na ŋarin ji ki sak u lɔɔ na baruŋ na, ŋaan te ki bi jiiu ki kɔɔnɔ dansarik, a see ki u tan pa pann na, ki wun nyinnɔ. 18.31 Ki u daabileeb na nba la nna yoo nba, ki li biir bi para bonchiann, ki bi ŋmat ki saa bet, bat na linba kur tun. 18.32 Ki bat na tun a bin yiin jɔɔ maŋ na; ki piin u sukit a 'Fin bonyoonn na, faa bo barimin na paak, ki n chaba faa dia n pann nba kur. 18.33 Li mun bo ŋan nan fan chab a lɔɔ na ki tinɔ ninbaauk, nan maa bo chaba biaŋinba na.' 18.34 Bat na wutoor nba doo bonchiann biaŋinba na, ki u jii jɔɔ maŋ ki saan kɔɔnɔ dansarik a wuu be leŋ ki saa tuu daar nba ki u tan saa pa pann na kur." 18.35 Barjouk na poorpo ki Yiisa ji yet a "Li-i tee ki i ki nyikit chabit i leeb nan i para kuri, nnae ki n Baa Yennu nba be sanpaapo na saa teeni mun."\n19.1 Yiisa nba pak mɔbona na ki gbenn yoo nba, ki u nyii Galilii ki saan Judea tiŋ nba be Jɔɔdann mɔk-pootir po na. 19.2 Ki nibur waa u poorpo, ki u te binba yiar na kura paak leŋ. 19.3 Ki Farisiinba siab baar u boor ki loon bin jammɔ, ki boiɔ a "Yennu sennu chabit nan jɔɔ n y‡t u ŋaapoo yannii?" 19.4 Ki u jiin a "I ki karin Yennu gbouŋ nba yet biaŋinba na-a? a 'Piinu niwa, Yennu din nan poo nan jɔɔe, 19.5 ki yet a, Linba na paak ki jɔɔ nan u ŋaapoo tuu saa nyik bi damm, ŋaan kɔɔn leeb, ki bi niib banlee n taan teen gbananyennkɔɔ.' 19.6 Tɔn, li-i tee nna, bi ji ki tee niib banlee kaa, ŋaan ji tee niyenɔkɔɔe. Li paak, binba ki Yennu taamm, nisaarik-ii mi ki wun bɔkitib." 19.7 Ki Farisiinba na boiɔ a "Bee ki Moses ŋarin din tur yaak u sennu na ni, nan jɔɔ saa fit tur u ŋaapoo y‡tu gbouŋ ŋaan y‡tɔɔ?" 19.8 Ki Yiisa jiin betib a "I tubkangbatin paake ki Moses din tur yaak a yii y‡en i ŋaapoob, ŋaan piinu ni li din ki tee nna kaa. 19.9 Barmɔniie ki n beeri, wunba y‡t u ŋaapoo, ki li ki tee poo na tun bonchonchontoonni, ŋaan kɔɔn pooganɔ, jɔɔ maŋ tun bonchonchontoonna; ki wunba mun kɔɔn poo nba ki u sɔrɔ y‡tɔ na, u mun tun bonchonchontoonna." 19.10 Ki Yiisa poorpoweiteeb na yetɔ a "Li-i tee nnaie jɔɔ nan u ŋaapoo sinsuuk ni, ŋann ŋarin jɔɔ-i kii kɔɔn poo, li sɔ." 19.11 Ki u yetib a "Sɔɔ kur kan fit dia wannu maŋi; binba ki Yennu turib li yaak na, ŋamm kɔɔe saa fit diar. 19.12 Kimaan bona bonchianne te ki jasiab ki kɔɔnt poobi; bi tuu mar siab, ki bi ki tee jabi; siab mun niibe tuu teemm jatɔɔka; ki siab mun, Yennu naan paake tuu te bin y‡t poo kɔɔnu; ŋaan wunba saa fit dia wannu maŋ, wun diar." 19.13 Tɔn, ki nisiab tan baar nan bi waas Yiisa boor, a wun yii u nii bi paak ki miar Yennu ki turib; ŋaan ki u poorpoweiteeb tian niib maŋ paak. 19.14 Ki Yiisa yet a "Ŋaant man ki waas maŋ-ii baat n boor na, ki daa tiammi, kimaan bi boorue yen Yennu naan," 19.15 ŋaan jii u nii ki yii yii bi paak, ŋaan ji seet saan. 19.16 Tɔn, ki naasimɔ nna baar Yiisa boor ki tan boiɔ a "Wanntɔɔ, toonŋanlannpoe ki n saa tun, ki la manfoor nba kaa gbennu?" 19.17 Ki Yiisa jiinɔ a "Bee ki a boin toonŋann po? Niyenɔ kɔɔe tee niŋanɔ; ŋaan li-i tee ki a loon manfoor nba kaa gbennu, fii dia Yennu sennu na." 19.18 Ki naasimɔ na boi Yiisa a "Sennlanupoe?" Ki u betɔ a "Daa kpi nirɔ; daa tuun bonchonchonsin; daa jaami; daa tee faak siara; 19.19 i teen a baa nan a naa baakir; kii loon a lɔɔ nan faa loon a mɔŋ biaŋinba na." 19.20 Ki naasimɔ na betɔ a "N poŋ waa sennu na kura. Lannpoe ki n bia saa tun pukin linba na paaki?" 19.21 Ki Yiisa betɔ a "Li-i tee ki a loon a binbeŋ-ii tee fanu nan barmɔnii, fii saa ki saa kɔi faa mɔk linba kur ki jii li likirii ki tur talasdamm, ki jenna kii waan ki a tan saa la mɔkint Yendɔuŋ ni." 19.22 Naasimɔ na nba gbat nna yoo nba, ki u seet nan parbiir, kimaan u mɔk mɔkint bonchiann. 19.23 Ŋanne ki Yiisa ji yet u poorpoweiteeb a "Barmɔniie ki n beeri na, li sii paar bonchiann nan mɔkitɔɔ n tan kɔɔ Yennu naan ni. 19.24 N bia yaa n beti leere nan li paar nan mɔkitɔɔ n kɔɔ Yennu naan ni nan laagumii nba kan fit kɔɔ kparpeenu miar ni na." 19.25 Ki u poorpoweiteeb nba gbat nna maŋ, ki li yaar litib bonchiann, ki bi piin ki boi bi leeb a "Li-i tee nnaie, ŋmee ji saa fit la tinnu?" 19.26 Ŋanne ki Yiisa gokit gotib ŋaan yet a "Linba na paar ki tur nisaarike, ŋaan siar ki paar Yennu boori." 19.27 Li yoo na ki Piita yetɔ a "Gotir, timm ŋarin nyik ti bonsiar kure ŋaan waa-a. Ti nyɔɔt tan sii tee bee?" 19.28 Ŋanne ki Yiisa betib a "Barmɔniie ki n beeri na, yoo nba ki min nisaarik Bik na tan kar n naangbant paak nan paŋ bonchiann, durinya paann na ni, yimm nba tee n poorpoweiteeb na mun tan saa kar naangbant piik nan ŋanlee paake, kii bu Israel teeb booru piik nan ŋanlee na buut. 19.29 Ki wunba kur nyik u ŋaak, koo u yɔɔrib, koo u waarii, koo u baa, koo u naa, koo u waas, koo u kpaant, n sann paak, u tan saa la li booru kobik, ki bia la manfoor nba kaa gbennu. 19.30 Ŋaan niib bonchiann nba dɔŋ tɔɔnn mɔtana bi tan saa joont poora; ki bonchiann nba mun bia joont poor mɔtana tan saa gar tɔɔnna."\n20.1 "Kimaan Yennu naan tee nan ŋaadaanɔ nba din nyii sanyapob ni ki loon niib a wun jiib ki bin ko u kpaab nae. 20.2 Ki bi dii daauk ki u sak ki saa pab daar paauk, ŋanne ki bi doo ki saa jak konu. 20.3 Laa tan baar kut munyia yoo nba, ki ŋaadaanɔ maŋ fiir saan daak ni, ki saa la siab ki bi see ki ki tuun siari. 20.4 Ki u betib a 'I do man n kpaab ni kii saki ko, ki n pai linba jaŋ.' 20.5 Ki bi doo. Ki li tan baar kut piik nan munlee yoo, ki u bia ŋmat teen nna; ki kut muntaa yoo, ki u bia ŋmat ki teen nna. 20.6 Ki li baar kut muŋŋmu, ki u bia ŋmat saan ki la siab ki bi lakin see, ki u boib a 'Bee ki i see nna yann damunn ki ki tuun siari?' 20.7 Ki bi jiin a 'Sɔɔ ki jiit toonni.' Ŋanne ki u betib a 'I mun-ii do man n kpaab ni kii saki ko.' 20.8 "Laa tan bɔnt yoo nba, ki ŋaadaanɔ na bet u toontunna saakɔɔ a 'I saa ki yiin kpaara maŋ na, ki tan pab. Fii yaa a pab yoo nba, fan piin kii pa binba bo joont baar na, ki tan joont binba bo dɔŋ baar na.' 20.9 Ki u toontunna saakɔɔ maŋ piin ki pa binba bo joont baar na daar paauk. 20.10 Tɔn, laa tan baar binba bo baar sanyapob niwa na paak yoo nba ki bi dukii a bi yar sii yabe, ŋaan ki u pab daar paauk mun biak. 20.11 Baa gaar bi likirii gbenn yoo nba, ki bi piin ki burin sukii ŋaadaanɔ na, 20.12 ki yeen a 'Gotir, binba joont ki doo kut muŋŋmu na koo yoo waaminnae, ŋaan ki timm nba ŋarin la fara sanyiɔk niwa, ki yonnu faat bonchiann na, ŋaan ki timm nan ŋamm tan lakin gaar payouŋ kuukɔɔ.' 20.13 "Ŋanne ki ŋaadaanɔ na yet bi yenɔ a 'N yɔɔk, gbiintir, n ki ŋmabani, kimaan ti bo dii daauko ki a sak daar paauk. 20.14 Li paak, jiin a yar kii saa. Li tee n lomme nan ki n pa fin nan binba bo joont baar maŋ yomm. 20.15 N ki mɔk yaak ki saa jii n likirii ki tun maa loon biaŋinba-a? Koo a mɔk funfunn nan maa ki wuun na paake-e?'" 20.16 Yiisa nba din yin barjouk na ki gbenn na poorpoe, ki u ji betib a "Li paak, binba joont poor tan saa dɔŋ tɔɔnn, ki binba dɔŋ tɔɔnn tan saa joont poor." 20.17 Yiisa nba din tan do Jerusalem na, ki u yiin u poorpo-weiteeb piik nan banlee na ki tan bɔr betib a 20.18 "Gotir man, ti do Jerusaleme na; ki bi tan saa jii min nisaarik Bik ki teen Yennu jiantu yudamm nan sennu wannteeb nuu ni, ki bi saa bu n buut ki yet a n ŋan nan kuume. 20.19 Bi tan saa jiin ki tur binba ki tee Juu teeb ki bin fiakin, ki boon kpaasir, l ki kpaa tabinin dapunpunn paak ki man kpo, ŋaan li daa ŋantaa daar, n saa fiir kuun niwa." 20.20 Li yoo na ki Sebedii ŋaapoo jii u waas banlee Jeems nan Jɔɔnn ki baar namm Yiisa boor ki tan gbaan u tɔɔnn, ŋaan miarɔ sommir po. 20.21 Ki Yiisa boiɔ a "A loon bee?" Ki u jiin a "Turimin mɔsonn nan n waas na yenɔ tan saa kar a diitu po, ki lɔɔ na mun n kar a gaŋ po, yoo nba ki a tan dii a naan na." 20.22 Ki Yiisa betib a, "I ki mi yaa mei linba. I saa fit jii jik-kpiatir nba ki n yaa n jii nawa-a?" Ki bi jiin a "Ti saa fita." 20.23 Ki Yiisa betib a, "Tɔn, i set saa jii n jik-kpiatir nawa; ŋaan n ki mɔk yaak, li ki tee min kaa saa gann wunba tan saa kar n diitu po koo n gaŋ po, kimaan n Baa Yennu mɔŋ mɔŋe gann binba tan saa kar li kinkaanii paak." 20.24 Yiisa poorpoweiteleeb na nba gbat nna maŋ yoo nba ki bi wutoa doo bi banlee maŋ paak. 20.25 Ki Yiisa yiin bi kura ki lakimm u boor ni, ki betib a "I mɔŋ mi nan tingbouŋ na ŋaateeb yudamm dont bi mɔŋe; ki nijaana bia dia bi niib nan ninmɔnne; 20.26 ŋaan yimm ŋarin, li daa tee nna i sinsuuk ni. Li-i tee ki sɔɔ loon yudant i ni, li ŋan wun kpant tarik kii tuun kii teen i kura. 20.27 Ki li-i bia tee ki sɔɔ loon wun tan gar sinsinni, wun kpant i daabir, 20.28 nan min nisaarik Bik nba tee biaŋinba na, kimaan n ki baar maa niib n tun turin kaa, ŋaan n baar maa n tun ki tur niibe, ki bia kpo ki lin te niib bonchiann n la tinnu." 20.29 Tɔn, baa din tan nyi Jeriko yoo nba ki nibur waa Yiisa poorpo. 20.30 Ki jɔɔnii banlee kar sanjokpiŋ ki gbat a Yiisa baat a wun gar leŋ. Ki bi piin ki yikin sanpaapowa a "Ti Yomdaanɔ nba tee Defid yaaboonn, tinimit ninbaauk!" 20.31 Ŋanne ki nibur na tian bi paak a bin ŋmin. Ŋaan ki bi ŋamm yikin sanpaapowa a "Ti Yomdaanɔ nba tee Defid yaa-boonn, tinimit ninbaauk." 20.32 Ki Yiisa set ŋaan yiimm ki tan boib a "I loon ki n tun bee ki turiini?" 20.33 Ki bi jiinɔ a "Ti Yomdaanɔ, ti loon ki a nyɔɔnt ti ninbinae." 20.34 Ki ninbaauk soorɔ, ki u sii sii bi ninbina maŋ, ki li nyɔɔnt, ki bi ji waau.\n21.1 Baa din tan per Jerusalem ki baar Befej doo nba biak kunkonn nba ki bi yir Olif Tiinii kunkonn na, ki Yiisa tun u poorpoweiteeb na banlee u tɔɔnn po, 21.2 ki betib a "I saa man digbanbik nba be i tɔɔnn po na ni. I saa la ki bi lor bonnaaŋ nan u bik; ki yin lotib ki baar namm n boor ni na. 21.3 Li-i tee ki sɔɔ boi-i siarie, yin betɔ a i Yomdaanɔe loomm, ki u saa chabi ki yin baar namm." 21.4 Linba na din tun a lin gbeen linba ki Yennu sɔkinii Aisaya din sɔkin nae, a 21.5 "Yetir Sayɔnn doo teeb a 'Gotir man, i bat nae baat i boor ni na. U tee wunba sikint u mɔŋe ki jak boŋ nba set tee bonpaaŋ na paak.'" 21.6 Ki Yiisa poorpoweiteeb na set saan ki saa tun nan waa betib biaŋinba na. 21.7 Ki baar nan bonnaaŋ na nan u bik, ki tan jii bi liata ki paan bi bɔɔna paak a Yiisa n jak. 21.8 Ki niib na siab lat bi tiat sanjouk ni ki leeb mun chɔɔn tiinii yiinii nan tutuut ki lat sanjouk na ni. 21.9 Ki nibur nba gar u tɔɔnn po nan binba din waa u poorpo ji yikin ki yeen a "Hosaana, m I piak man Defid yaaboonn maŋ. Mɔsoŋŋann-ii be wunba baat Yennu sann ni na paak. Yii hoot man Hosaana sanpaapo." 21.10 Waa din tan kɔɔ Jerusalem yoo nba, ki doo maŋ niib kur fiir, ki boi leeb a "Ŋmee na?" 21.11 Ki nibur na jiin a "Yiisa, wunba tee Yennu sɔkinii ki nyii Nasaref nba be Galilii tingbouŋ ni na." 21.12 Yiisa din kɔɔ Yennu jiantu ŋasaakak ni ki saa ber nyinn binba kɔi nan binba daa na kura, ki labir chibin likkpenta teebura nan ŋmankɔi teeb kokii na 21.13 ki betib a "Li sɔb Yennu gbouŋ ni a ŋɔɔ Yennu yet a 'N ŋaak na sii tee Yenmiaru ŋaake,' ŋaan yimme kpintir ki teen fatiteeb kinkar boor." 21.14 Ki jɔɔnii nan wɔbii baar u boor Yennu jiantu ŋasaakak na ni, ki u te ki bi kura paak. 21.15 Ŋaan Yennu jiantu yudamm nan sennu wannteeb nba la bakitnauŋ toona nba ki u tun na, ki bia gbat ki waas yikin Yennu jiantu ŋasaakak ni ki yeen a "Hosaana! I piak man Defid yaaboonn na," ki li donn bi wutoa. 21.16 Ki bi boiɔ a "A gbat baa yeen linba na wa-a?" Ki u jiin a "Nn, ŋaan li sɔb Yennu gbouŋ ni a 'A te ki waas nan sanpantii piaka fanu;' i ki mi karimii?" 21.17 Ŋanne ki u nyikib ŋaan nyii Jerusalem ki saan Betani ki saa dɔɔ. 21.18 Laa din yent ki Yiisa nyii leŋ ki ŋmat Jerusalem. Ki kon mɔkɔ; 21.19 ki u la kinkaŋ see sɔnjokpiŋ. Ki u saan a wun pɔɔr kinkana, ki sɔɔ siar kaa kinkaŋ na paaki see faat kuukɔɔ. Ŋanne ki u yet tiik na a "Laa nyii dinna ki saa, a kan mi lon lɔɔna." Li taakpaak ni, ki tiik na koor. 21.20 U poorpoweiteeb na nba la nna yoo nba, ki li bakitib, ki bi boi bi leeb a "Li teen nlee ki kinkaŋ na taan koor yiama na?" 21.21 Ŋanne ki u betib a "Barmɔniie ki n beeri na, li-i tee ki i teen Yennu yada nan barmɔnii ki ki birisɔ, i mun sii tuun nan maa tun tiik na biaŋinba nae; ŋaan li ki tee nna kuukɔɔ kaa ki i saa tumi, ŋaan li-i tee ki i bet jɔɔr na gbaa a wun fikit ki saa baa mɔkgbeŋŋir na ni, u saa fikita. 21.22 Siar kur nba ki i saa miar Yennu li po na, li-i tee ki i teen yada a i saa la, i set saa lawa." 21.23 Yiisa nba din saan kɔɔ Yennu jiantu ŋasaakak ni ki want niib Yennu maan yoo nba na, ki Yennu jiantu yudamm nan tiŋ maŋ ni saakab baar u boor ki tan boiɔ a "Yiikoo lannpoe ki a mɔk ki tuun linba na kuri? Ki ŋmee chaba li yiikoo?" 21.24 Ki Yiisa jiin a "N mun mɔk buboit ki saa boi-i; li-i tee ki i fit jiini, n mun saa wanni yiikobooru nba ki n dia ki tuun linba na: 21.25 Jɔɔnn nba daan wuur niib Yennu nyunwuru na, Yennue chabɔ li yiikoo amii nisaarikee?" Ŋanne ki bi ji faa bi leeb labaar ki yeen a "Ti-i yet a Yennue chabɔ li yiikoo, u saa boit a ki bee teen ki ti ki teenɔ yada; 21.26 ki ti mun bia tiin nibur na jaŋmaanii nan tin yet a 'Niibe chabɔ li yiikoo,' kimaan sɔɔ kur teen yada nan Jɔɔnn set daan tee Yennu sɔkiniie." 21.27 Ŋanne ki bi jiin ki bet Yiisa a "Ti ki mi." Ki Yiisa mun betib a "Tɔn, n mun kan beti wunba chabin li yiikoo ki n tuun linba na." 21.28 Li poorpoe ki Yiisa boib a "I dukii nlee linba na po? Jasɔɔ nna din mɔk u waas banlee, ki tan yet wunba tee saakɔɔ po na a 'N bik, don kpaab ni ki saa ko dinna.' 21.29 Ŋaan ki u bet u baa a u kan do. Ŋanne ki u baa nyikɔ ki ji yet bonbik po nan waa bo bet u yɔɔrɔ biaŋinba na. Ki ŋɔɔ ŋarin sak ki jiin a 'N baa, min saa dowa,' ŋaan ki ki doo. Li poorpoe ki saakɔɔ na ji tan lebit u dudukit ki doo." 21.31 Yiisa nba din yimm barjouk maŋ ki gbenn na, ki u ji boi niib na a "Waas banlee na ni, ŋmee tun u baa lommu?" Ki bi jiin a "Saakɔɔ po na." Ki Yiisa betib a "Barmɔniie ki n beeri na, lampogaarteeb nan bonchonchona tan saa dɔŋi Yennu naan ni kɔɔnuwa, 21.32 kimaan Jɔɔnn nba daan wuur niib Yennu nyunwuru na daan baar i boor ki wanni yentinu binbeŋa, ŋaan ki i ki teenɔ yada, ŋaan ki lampogaarteeb nan bonchonchona teenɔ yada. Yaa lek la linba na nba kur poorpo, i ki lebit i dudukit ki teenɔ yada." 21.33 Ki Yiisa bia betib a "Gbiintir man barjouk leer. Ŋaadaansɔɔ nnae din be ki wuu tilontii u kpaab ni, ki chaan gungouŋ ki lintir, ki bia gbiir gbiouk nba ki bi tuu sii ŋmaki tiinii maŋ lɔɔna nyun leŋ, ki bia maa sukir leŋ; ŋaan jii kpaab na ki teen toontunna nii ni a bii gorii. A li-i taŋŋi jaŋ nan pɔɔru, bin pɔɔr ki turɔ, ŋaan mun pɔɔr bi yar. Li poorpo ki u yaat saan digbansiar. 21.34 Ki tilɔɔna maŋ punpɔɔr yoo tan baar, ki ŋaadaanɔ na tun u daaba a bin saan toontunna na boor ki saa gaar u tilɔɔna na. 21.35 Ŋaan toontunna na din soor u daaba maŋe, ki boo yenɔ bonchiann, ki kpii lɔɔ, ŋaan jaat lɔɔ na mun tana. 21.36 Ŋanne ki u bia ŋamm tun daabileeb, ki bi yab ki gar sinsinn yab na, ki toontunna na bia teemm nna. 21.37 Linba na poorpo ki u ji tun u mɔŋ mɔŋ bija, ŋaan yeen a 'N mi nan bi saa baak n bija nawa.' 21.38 Ŋaan toontunna na nba din tun ninbinn ki la u bija na baat, ki bi bet bi leeb a 'U fadiirɔe na; ŋaant tin kpiu, ŋaan ki faar na n kpant ti yar.' 21.39 Ki bi din soorɔ ki nyii nanɔ kpaab na kpiŋ ki saa kpiiu." 21.40 Yiisa nba yin barjouk na ki gbenn na ki u boib a "Tɔn, kpadaanɔ maŋ-i taŋŋi baari, u saa teen toontunna maŋ nlee?" 21.41 Ki bi jiin a, "U saa kpi toonbiit damm maŋ gbenna, ŋaan jii u kpaab maŋ ki tur toontunsiab nba saa sak kii yɔɔ kii teenɔ li lɔɔna, punpɔɔr yoo." 21.42 Ki Yiisa boib a "I daa ki mi karin laa sɔb Yennu gbouŋ ni biaŋinba-a? Li sɔb a: 'Tann nba ki tanmaara y‡tir na, ŋanne set tee lɔtik ni tanŋann, Yennue teen nna, ki li teent bakitnauŋ.'" 21.43 Ki Yiisa ji betib a "Barmɔniie ki n beeri na, Yennu tan saa gaar u naan i boor ki tur nibooru nba saa te ki wun di u naan nyɔɔt. 21.44 Ŋaan wunba tan baa tann maŋ paak, u saa but bute, ŋaan tann maŋ-i baa wunba paak, bimm, see ki li nannɔ buk buk nan yon na." 21.45 Yennu jiantu yudamm nan Farisiinba na nba din gbat barjokit na ki gbenn, ki bi bann nan Yiisa yin barjokit na ki denn ŋamme. 21.46 Ki bi ji din loon bin soorɔ, ŋaan tiin nibur na jaŋmaanii, kimaan sɔɔ kur teen yada nan u set tee Yennu sɔkiniie.\n22.1 Ki Yiisa bia piin ki piak teen niib maŋ nan barjokit a 22.2 "Yennu naan tee nan batsɔɔ nba din teen siir a wun teen poochiann jaamm ki tur u bija nae. 22.3 Ki u din tan tun u daaba a bin saan bet niib nba ki u daan poib na a bin baar; ŋaan ki bi ki loon bin baari. 22.4 Ki u ŋamm tun daabileeb ki betib a 'I saa man ki bet niib nba ki n daan poib na a jaamm jeet teen siira; n poŋ kpii naajai nan bonkob-kpamma, ki li kur teen siira; li paak, bii saana ki tan di jaamm maŋ.' 22.5 Ŋaan waa din poi binba maŋ din ki gbiint ki tur u daaba, ŋaan yaat yaat ki saan bi toona ni: ki yenɔ doo u kpaab ni, ki lɔɔ mun saan bont kɔiu daak ni. 22.6 Ŋaan ki siab mun soor u daaba na ki boob ki saa kpiib. 22.7 Ŋanne ki bat na wutoor doo bonchiann; ki u tun u kunkɔnkɔnna, ki bi saan ki saa kpii nikpiira maŋ, ŋaan joo bi doo muu. 22.8 Li poorpo bat na ji din yiin u daaba ki tan betib a 'Poochiann jeet na teen siira, ŋaan niib nba ki n daan dɔŋ poib na ji ki ŋan nanni. 22.9 Li paak, i saa man sɔnjara paak, ki yiin binba kur ki i lab, ki bin baar na ki tan di jaamm maŋ.' 22.10 Ki u daaba na nyii ki saan sɔnjara paak, ki saa yiin binba kur ki bi lab, li nibiit nan niŋamm; ki bi baar tan gbee poochiann ŋaak na ken ken. 22.11 "Tɔn, ki bat na tan kɔɔ a wun gɔn poochiann niib maŋ, ki la jasɔɔ nna ki u foo bi sinsuuk ni ki ki lia poochiann jaamm tiati. 22.12 Ki bat na boiɔ a 'N yɔɔk, a teen nlee ki tan kɔɔ nna ŋaan ki ki lia poochiann jaamm na tiati?' Ki jɔɔ na ki jiin siari. 22.13 Ki bat na bet u ŋaajab na a, 'Lorimɔ man, u nii nan u taa, ki nyi saa lu-u nanyer po bunbɔnn ni. Leŋewa ki u sii mɔ fabin ki ŋman nyana.'" 22.14 Ki Yiisa joont, ki yet a "Yennu yiin niib bonchianne, ŋaan u tan saa gann waaminnae." 22.15 Ki Farisiinba na saan ki saa lor soor baa saa teen biaŋinba ki la Yiisa mɔbonkpetir. 22.16 Ŋanne ki bi tun bi poorpoweiteeb nan Bat Herod poorpojɔɔmu Yiisa boor, ki bi saa boiɔ a "Wanntɔɔ, ti mi nan a tee barmɔnpakirɔɔe, ki want niib Yennu sɔnu nan barmɔnii, ki ki fiin niib po, kimaan a baka kaa nan nisaarik nba tee wunba. 22.17 Li paak, betirit, a dukii nlee ki jiin lampo panu po? Ti sennu chabit nan tii pa lampo kii teen Rom tiŋ kpanbar Siisa, amii ti daa pa?" 22.18 Yiisa din mi bi dudukbiit maŋ. Li paak, ki u jiin betib a "Yimm kpinkpannii damm na, bee ki i loon yin kɔɔnin jinjammii ni? 22.19 Wantin man likirib nba ki ti saa jii pa lampo maŋ." Ki bi jii likirib ki turɔ. 22.20 Ki u boib a "Ŋmee naauŋ nan sanne be likirib na paaki?" 22.21 Ki bi jiin a "Siisa yare." Ki Yiisa betib a "Tɔn, i yenn-ii pa man kii teen Siisa linba tee u yar, ŋaan mun bia kii pa kii teen Yennu linba tee Yennu yar." 22.22 Baa gbat linba na ki li ji bakitib, ki bi seet nyii, ŋaan nyikɔ. 22.23 Li daar maŋ ki Sajusiinba siab baar Yiisa boor. (Ŋamme din tuu yaa kpeemm tan kan fiir kuun ni na.) 22.24 Ki bi din bet Yiisa a "Wanntɔɔ, Moses din wann nan li-i tee ki jɔɔ kɔɔn u poo ŋaan kpo ki ki mar biki, a u naabik n faar u pakɔɔk maŋ ki mar waas tur kpeemɔ na. 22.25 Ki jab banlore nba tee naanɔɔk din be doo na ni, ki saakɔɔ po tan kɔɔn poo ki ki mar biki, ŋaan kpo, ki u naabik faarɔ. 22.26 Ki li tun nna ki tur wunba pukin banlee, nan wunba pukin bantaa ni, ki saa gbenn jab banlore maŋ kur. 22.27 Li poorpo ki poo na tan joont kpo. 22.28 Li paak, li-i tee ki kpeemm fiiru daar baari, bi ŋmee tan sii yen poo maŋi? Kimaan bi kur din kɔɔnɔwa." 22.29 Ki Yiisa betib a "I bota, kimaan i ki mi Yennu gbouŋ, ki bia ki mi waa mɔk paŋ biaŋinba; 22.30 kpeemm-i taŋŋi fiir kuun ni, bi sii tee nan malakanba nba be Yendɔuŋ ni nae. Pookɔɔnt nan jakunt tan sii kaa. 22.31 Tɔn, ki jiin kpeemm fiiru po, i ki mi karin linba ki Yennu piaki u gbouŋ ni na-a? 22.32 a, 'Mine tee Abraham Yennu, nan Aisak Yennu, nan Jakɔb Yennu.' Niib na nba din poŋ kpo li yoowa na, ŋaan bi bia lek daa fo, kimaan Yennu ki tee kpeemm Yennu kaa, u tee footib Yennue." 22.33 Niib na nba din gbat u wannu maŋ ki li bakitib. 22.34 Farisiinba na nba din gbat a Yiisa mɔmaan na nyann Sajusiinba na, ki bi taan leeb ki baar. 22.35 Ki bi ni yenɔ nba tee sennu wanntɔɔ na boi Yiisa buboit a wun jammɔ, a 22.36 "Wanntɔɔ, sennlanupoe tee sennjaann ki gar sennii na kuri?" 22.37 Ki Yiisa jiinɔ a " 'I loon a Yomdaanɔ Yennu kii mantik-ii loonɔ nan a par kura, nan a seek kura, nan a dudukit kura.' 22.38 Sennu maŋ tee sennjaanne ki bia tee sinsinn sennu. 22.39 Linba pukin ŋanlee ni ki tee barkpann mun bia tee nnae, 'I loon a lɔɔ nan faa loon a mɔŋ biaŋinba na.' 22.40 Moses sennu na kura, nan Yennu sɔkiniinba wannu na kura, gaa sennii ŋanlee na paake." 22.41 Farisiinba na nba din lakin leeb yoo nba ki Yiisa boib a 22.42 "I dukin nlee ki jiin Yennu Niganntɔɔ Masia na po? U tee ŋmee yaaboonne?" Ki bi jiin a "U tee Defid yaaboonne." 22.43 Ki u ji boib a "Ki bee ki Defid din yiinɔ a 'Yomdaanɔ?' Yennu Seyeeŋ nba din gbee Defid na ki u yet a 22.44 'Yennu din yet n Yomdaanɔ a, Karin n niidiitu po mɔkmɔk nan maa tan saa te fan ŋmaa a datai a taapauŋ ni.' 22.45 Li paak, Defid nba din yiin Masia a 'Yomdaanɔ' na, nlee ki Masia tee ŋɔɔ Defid yaaboonni?" 22.46 Sɔɔ din ki fit jiin u buboit maŋi; li paak, laa nyii li daar maŋ ki jii saa, sɔɔ ji din ki mɔk par ki saa boi Yiisa buboisiati.\n23.1 Ŋanne ki Yiisa piin ki piak teen nibur na nan u poorpoweiteeb a, 23.2 "Sennu wannteeb nan Farisiinba nae ki bi turib yaak nan bii sɔkint Moses sennu na. 23.3 Li paak, li ŋan ki yii saak kii waa baa wanti linba na kura, ŋƒan kii mi man ki yin gaar bi binbeŋ, kimaan bi ki tuun baa want linba maŋi. 23.4 Bi jint niib jik-kpiata nba paar nan jiinu, ŋaan kan sak jii bi niibir gbaa ki babir sɔɔ ki wun jii. 23.5 Linba kur ki bi tuun na, bi tuun a niib n la ki pakibe. Gotir baa jii Yennu sennu na waan nba sɔb gbanbis paak ki lor lor bi yugbia nan bi nii paak ki li yarin biaŋinba; bia gotir bi liatbaant mɔgbana nba fɔk ki bia yarin biaŋinba. 23.6 Bi-i saan jaamm ni, bi tuu loon bin kar yudamm kinkaanii paak; bi-i kɔɔ Yennu jiantu diit ni, bi bia loon nijaana kaanii boae. 23.7 Bi bia tuu loon ki niib-i foontib burchinfoontii dai ni, kii yib a 'Wannteeb.' 23.8 Ŋaan yimm ŋarin, i daa te ki bi yi-i 'Wannteebi,' kimaan i kura tee naa waase nan leeb, ki mɔk i Wanntɔɔ yenɔkɔɔ. 23.9 I daa yi sɔɔ 'Baa' tingbouŋ na ni, kimaan i mɔk Baa yenɔkɔɔe; ŋɔɔe tee Yennu nba be sanpaapo na. 23.10 I bia daa te ki niib yi-i 'Yomdammi,' kimaan i mɔk Yomdaanɔ yenɔkɔɔe; ŋɔɔe tee min Yiisa Masia. 23.11 Wunba tee nijaann i ni, wun teen u mɔŋ i kura toontunnɔ. 23.12 Wunba dont u mɔŋ, Yennu tan saa sikinɔwa; ŋaan wunba sikint u mɔŋ, Yennue tan saa donnɔ." 23.13 Ki Yiisa bia yet a "Yimm sennu wannteeb nan Farisiinba nba tee kpinkpannii damm na, li sii bi turi, kimaan yimme loo Yennu naan tammɔb a niib daa kɔɔ. I mɔŋ mɔŋ ki kɔɔ, ŋaan dɔk binba loon bin kɔɔ tammɔb maŋ na. 23.14 [Yimm sennu wannteeb nan Farisiinba nba tee kpinkpannii damm na, li sii bi turi, kimaan i gaan pakɔi ŋei, ki mei Yennu ki yukii ki kpann a i tee yentinnae, i tubdatu tan sii bi bonchiann.] 23.15 "Yimm sennu wannteeb nan Farisiinba nba tee kpinkpannii damm na, li sii bi turi, kimaan i pootir mɔka ki gaar digbana ki loon wunba saa kpint u binbeŋ kii waa i poorpoe, ki li-i tee ki i tan la sɔɔ ki u waaini, i tuu te ki u biit nba jikitɔ saa Sintaanii muu ni na n ŋamm pukin taar munlee-e ki gar i yara. 23.16 "Yimm jɔɔnii nba daar i leeb na, li sii bi turi. I want niib na a 'Sɔɔ-i por Yennu diiuk, li ki kpaa talasi, ŋaan li-i tee ki sɔɔ por likirii nba be diiuk maŋ ni na, a see ki u gbeen u mɔpor na.' 23.17 Yimm jɔɔnii nba daar i leeb na, bona ŋanlee na ni, lannpoe tee barkpanni, likirii na amii Yennu diiuk nba te ki likirii na tee Yennu yar na? 23.18 Ki i bia yet a 'Li-i tee ki sɔɔ por mannu binbintiri, li ki kpaa talasi, ŋaan li-i tee ki sɔɔ por mannu bonkobuk nba paa binbintir na paak na, see ki u gbeen u mɔpor maŋ.' 23.19 I set tee jɔɔniie nan barmɔnii. Bona ŋanlee na ni, lannpoe tee barkpanni, mannu bonkobuk na koo binbintir nba te ki li tee Yennu yar na? 23.20 Li paak, li-i tee ki sɔɔ por mannu binbintiri, li want nan u por binbintir na nan linba kur paa li paak nae. 23.21 Li-i tee ki sɔɔ bia por Yennu diiuk, li want nan u por diiuk maŋ nan Yennu nba be leŋ nae. 23.22 Li-i bia tee ki sɔɔ por Yendɔuŋ, u por Yennu naangbouŋ nan wunba kar li paak maŋe. 23.23 "Yimm sennu wannteeb nan Farisiinba nba tee kpinkpannii damm na, li sii bi turi. I jikit baarii nan bukuŋ nan narii nan li bonlia piik nɔɔk ni yennkɔɔ ki teen Yennu, ŋaan nyik linba tee barkpana u sennu ni; ŋanne tee barbunu nba took, nan ninbatinu, nan yada teenu. Linba na nbae bo ŋan nan yii tuun, ki daa nyikit li yenninba tumu. 23.24 Yimm jɔɔnii nba daar i leeb na, i tuu lot kpajuuke nyun ni ki lu, ŋaan nak laagumii nan nyun! 23.25 "Yimm sennu wannteeb nan Farisiinba nba tee kpinkpannii damm na, li sii bi turi, kimaan i sokii nyun-nyuŋmanii nan senii poorpoe, ŋaan ki nɔɔk ni gbee nan fatuk nan jawuuk. 23.26 Yimm Farisiinba nba tee jɔɔnii na, sokit man nyunnyuŋmanii nan senii nɔi ni sinsinn, ki li poorpo saa nyiwa. 23.27 "Yimm sennu wannteeb nan Farisiinba nba tee kpinkpannii damm na, li sii bi turi. I tee nan kaat nba ki bi maa ki pent nae, ki li poorpo fan, ŋaan ki li nɔɔk ni gbee nan kpaba nan pɔyuu. 23.28 Nnae ki niib gorii i nanyer po ki i fan, ŋaan i para gbee nan fai nan toonbiit. 23.29 "Yimm sennu wannteeb nan Farisiinba nba tee kpin-kpannii damm na, li sii bi turi. I maa Yennu sɔkiniinba kaat, ki jabib, ki sent, ki li tee linba saa tiar niib yentinna kuun po, 23.30 ŋaan yeen a 'Ti-i diŋŋi bonni be ti yeejamm yoo, ti din bo kan tun baa din tun linba ki kpii Yennu sɔkiniinba na.' 23.31 Linba na want nan i set sak nan i tee binba din kpii Yennu sɔkiniinba na yaaboonae. 23.32 Li paak, i yeejamm nba din piin ki tun toonbiit biaŋinba na, tontir man. 23.33 Yimm wai; yimm waalabirii waas na, nlee ki i tan saa nyi tubdatu, muu nba kan mi kpeen na ni? 23.34 Li paake ki n beeri na, n tan saa tun Yennu sɔkiniinba nan yandamm nan wannteeb i boor ni, ŋaan i tan saa kpi bi siabe, ki kpaa siab dapunpuna paak, ki boo siab Yennu jiantu diit ni, ki bia wei tɔkii bi taa ki nyi doyenu ni ki tɔɔtir doleu ni. 23.35 Li paak, baa din kpii yentinna nba na kura tubdatu be i paak, laa nyii nipeemɔ Abel ki saa tuu Berakia bija Sekaria, wunba ki bi din kpiu Yennu diiuk nan mannu binbintir sinsuuk ni na. 23.36 Barmɔniie ki n beeri na, mɔtana nigbouŋ na tan saa la tubdatu, toonbiit maŋ kur paake. 23.37 "Nbaayoo-o, Jerusalem teeb, yimm nba kpi Yennu sɔkiniinba, ki bia jaat u toomiinba nba ki u tumm i boor na tana, bikinu taar muŋŋae ki n gbaa maa n lakini yomm nan korik nba tuu lakin u kobis u kpinkpant ni na, ki i ki saki. 23.38 Gotir man, Yennu nyik i jiantu ŋaak nae, ki li nyint yann. 23.39 N beerie, laa nyii dinna ki saa i kan mi lan ki saa tuu daar nba ki i tan saa yet a 'Mɔsoŋŋann be wunba baat Yennu sann ni na paak.'"\n24.1 Yiisa nba din nyii Yennu jiantu ŋasaakak ni ki saa na, ki u poorpoweiteeb baar u boor ki tan wantɔ jiantu ŋaak maŋ diit. 24.2 Ŋanne ki u boib a "I la linba na nba kura? Barmɔniie ki n beeri na, bi tan saa tut li kur ki lu tiŋ niwa, ki li tann yennkɔɔ tan kan biar ki paa leer paaki." 24.3 Yiisa nba din tan saan kar kunkonn nba ki bi yir Olif Tiinii kunkonn paak na, ki u poorpoweiteeb baar u boor, bi kuukɔɔ, ki boiɔ a "Betirit, bia yooe ki linba na kur tan sii tee? Bee tan sii tee a baaru nyinn, nan durinya na gbennu nyinni?" 24.4 Ki u betib a "I mi man ki sɔɔ n tan kpanni, 24.5 kimaan niib bonchiann tan saa jii n sanne ki baar ki yeen a ŋamme tee min Masia na, ki kpann niib bonchiann. 24.6 I tan saa gbat tɔb fuut i kɔɔnn ni, nan li labaar banfɔka, ŋaan i daa jee, kimaan li kpaa talase nan linba na kur n tun, ŋaan li ki want nan durinya gbennu baare na. 24.7 Nibooru nan nibooru tan saa kɔn nan leeb, ki kpanbara nan kpanbara mun tan saa took ki kɔn nan leeb. Ki kon nan tiŋ jekiruk tan sii be loka kur po. 24.8 Linba na nba kur tan sii tee nan matyiaru pinpiik nae. 24.9 "Li yoo maŋ bi tan saa soori ki dinni biak, ki kpi-i, ki booru kur tan sii nami kimaan yaa waan na paak. 24.10 Li yoo maŋ, niib bonchiann tan saa y‡t n weiu, ki fikisir leeb, ki bia nan leeb. 24.11 Ki faak sɔkiniinba tan saa nyi ki kpann niib bonchiann. 24.12 Biit nba tan saa mantik yabit tingbouŋ na ni na paak, niib bonchiann lomm tan saa maak. 24.13 Ŋaan wunba tan gubin nan biak yoo maŋ joontu tan saa la tinnuwa. 24.14 Ki bi tan saa mɔɔnt Yennu naan barŋanii mɔɔntii na tingbouŋ na kur po, a nibooru kur n gbata, ki durinya gbennu n yen fit baar. 24.15 "I tan saa la bonbiir nba ki Yennu sɔkinii Daniel din yet li po na, linba ki Yennu kɔɔ na, ki li see Yennu jiantu ŋasaakak ni." (Wunba kur tan karin sɔbu na, wun bann laa want linba.) 24.16 "Li yoo maŋ, binba tan be Judea tiŋ ni, bin chiar kii do jɔɔt, 24.17 ki wunba tan be u ŋaak yur paak, waa daa gbaa kɔɔ u diiuk ni a wun jii u siari, 24.18 ki wunba tan be u kpaab ni, u daa ŋmat a wun jii u liatiri. 24.19 Yoo maŋ ni, podamm nan binba dia walai tan saa di biak bonchiann. 24.20 Yii mei man Yennu ki u daa te ki biak na baat sabouŋ yoo, koo foon daari. 24.21 Kimaan li yoo maŋ, biak sii be; Yennu nba nan durinyawa nan dinna, li biak booru daa ki mi baari; li booru mun bia ji kan mi baar linba na poor po. 24.22 Yennu-i taŋŋi kii wat daa maŋ yabinti, sɔɔ tan kan tinni; ŋaan u nigannkab paak ki u tan saa wat daa maŋ yabint. 24.23 "Li yoo maŋ, sɔɔ-i taŋŋi beti a 'Gotir man, Masia be nna,' amii 'U be nnawa,' i daa teeu yada, 24.24 kimaan li yoo maŋ, faak Masianba nan faak sɔkiniinba tan saa nyi ki tuun nyina nan bakitnauŋ toonjaana a bin kpann niib; ki li-i taŋŋi fit gbaa, bi tan saa kpann Yennu nigannkab tiɔŋa. 24.25 Gbiintir man, n dɔŋ betiewa, ki yoo maŋ daa ki baari. 24.26 "Li paak, bi-i taŋŋi beti a 'Gotir man, u be muuk ni,' i daa saa; koo bi-i beti a 'Gotir man, u be diiuk ni,' i daa tee yada, 24.27 kimaan min nisaarik Bik baaru tan sii tee nan saak nba tuu nyikint ki nyi yondo po ki saan sik yonbaa po nae. 24.28 "Siaminba ki bonkpeenn be, leŋe ki juut tikii. 24.29 "Biak na poorpo ki yonnu tan saa bɔnn, ki ŋmaarik ji kan yenti; ki ŋmaabira tan saa nyi sanpaapo ki baa, ki linba kur be sanpaapo tan saa damm ki ŋmat ŋmat. 24.30 Li yoo maŋ niib tan saa la min nisaarik Bik jenu nyinn sanpaapo, ki nibooru booru nba be tingbouŋ na ni kur tan sii fabin, ki la min nisaarik Bik ki n be sanpagbann ni ki siik nan paŋ nan yentsaakar. 24.31 Gatgaak tan saa bui, ki n tun n malakanba ki bin saan ki tikir n nigannkab nba be tingbouŋ na kur po, ki baar namm. 24.32 "Yi jii sinsabik ki tumii yan man; yaa tuu la ki tiik maŋ bintir yoo nba, i ji tuu bann nan siɔk pere na. 24.33 Nnae mun, yoo nba ki i tan laat ki linba na nba kur tuun, yin bann nan n jenu maŋ pere na, li ji kan yukiri. 24.34 Barmɔniie ki n beeri na, mɔtana nigbouŋ na kan kpo ki gbenn kaawa ki linba na kur n tumi. 24.35 Sanpaak nan tiŋ tan saa gara, ŋaan n maan ŋarin kan mi gari. 24.36 "Ŋaan sɔɔ ki mi daar maŋ koo yoo nba ki n saa jeni; li sanpaapo malakanba, koo min Yennu Bija mɔŋ ki mi, see n Baa Yennu kɔɔe mi. 24.37 Laa din tee biaŋinba Nowa yoo na, li mun bia tan sii tee nnae min nisaarik Bik jenu yoo. 24.38 Nowa yoo maŋ, yoo nba ki nyunchiɔŋ din daa ki baar na, niib din di ki nyu, ki kɔɔnt poob, ki jikit bi waas ki teemm jab, ki tan tuu daar nba ki Nowa kɔɔ ŋarungbeŋŋir ni na. 24.39 Niib maŋ din bia daa ki bann linba tuumi, ki tan tuu daa nba ki nyunsaakan baar ki dii bi kur na. Li bia tan sii tee nnae yoo nba ki min nisaarik Bik tan saa jen. 24.40 Daar maŋ ni, jab banlee tan sii bɔɔ kpaab ni ki ko, ki n tan saa jii yenɔ ŋaan nyik lɔɔ. 24.41 Poob banlee tan sii lakin bɔɔ naan dii, ki n tan saa jii yenɔ ŋaan nyik lɔɔ. 24.42 "Li paak, yii chek i mɔŋ paak man, kimaan i ki mi daar nba ki min i Yomdaanɔ saa jeni. 24.43 Ŋaan bant nan li-i tee ki ŋaadaanɔ poŋ mi yoo nba ki nanyukɔɔ yaa wun baar u ŋaak ni nyiɔku, u sii kare guu; u kan sak ki nanyukɔɔ n tan kɔɔ ki jamɔ. 24.44 Li paak, li ŋan ki i mun teen siir yoo kura, kimaan min nisaarik Bik mun bia tan saa jen yoo nba ki i ki dukii n jenu poe. 24.45 "Daabilanɔe tee yandaanɔ ki tuun u yomdaanɔ nba wantɔ biaŋinba? Ŋɔɔe tee wunba ki u yomdaanɔ saa teenɔ daabi-yudaanɔ a wuu gorii u daabileeb, kii teemm mann nan li sɔnu. 24.46 Li-i tee ki u yomdaanɔ tan kpen ki la ki u tuun nna, parpeenn sii tee daabir maŋ yare. 24.47 Barmɔniie ki n beeri na, ŋaadaanɔ maŋ saa jii u mɔkint kur ki teen daabir maŋ nuu ni, a wuu gorii. 24.48 Ŋaan li-i tee ki daabir maŋ tee daabiyoonn ki dukin u par ni a u yomdaanɔ kan kpen yiami, 24.49 ki piin ki boo u daabileeb, ki ŋɔɔ nan danyuura bia lakin ki nyu ki di, 24.50 u yomdaanɔ maŋ tan saa kpen daar nba ki u ŋaa u kpenu tamae, nan yoo nba ki u ki mi. 24.51 U yomdaanɔ na saa dat u tubir bonbiir, ki teenɔ nan waa tuu tee kpinkpannii damm biaŋinba na. Leŋ maŋe ki u ji sii mɔ fabin ki ŋman nyana.\n25.1 "Yennu naan labaar tee nan sapaamm piik nba din jii bi fita ki saa a bin took pooyookir sɔrɔ nae. 25.2 Sapaamm maŋ ni baŋŋmu din tee jatite, ki baŋŋmu mun tee subindamm. 25.3 Sapaanjata na din jii bi fita, ŋaan ki jii kpan ki guun bi mɔŋi, 25.4 ki sapaansubindamm na ŋarin jii kpan ki liak liak salena ni ki dia pukin bi fita po. 25.5 Pooyookir sɔrɔ maŋ din ki baar yiami, ki gɔɔn tan soor sapaamm na kura, ki bi gɔɔn. 25.6 "Ki tansuunii ki bi tan gbat wuyikiŋ a 'Gotir, pooyookir sɔrɔ nae baat na. Nyin man ki tin tookɔ.' 25.7 Ki sapaamm piik na kur fiir ki ŋak bi fita na. 25.8 Ŋanne ki sapaanjata na miar subindamm na a 'I kan turit i kpan na waamii? Kimaan ti fita na loon lin kpeene.' 25.9 Ki subindamm na jiin a 'Aaii, li kan jaŋ timm nan yimmi. I saa man binba kɔi kpan boor ki saa daa i yara.' 25.10 Sapaanjata na nba din yaat ki saan a bin daa kpan yoo nba, ki pooyookir sɔrɔ na dɔkit. Subindamm baŋŋmu nba din teen siir na din wei pooyookir sɔrɔ maŋe, ki saan poochiann ŋaak na ni ki kɔɔ diiuk ni, ki bi loon gann ki kpar. 25.11 "Li poorpo, sapaanjata na nba tan jen yoo nba, ki bi baar see tammɔb na boor ki yi a 'Ti yomdaanɔ, ti yomdaanɔ, lootir gann ki tin kɔɔ.' 25.12 Ki pooyookir sɔrɔ na jiin a, 'Barmɔniie ki n beeri na, n ki miini.'" 25.13 Yiisa bia din betib a "I mi man, kimaan i ki mi daar nba koo yoo nba ki min i Yomdaanɔ tan saa jeni." 25.14 "Yennu naan labaar bia tee nan ŋaadaansɔɔ nba din lor a wun saan sɔnu, ŋaan yiin u daaba ki tan chentib likirii a bin gaar kii kpentir nae. 25.15 U din tur sinsinn yɔɔ na bɔtoot tusbamm ŋaŋŋmu, ki tur wunba paa na tusbamm ŋanlee, ki tur wunba joont na tusbamm yennkɔɔ. U din tur sɔɔ kur nan waa mi li yɔɔ kotir nba tee biaŋinbae, ŋaan yaat saan. 25.16 Ki wunba din gaar tusbamm ŋaŋŋmu na nyii nan u likirii yiama ki piin kpin-kpouŋ, ki la nyɔɔt tusbamm ŋaŋŋmu ki pukin li paak. 25.17 Nnae ki wunba din gaar tusbamm ŋanlee na mun nyii ki kpentir ki la nyɔɔt tusbamm ŋanlee ki pukin li paak. 25.18 Ŋaan wunba gaar tusbamm yenn na ŋarin din nyiie, ki gbiir bootuk, ki pii u yomdaanɔ likirii na. 25.19 "Li din yukir bonchiann, ki ŋaadaanɔ maŋ tan jen, ki yiin u daaba na, a wun kan bi likirii maŋ, ki la baa la nyɔɔt biaŋinba. 25.20 Ki wunba din gaar tusbamm ŋaŋŋmu na nba kɔɔ yoo nba, ki u jii tusbamm ŋaŋŋmu leer ki pukin tur u yomdaanɔ, ŋaan yet a 'N yomdaanɔ, a din turin tusbamm ŋaŋŋmue, ŋaan gotir, n mun bia la nyɔɔt tusbamm ŋaŋŋmu.' 25.21 Ki u yomdaanɔ na betɔ a 'N faan, a tee daabiŋanɔe, ki bia tuun fanu; faa dia waaminna fanu biaŋinba na, li paak, n saa jii saamewa ki teen a nuu ni. Parpeenn nba ki n mɔk na, li ji tee min nan fin yare.' 25.22 "Ki wunba mun din gaar tusbamm ŋanlee na kɔɔ ki baar u yomdaanɔ na boor, ki yetɔ a 'N yomdaanɔ, gotir, a din turin tusbamm ŋanlee-e, ŋaan n kpent ki la nyɔɔt tusbamm ŋanlee pukin.' 25.23 Ki u yomdaanɔ yetɔ a 'N faan, a tee daabiŋanɔe, ki bia tuun fanu; faa dia waaminna fanu biaŋinba na, li paak, n saa jii saamewa ki teen a nuu ni. Parpeenn nba ki n mɔk na, li ji tee min nan fin yare.' 25.24 "Ki wunba mun din gaar tusbamm yenn na ŋarin kɔɔ ki baar u yomdaanɔ boor ki yetɔ a 'N yomdaanɔ, n mi nan a tuu tee wunba di fobite, kimaan linba ki a ki dii fara li paak na, fin ŋarin loon ŋaninbae ki fii di; siaminba ki a lek ki buri ŋaan fin ŋarin jaan leŋe. 25.25 Li paak n daan tiina jaŋmaaniie, ki jii a tusbamm yenn na ki gbiir pii tiŋ ni. Li paak, ŋanne na! Gaat a bont.' 25.26 "Ŋanne ki u yomdaanɔ na betɔ a 'Fin daabiyoonn na, a tee gbannyakdaanɔe; a poŋ mi nan n tee wunba di linba ki n ki dii fara li paake, ki bia mi nan n jaan siaminba ki n ki bure, 25.27 ki bee ki a ki kpent niib n likirii maŋ ki bin tan paanin nyɔɔti? Maa bo tan jen na n bo saa la n bont ki nyɔɔt paa li paake. 25.28 Li paak, gaat likirii maŋ u boor man, ki pukin wunba mɔk tusbamm piik na; 25.29 kimaan wunba kur mɔk bona, bi saa pukinɔ ki wun mɔkit bonchiann; ŋaan wunba kɔŋ bont, bi bia saa tont bonmintik nba ki u mɔk nae. 25.30 Ŋaan jayann na ŋarin, jiimɔ man kii nyi ki saa lu-u nanyer po bunbɔnn ni. Leŋewa ki u sii mɔ fabin ki ŋman nyana.' 25.31 "Tɔn, min nisaarik Bik-i taŋŋi jen nan n paŋ nan malakanba kur yoo nba, n saa kar n naangbouŋ paak, ki la baakchiɔŋ, 25.32 ki lakin tingbouŋ na nibooru kur n tɔɔnn, ki bɔkitib nan pekpaarik nba tuu bɔkit pei nan buunii biaŋinba na. 25.33 N tan saa jii pei ki sennib n niidiitu po, ŋaan jii buunii na mun ki sennib n niigaŋ po. 25.34 Ki min Bat saa yet binba see n niidiitu po na a 'Yimm nba ki n Baa Yennu senn mɔsoŋŋann i paak na, i saana man ki tan kɔɔ naan nba ki Yennu ŋamm ki guuni durinya piinu niwa na, 25.35 kimaan kon din mɔkin, ki i dinnin; ki nyun-nyukiru mɔkin ki i turin nyun. N din tee saamɔe, ki i gaarin saauŋ i ŋei ni. 25.36 N din somm yanne, ki i turin tiat; ki n yiar, ki i sommin; bi din kɔɔnin dansarik, ki i yɔɔ gɔntin.' 25.37 "Ki yentinna na tan saa jiin ki boin a 'Ti Yomdaanɔ, bee yooe ki ti din la-a ki kon mɔka ki ti dinnani? koo bee yooe ki nyunnyukiru din mɔka ki ti tura nyumi? 25.38 koo bee yooe ki ti din la-a ki a tee saamɔ ki ti gaara saauŋ ti ŋei ni? koo ki a somm yann ki ti tura tiati? 25.39 koo bee daare ki ti din la ki a yiar ki ti sommani? koo ki a kɔɔ dansarik, ki ti baar ki gɔnani?' 25.40 Ki min Bat mun tan saa jiin a 'Barmɔniie ki n beeri na, yaa din tun linba ki tur wunba tee tatimɔɔ n naa waas sinsuuk ni na, i din tuun ki teen mine.' 25.41 "Li poorpo, n tan saa jiant ki bet binba see n niigaŋ po na a 'Yimm nibiit nba ŋan nan tubdatu na, seetir nna. I saa man ki saa kɔɔ muu nba di ki kaa kpeenu, ki Yennu ŋamm ki guun Sintaanii nan u niib na ni, 25.42 kimaan kon din mɔkin, ŋaan ki i minnin jeet; ki nyunnyukiru mɔkin, ŋaan ki i minnin nyun. 25.43 N din tee saamɔe, ki i ki sak gaarin i ŋei ni; ki n din tan somm yann, ŋaan ki i minnin tiat; ki n din tan yiar ki i ki sommin, ki n bia tan kɔɔ dansarik, ki i ki gɔnin.' 25.44 "Li yoo ki bi mun tan saa ŋmat ki boin a 'Ti Yomdaanɔ, bee yooe ki ti din la-a ki kon mɔka, koo nyunnyukiru mɔka, koo ki a tee saamɔ, koo ki a somm yann, koo ki a yiar, koo ki a kɔɔ dansarik, ŋaan ki ti y‡t a sommiri?' 25.45 Li yoo maŋe ki n saa jiin a, 'Barmɔniie ki n beeri na, yaa din y‡t yin tun linba ki tur wunba tee tatimɔɔ n naa waas sinsuuk ni na, i din y‡t yin tun ki tur mine.' 25.46 Binba na tan saa saan ki saa la tubdatu nba kaa gbennu na, ŋaan ki yentinna na n mun saan ki saa be manfoor nba kaa gbennu na ni."\n26.1 Yiisa nba din pak maan na kur ki gbenn yoo nba ki u bet u poorpoweiteeb a 26.2 "I mi nan daarpoe tee yukitgar tiaru jaamm, ki bi daan saa jii min nisaarik Bik ki tur niib ki bin kpaan dapunpunn paak." 26.3 Li yoo maŋ ki Yennu jiantu yudamm nan Juu teeb saakab tikir leeb Kayafas ŋaak ni, wunba tee Yennu jiantu yudamm saakɔɔ na. 26.4 Bi din lor baa saa teen biaŋinba ki bɔr soor Yiisae ki kpiu. 26.5 Ŋaan bi din lor nan bi kan soorɔ jaamm daa na ni, kimaan bi-i teen nna see ki kpikpiruk baar. 26.6 Tɔn, Yiisa nba din be Betani doo ni, Simonn nba din tee gbaatir na ŋaak, ki kar di jeet, ki poosɔɔ kɔɔ ki dia salenŋann, ki li gbee nan tulaarii nba daauk paar bon-chiann, ki u baar tan but Yiisa yur paak. 26.8 Ki Yiisa poor-poweiteeb na nba la nna yoo nba ki bi burin nan leeb nan wutoor ki yeen a "Bee ki poo na biir tulaarii na nna mani? 26.9 Bi bo saa fit kɔir ki gaar likirii bonchiann ki somm talasdamm." 26.10 Ki Yiisa bann bi bunburimii maŋ paak, ki boib a "Bee teen ki i burin ki daamii poo na? Bonŋanne ki u tun ki turin maŋ. 26.11 Talasdamm ŋarin sii yɔɔ be i boore yoo kura, ŋaan min ŋarin kii yɔɔ be nna kaa. 26.12 Tulaarii nba ki u but n paak na, u teen n piinu siire. 26.13 Barmɔniie ki n beeri na, siaminba kur ki bi saa mɔɔnt barŋanii na tingbouŋ na ni, bi bia saa mɔɔnt poo maŋ nba tun linba na, ki li sii tee tiarin ki jiin u po." 26.14 Li yoo na ki Yiisa poorpoweiteeb na ni yenɔ, wunba ki bi yiu Judas Iskariot na, nyii ki saan Yennu jiantu yudamm boor, 26.15 ki saa boib a "I saa turin bee ŋaan ki n lon sɔnii ki Yiisa n kɔɔ i nuu ni?" Ki bi kan salimpeena likbina piintaa ki turɔ. 26.16 Laa din nyii li yoo maŋ ki u lon sɔnii nba ki u saa jii Yiisa ki kubin bi nuu ni. 26.17 Boroboro nba ki bi din ki tee datiŋ na jaamm piinu daar, ki Yiisa poorpoweiteeb baar u boor, ki tan boiɔ a "A loon ki tin saan lee ki teen siir ki guuna yukitgar tiaru jaamm na dinu?" 26.18 Ki u betib a "I saa man doo na ni, jasɔɔ nna ŋaak ni, ki saa betɔ a 'Ti Wanntɔɔe tunt a ti tan beta a u yoo per na, ki u loon ŋɔɔ nan u poorpoweiteeb n di yukitgar tiaru jaamm a ŋaak na ni.'" 26.19 Ki u poorpoweiteeb na mun tun nan waa wannib biaŋinba na, ki teen jaamm maŋ jeet siir. 26.20 Daajoouk nba din tan baar, ki Yiisa nan u poorpoweiteeb piik nan banlee na kɔɔ ki kar a bin di. 26.21 Baa din di yoo nba ki Yiisa yetib a "Barmɔniie ki n beeri na, i ni yenɔ saa nyi n poor." 26.22 Ki u poorpoweiteeb na para biir bonchiann, ki bi piin ki boiɔ yenɔ yenɔ a "N Yomdaanɔ, barmɔnii, a yeen mine-e?" 26.23 Ki u jiin a, "Wunba ki min nan ŋɔɔ lakin sukii kpinsenyeŋ ni nae saa nyi n poor. 26.24 Min nisaarik Bik set saa kpo nan Yennu gbouŋ nba wann biaŋinba nae, ŋaan bonbiir sii be wunba yaa wun nyi n poor na paak. Bi-i bonni diŋŋi kii mar li daanɔ gbaa, li din bo sɔ." 26.25 Ŋanne ki Judas nba yaa wun nyi u poor na mun boiɔ a "Wanntɔɔ, a yeen mine-e?" Ki Yiisa jiin a "Nn, fine yaa." 26.26 Baa tan kar di jeet yoo nba ki Yiisa jii boroboro, ki tur Yennu niipoouk, ŋaan ŋmit ŋmit, ki tur u poorpoweiteeb na, ki betib a "Gaat man ki di. Linba nae tee n gbanant," 26.27 ki bia jii nyunnyuŋmaŋ nan tilɔɔna nyun, ki tur Yennu niipoouk ki jii turib, ki betib a, "Gaat man, ki i kura n nyu. 26.28 Linba nae tee n sɔn nba saa te ki Yennu mɔsonn n set nan barmɔnii, sɔn nba tan saa nyi n gbanant ni, nisaarii bonchiann paak, ki Yennu n nyik chab bi biite na. 26.29 N beerie, n ji kan mi nyu tilɔɔna nyun na, see daar nba ki min nan yimm tan saa lakin nyu li nyunpaanin, n Baa Yennu naan ni." 26.30 Ŋanne ki bi yin Yennu jiantu yanii, ŋaan nyii ki saan Olif Tiinii kunkonn paak. 26.31 Li yoo na ki Yiisa betib a "Nyiɔk na, i kura saa tin ŋaan nyikima, kimaan li sɔb Yennu gbouŋ ni a 'Yennu tan saa kpi pekpaarik na, ki pei nba ki u tuu kpaarib na saa tin yat.' 26.32 Ŋaan mi-i taŋŋi fiir kuun ni, li poorpo, n saa liit i tɔɔnn ki saan Galilii." 26.33 Ki Piita jiin a, "N Yomdaanɔ, sɔɔ kur-i lekii taŋŋi tin nyika, ŋaan min ŋarin kan mi tin ki nyikani." 26.34 Ki Yiisa betɔ a "Barmɔniie ki n beera na, dinna nyiɔk na, nan kojosinsinn n tan bui na, ki a nɔi taar muntaawa nan a ki mimi." 26.35 Ki Piita jiin a, "Li-i lekii baar nan min nan fin n lakin kpo gbaa, n kan mi nɔi nan n ki miani." Ki Yiisa poorpoweiteeb na kura mun bia yet nna. 26.36 Ŋanne ki Yiisa nan u poorpoweiteeb saan siaminba ki bi yi Gefsemane na; ki u saa betib a "Yii be nna man, ŋaan ki n gar i tɔɔnn po na ki saa miar Yennu." 26.37 Ki u jii Piita nan Sebedii waas banlee na ki pukin u mɔŋ po, ki bi saan. Ki u saa la parbiir nan yanyetuk, 26.38 ki betib a "Parbibooru nba soorin na per lin kpima. Biat nna man kii nyɔi ki pukin n po." 26.39 Ŋanne ki u chat saan waaminna bi tɔɔnn, ki gbaan tiŋ ni, ŋaan mei Yennu ki yeen a "N Baa, li-i bonni saa fiti, fan ŋaan ki biak nba baat n paak na n yakirin. Ŋaan ŋaant ki a loommo n tun, ki li daa tee n loommu." 26.40 Ki u tan ŋmat u poorpoweiteeb bantaa na boor, ki baar sɔɔ ki bi gɔɔnt; ki u boi Piita a "I lek kan fit kii nyɔi ki pukin n po yoo waamii? 26.41 Yii nyɔi man ŋaan kii mei Yennu, ki i tan daa kɔɔ jinjammii ni, kimaan i sei ŋarin loon lin tun linba ŋan, ŋaan ki i gbanant kaa yaaki." 26.42 Ki din ŋmat taar munlee ni ki saa mei Yennu ki yeen a "N Baa, li-i tee ki biak nba baat n paak na kan fit garin ŋann see ki n diir, ŋaant ki a loomm n tun." 26.43 Ki u ŋmat ki saa baar sɔɔ ki u poorpoweiteeb na bia gɔɔna, kimaan gɔɔn din mɔkib bonchiann. 26.44 Ki u bia ŋmat taar muntaa ni, ki saa mei Yennu ki yeen li biaŋ nan waa bo miar sinsinn na, 26.45 ki tan ŋmat baar u poor-poweiteeb maŋ boor ki boib a "I bia lek daa foi, ki gɔɔntii? Gotir man, yoo maŋ per na. Bi jii min nisaarik Bik na, ki teen biitdamm nuu niwa. 26.46 Fiit man, ki tin saan. Gotir man, wunba nyii n poor na pera." 26.47 U mɔb daa ki baa tiŋ kaawa, ki Judas, wunba tee u poor-poweiteeb na yenɔ, dɔkit nan nibur, ki siab dia jukbanjai, ki siab mun dia gbajara, ki nyii Yennu jiantu yudamm nan saakab boor. 26.48 Judas, wunba nyii u poor na poŋ daan wann niib maŋ nyinsiare a "Mi-i saki foont wunba ki mɔɔt u tankpinn, yii mi nan ŋɔɔe na, ki yin soorɔ ken ken man." 26.49 Judas nba tan baar yoo nba, li taakpaak ni ki u saan ki saa set Yiisa peŋ ki yetɔ a "Wanntɔ, a nyiɔk po," ŋaan mɔɔt u tankpinn. 26.50 Ki Yiisa jiant betɔ a "N yɔɔk, toonbooru nba ki a baar a fan tun na paakii?" Li yoo na ki niib na ji wuur baar ki tan bib Yiisa. 26.51 Ŋanne ki u poorpoweiteeb na ni yenɔ kakit nɔɔt jukbanjiak ki chɔɔ pot Yennu jiantu yudaanɔ daabir tubir. 26.52 Ŋanne ki Yiisa betɔ a "Jiint a jukbanjiak maŋ ki nɔɔn li took ni, kimaan wunba kɔn nan juk, u kpenn juk kuume. 26.53 A ki mi nan n bo saa fit miar n Baa Yennu sommir po, ki u bo saa tun malakanba yiama, ki bin gar tusaa piik nan ŋanlee? 26.54 Ŋaan mi-i teen nna, nlee ki li saa tun ki gbeen linba sɔb Yennu gbouŋ ni ki yet a see ki n dii biak nba baat na?" 26.55 Ŋanne ki u boi nibur na a, "I baar nan jukii nan gbajara a i tan soorin nan n tee fatitɔɔe na-a? N daan tuu be Yennu jiantu ŋasaakak ni daar kura ki want niib Yennu maan, ŋaan ki i tuu ki somi. 26.56 Ŋaan linba na kur tun a lin gbeen Yennu sɔkiniinba nba din sɔb linba Yennu gbouŋ ni nae." Li yoo ki u poorpoweiteeb na kur chiar ŋaan nyikɔ. 26.57 Ki binba soor Yiisa na jiiu ki saan nanɔ Yennu jiantu yudaanɔ Kayafas ŋaak, siaminba ki sennu wannteeb nan tiŋ na ni saakab kar ki guu na. 26.58 Baa saa nan Yiisa na, ki Piita waa u poorpo banfɔkira, ki saa baar see Yennu jiantu yudaanɔ maŋ ŋaananyer po, ki tan kɔɔ dundouŋ ni, ki saan kar toontunna na boor, a wun la li joontu. 26.59 Ki Yennu jiantu yudamm nan saakab maŋ kur yabir bi mɔŋ paak a bin gbat faak siara damm mɔi ni ki la Yiisa biit ki kpiu. 26.60 Ki niib bonchiann set dii faak siara u paak, ŋaan kɔŋ u biit. Li poorpo ki jab banlee nyii set ki yet a 26.61 "Jɔɔ na daan yet a u mɔk yiikoo ki saa fit bet Yennu jiantu ŋasaakak na, ŋaan bia jii daa ŋantaa ki maar." 26.62 Ŋanne ki Yennu jiantu yudaanɔ maŋ fiir set, ki boi Yiisa a, "Linba ki jab na piak ki jiin a po na, paak tee bee? A ki mɔk li jiinu-u?" 26.63 Ŋaan ki Yiisa ki jiin siari. Ki Yennu jiantu yudaanɔ maŋ ŋamm boiɔ a, "Betirit manfodaanɔ Yennu paak, fine set tee u Niganntɔɔ Masia ki bia tee u Bija na-a?" 26.64 Ki Yiisa jiin a "Nn, fine yaa. Ŋaan n beerie, laa nyii mɔtana ki saa, i tan saa la min nisaarik Bik kar Yabint Yennu niidiitu po, ki bia tan lan ki n be sanpagbana ni ki siik." 26.65 Ŋanne ki Yennu jiantu yudaanɔ maŋ fɔb u mɔŋ liatir ki pat, ŋaan tian a "U yekint u mɔŋ nan Yennue. Ki ti poŋ ji loon siaradamm a ti teen bia? I kura na gbat waa yekint n u mɔŋ nan Yennu biaŋinbawa. 26.66 Ki i la nlee?" Ki bi jiin a "Li tee wun kpoe." 26.67 Li yoo na, ki bi ji siin mɔsant u paak, ki boou, ki siab pebitɔ tanpakii, 26.68 ŋaan yeen a "Fin Masia, buntir wunba pebita na." 26.69 Piita nba kar Yennu jiantu yudaanɔ ŋaadindouŋ ni na, ki ŋaak maŋ ni bonposiak baar u boor ki tan betɔ a "A mun tuu yɔɔ be nan Yiisa nba nyii Galilii na." 26.70 Ki Piita yet niib maŋ kur boor a "N ki mi faa piak linba na paaki;" 26.71 ŋaan fiir nyii ki saa kar nanyer po. Ki ŋaak maŋ ni bonpoleek bia nyii lau, ki yet binba be leŋ na a "Jɔɔ na mun tuu yɔɔ be nan Yiisa nba nyii Nasaref na." 26.72 Ki Piita nɔi ki por a ŋɔɔ taan ki mi jɔɔ maŋi. 26.73 Ki li yann waaminna ki jab nba see leŋ na baar ki tan yet Piita a "A set tee bi ni yenɔe, kimaan a maame want." 26.74 Ki Piita por mɔb a li-i tee ki u faar faakie, Yennu n dat u tubir, a ŋɔɔ ki mi jɔɔ maŋi. Li yoo maŋ ki kojouk bui. 26.75 Ki Piita ji tiar Yiisa nba bo betɔ linba na a "Kojouk tan kan bui sinsinn daanni ki a tan saa nɔi taar muntaa a a ki mimi." Ki Piita nyii nanyer po ki saa bui fabin bonchiann.\n27.1 Laa yent sanyapob ni, ki Yennu mannteeb yudamm nan saakab lor baa saa kpi Yiisa biaŋinba. 27.2 Ki bi lorɔ ŋmiit ki jiiu ki saan nanɔ tiŋ yudaanɔ nba ki bi yiu Pailat o na boor. 27.3 Judas, mɔlanfikdaanɔ na nba gbat ki bi bu joont ki yaa bi saa kpi Yiisa na, ki u par biir bonchiann; ki u jii salimpeena likbina piintaa na ki ŋmat saa jiin tur Yennu mannteeb yudamm nan saakab maŋ, 27.4 ŋaan yet a "N tun biita, kimaan n fikis wunba kaa biita." Ŋanne ki bi jiin ki boiɔ a "Ti baka mun ji be linba na ni-i? Li tee a maame." 27.5 Ki Judas jii likirii na ki lu Yennu jiantu ŋasaakak na ni, ŋaan nyii ki saan jɔnn u mɔŋ. 27.6 Ŋanne ki Yennu jiantu yudamm tɔkir likirii maŋ ŋaan yet a "Linba na ji tee sɔn likiriie, ki ti sennu nba tee biaŋinba na, ti kan fit jii pukin Yennu jiantu ŋasaakak likirii ni." 27.7 Li paak, ki bi kar dukin likirii maŋ po, ki tan jii ki saan daa yɔkmarɔɔ tiŋ, a bii pii saamm leŋ. 27.8 Li paake ki bi yi tiŋ maŋ a "Sɔn Tiŋ" ki tan tuu dinna. 27.9 Ki li gbeen Yennu sɔkinii Jeremaya nba din pak linba na a, "Bi jii salimpeena piintaa nba ki Israel tesiab din pa ki li tee u daauk na, 27.10 ki daa yɔkmarɔɔ tiŋ, nan Yennu nba wannib biaŋinba na." 27.11 Ki Yiisa see tiŋ maŋ yudaanɔ Pailat tɔɔnn; ki Pailat boiɔ a "Fine set tee Juu teeb kpanbar na-a?" Ki u jiinɔ a "Nn, fine yaa." 27.12 Ŋaan Yennu jiantu yudamm nan saakab nba fikisirɔ na ŋarin, u ki jiimm siari. 27.13 Ki Pailat bia boiɔ a "A ki gbia baa piak biira biaŋinba maŋi?" 27.14 Ŋaan Yiisa ji ki pak siar ki jiinɔ, ki li ji bakit Pailat bonchiann. 27.15 Tɔn, yukitgar tiaru jaamm dinu daar-i taŋŋi baar, tiŋ maŋ yudaanɔ tuu nyinn niyenɔkɔɔe dansarik ni, wunba ki niib na loonɔ, ki ŋaau. 27.16 Sɔɔ din be dansarik ni li yoo, ki u sann yi Barabas, ki niib na miu fanu nan u toona nba tee biaŋinba. 27.17 Baa tan lakin yoo nba ki Pailat boib a "Ŋmee ki i loon ki n nyinnɔ dansarik ni ki ŋaau? Barabas koo Yiisa nba ki bi yiu Masia na?" 27.18 kimaan Pailat mi nan naŋ paake ki bi soor Yiisa ki teen u nuu ni. 27.19 Pailat nba daa kar buut kok paak na, ki u ŋaapoo tun toomii ki tan betɔ a "Nyint a nuu Yennu nipeemɔ na maan ni, kimaan nyiɔk n won la daamuk bonchiann n daamiit ni u paak." 27.20 Ki Yennu jiantu yudamm nan saakab maŋ biir niib na a bin yet Pailat a wun nyinn Barabas ŋaan kpi Yiisa. 27.21 Ki Pailat bia ŋamm boib a "Niib banlee na ni, i loon ki n nyinn ŋmee ki ŋaau?" Ki bi jiin a "Barabas." 27.22 Ki Pailat bia ŋamm boib a "Ki Yiisa nba ki bi yiu Masia na ŋanimi, i loon ki n teenɔ nlee?" Ki bi kura jiin a "Kpaamɔ ki tabinɔ dapunpunn paak." 27.23 Ki Pailat boib a "Bee paake? U biit mantik tee lannpoe?" Ki bi ŋamm teen fuur, ki jiin sanpaapowa a "Kpaamɔ tabin dapunpunn paak." 27.24 Pailat nba bann nan wuu piak saa, li kaa nyɔɔt, ki bia saa baar nan dataar nan mɔy‡tuk na, ki u jii nyun ki wuur wuur u nii, niib na numm ni, ŋaan yet a "N nuu kaa jɔɔ nba kaa biit na sɔn nyinnu ni. Li tee i maame." 27.25 Ki niib na jiin a "Nn, u sɔn n jii timm nan ti waas yura paak." 27.26 Ŋanne ki Pailat nyinn Barabas ki ŋaau, ŋaan te ki bi boo Yiisa kpaasir, ki jiiu tur kunkɔnkɔnna a bin saan kpaau dapunpunn paak. 27.27 Ki tiŋ yudaanɔ Pailat kunkɔnkɔnna na jii Yiisa ki kɔɔ nanɔ dindouŋ ni, ki bi kunkɔnkɔnna leeb na kur tikir ki lintɔ. 27.28 Bi din liat u liant nae, ŋaan jii liatmuŋ nna ki lannɔ, 27.29 ki luu kunkonii fokirik ki yirimɔ, ki jii patu p ki kubin u niidiitu ni, ki gbaan u tɔɔnn ki sarikitɔ ki yeen a "Juu teeb bat, ti foonta!" 27.30 Ki piin ki siin mɔsant u paak, ŋaan gaar patu nba ki bi bo kubinɔ na ki faa u yur paak. 27.31 Baa tan sarikɔ gbenn yoo nba, ki bi liat liatmuŋ na, ŋaan jii u mɔŋ liant na ki lannɔ, a bin ji saan ki saa kpaa tabinɔ dapunpunn paak. 27.32 Baa din saa na, ki bi chet Sairene tiŋ ni jasɔɔ nba ki u sann tee Simonn, ki soorɔ, ki miau jinnɔ Yiisa kuun dapunpunn na. 27.33 Baa saa baar siaminba ki bi yi Golgota, ki li paak tee "Yukpabuk boor na" 27.34 ki bi jii daan nba ŋmat nan bonkobuk yan q ki turɔ a wun nyu; ŋaan waa lemm yoo nba ki u y‡t nyunu. 27.35 Baa kpaau ki tabinɔ dapunpunn paak gbenn yoo nba, ki bi tɔ naatɔɔt ki chent u tiat na, 27.36 ŋaan ji kar leŋ ki guu-u. 27.37 Bi din sɔb baa yaa u tun biit nba na, ki tabin u dapunpunn na yur paake. Baa din sɔb linba na want a "Yiisa nba tee Juu teeb Kpanbar nae na." 27.38 Bi mun bia din kpaa fatiteeb banlee dapunpuna paak leŋ, ki pukin Yiisa po, ki yenɔ be u niidiitu po, ki lɔɔ mun be u niigaŋ po. 27.39 Ki binba somm gaar leŋ na gumii bi yura ki sukiiɔ, 27.40 ki yeen a "Fin nba yaa a saa fit bet Yennu jiantu ŋasaakak na ŋaan bia jii daa ŋantaa ki maar na, fine na, tint a mɔŋ. Li-i tee ki a set tee Yennu Bijaie, fan nyi dapunpunn na paak ki sik." 27.41 Nnae biak ki Yennu jiantu yudamm nan sennu wannteeb nan saakab kura mun din sarikitɔ 27.42 ki yeen a "U tuu tint leebe, ŋaan kan fit ki tinn u mɔŋi. Tɔn, u yaa u tee Israel teeb bate, wun sikin u mɔŋ dapunpunn na paak ki tin mantik teenɔ yada. 27.43 U teen Yennu yadawa, ki yaa u tee Yennu Bijae. Tɔn, li-i tee ki Yennu set loonɔ, ŋaant wun tinnɔ mɔtana." 27.44 Ki baa kpaa fatiteeb nba banlee ki pukin u po na mun bia sarikitɔ nna. 27.45 Laa tan baar yensuuk ni, ki tingbouŋ na kur ji bɔnn ki saa tuu yenlekir kut muntaa. 27.46 Kut muntaa maŋ yooe, ki Yiisa yikin sanpaapowa a "Eli, Eli, lema sabaktani?" Li paak tee a "N Yennu, n Yennu, bee ki a nyikimi?" 27.47 Binba see leŋ na nba gbat u yiini maŋ ki bi siab beer leeb a, "U yi Elaijae na." 27.48 Ki bi ni yenɔ tin saa jii saapo ki suunt damiituk nna ni, ki jii sakin daauk paak, ki donn turɔ a wun nyu. 27.49 Ki u leeb na beerɔ a wun nyikɔ, ki laan Elaija saa baar ki tan tinnɔwa-a? 27.50 Ki Yiisa ŋamm yikin sanpaapowa ŋaan ji kpo. 27.51 Li yoo na ki chinchenn nba tuu jɔɔn ki puun Yennu ŋasaakak sinsuuk ni na bɔkit li yur paak ki tan sik tiŋ ni; tiŋ din damme, ki tanpiit bɔkit, 27.52 ki kaat bia loot, ki kpeemm nba din kpo ki tee Yennu niib na bonchiann fiir kuun ni, 27.53 ki nyii bi kaat ni; ki Yiisa kuun fiiru poorpo ki bi kɔɔ Jerusalem, ki niib bonchiann lab nan bi ninbina. 27.54 Ki kunkɔnkɔnna saakɔɔ nan kunkɔnkɔnna nba pukin u po ki guu Yiisa na nba la tiŋ dammu nan linba tun na yoo nba, ki jaŋmaanii soorib bonchiann, ki bi yeen bi leeb a "Barmɔnii, jɔɔ na set tee Yennu Bijae." 27.55 Ki poob nba din tuu waa Yiisa ki nyii Galilii ki sommitɔ na, ji wokir see banfɔkira ŋaan gorii linba tuun maŋ. 27.56 Bi yemme din tee Meeri Magdaliinn, nan Sebedii waas naa, nan Meeri nba din tee Jeems nan Joosef naa na. 27.57 Ki daajoouk nba tan baar yoo nba ki Arimatea doo ni mɔkitsɔɔ baar, ki u sann tee Joosef. U mun bia din tee Yiisa jɔɔe. 27.58 Ki u saan yudaanɔ Pailat boor ni, ki saa miarɔ a wun chabɔ ki wun kpaat Yiisa gbanant ki pii. Ki Pailat tur yaak a bin saan ki jii Yiisa ki turɔ. 27.59 Ki Joosef saan ki jii Yiisa gbanant ki pɔbinɔ katinyeeŋ ni, 27.60 ki jiiu saan ki saa piiu u mɔŋ mɔŋ kapaauŋ nba ki u din gbiir tanpiiuk lokir ni na, ŋaan birint katangbeŋŋir ki biin kamɔb, ŋaan ji ŋmat kun. 27.61 Ki Meeri Magdaliinn nan Meeri lɔɔ na ji kar kpia leŋ ki gorii kaauk maŋ. 27.62 Laa yent sanyiɔk, daar nba tee ŋamm Juu teeb foon daar na, ki Yennu jiantu yudamm nan Farisiinba saan Pailat boor ki saa betɔ a 27.63 "Chanbaa, ti tian nan faak daanɔ maŋ nba daan be na, u daan yet a li-i tee ki u tan kpo, a ŋaan daa ŋantaa daar u bia saa fiir kuun niwa. 27.64 Li paak, turin kunkɔnkɔnna na mɔb ki bin saan kii guu u kaauk maŋ boŋŋann ki saa tuu daa ŋantaa maŋ daar; li-i kii tee nnai kaa, u poorpoweiteeb tan saa baar ki piitɔe, ŋaan yet niib a u fiir kuun nie. Ki kpinkpannii maŋ tan saa gar sinsinn yar na paak." 27.65 Ki Pailat betib a "Jiin guuteeb man ki bin saan kii guu kaauk maŋ nan yaa saa fit guur biaŋinba." 27.66 Ki bi jii guuteeb ki bi saan saa guu kaauk na, ŋaan buun tant ki pɔr kaauk na fanu.\n28.1 Ki Juu teeb foon daar na gar, ki lasir daar sanyafaar ki Meeri Magdaliinn nan Meeri lɔɔ na nyii saan a bin gɔn kaauk na. 28.2 Tɔn, tiŋ din damm bonchiann, kimaan Yennu malakae nyii sanpaapo sik, ki tan bikit katangbeŋŋir na ki loot kamɔb ki ŋmant kar li paak. 28.3 Ki u gbanant nyirii nan sanyikintii na, ki u liant peen nan sanpagbanpeeuŋ na. 28.4 Ki jaŋmaanii soor guuteeb na bonchiann, ki bi ji jekir ki tan baa ki dɔɔ dɔɔ nan kpeemm na. 28.5 Ki malaka na bet poob maŋ a "Yimm daa tiin jaŋmaanii. N mi nan i loon Yiisa nba ki bi daan kpaau dapunpunn paak nae. 28.6 U kaa nna, u fiir kuun niwa nan waa daan yet biaŋinba na. I saana man ki tan got waa daan dɔɔ siaminba. 28.7 I saa man yian yian, ki saa yet u poorpoweiteeb a u fiir kuun ni ki gar saan Galiliiwa. Leŋewa ki i saa lau. Barmɔniie ki n beeri na." 28.8 Ki poob na nyii kaauk maŋ boor ki chiar saan a bin saa bet u poorpoweiteeb; ki jaŋmaanii lek mɔkib, ŋaan ki bi bia mɔk parpeenn bonchiann. 28.9 Baa din saa na, ki Yiisa chetib sɔnu ni ki foontib; ki bi gbaan u tɔɔnn ki jiantɔ. 28.10 Ki u betib a "I daa tiin jaŋmaanii; i saa man ki saa bet n naa waas maŋ a bin saan Galilii; leŋewa ki bi saa lan." 28.11 Poob maŋ nba din saa na, ki guuteeb nba guu kaauk na siab ŋmat saan doo ni, ki saa wann Yennu jiantu yudamm na linba teen na kur. 28.12 Ŋanne ki Yennu jiantu yudamm maŋ nan saakab na lakin kar ki lor lor; ki tur guuteeb na likirii bonchiann, 28.13 ŋaan betib a "Yi yet a Yiisa poorpoweiteebe baar tansuunii, yoo nba ki i gɔɔnt na, ki tan jan piit u gbanant; 28.14 ŋaan li-i tee ki tiŋ yudaanɔ na gbat nnaie, timm saa dɔkin i paak u boor ni ki nyinni." 28.15 Ki guuteeb maŋ gaar likirii na, ŋaan ŋmat ki saa bet niib nan baa wannib biaŋinba na. Ki Juu teeb gaar maan na ki teen barmɔnii mɔkmɔk nan dinna. 28.16 Ki Yiisa poorpoweiteeb piik nan yenɔkɔɔ na saan Galilii jɔsiar paak, siaminba ki Yiisa din wannib a bin saan na. Ki bi din tan lau leŋ. 28.17 Baa lau yoo nba ki bi gbaan ki jiantɔ; ŋaan bi siab din birisɔe. 28.18 Ŋanne ki u chat nakimm, ŋaan yet a "Yennu turin sanpaak nan tiŋ yent kurawa. 28.19 Li paak, i saa man tingbouŋ na ni, nibooru kura boor ki teemm n poorpoweiteeb, ki wurib Yennu nyunwuru, n Baa Yennu sann ni, nan min u Bija sann ni, nan Seyeeŋ sann ni, 28.20 ki wannib ki bin sak linba ki n wanni na kur. Ŋaan yii tian man nan n sii be i boor yoo kura mɔkmɔk nan durinya gbennu."